Covid-19: Dhuvas Thakakah Fahu Spain Gai Kudakudhinnah Gein Beyrah Nikuthumuge Huddha - Vaguthu\nކޮވިޑް-19: ދުވަސްތަކަކަށްފަހު ސްޕެއިންގައި ކުޑަކުދިންނަށް ގެއިން ބޭރަށް ނިކުތުމުގެ ހުއްދަ\nކޮވިޑް-19ގެ ސަބަބުން ސްޕެއިންގައި އަޅާފައިވާ ފިޔަަވަޅުތައް ލުއިކޮށް، ކުޑަކުދިންނަށް ގެއިން ބޭރަށް ކުޅެން ދެވޭގޮތަށް ހުއްދަ ދީފިއެވެ.\nމިއީ6ހަފްތާ ފަހުން އެގައުމުގެ ރައްޔިތުންނަށް ބޭރަށް ނުކުމެ އުޅުމަށް ދެވުނު ފުރަތަމަ ހުއްދައެވެ. އެގައުމުގެ ސަރުކާރުން ބުނެފައިވަނީ މެޑްރިޑްގައި ކުޑަކުދިންނަށް (14 އަހަރާއި ހަމައަށް) މަންމަ ނުވަތަ އާއިލާ މީހަކާއި އެކީ ދުވާލަކު އެއް ގަޑިއިރަށް ކުޅެން ބޭރަށް ނުކުމެވޭނެ ކަމަށެވެ.\nސަރުކާރުން އާންމު ކޮށްފައިވާ ގައިޑްލައިންގައި ބުނެފައިވަނީ ކުޑަކުދިން އެގޮތަށް ކުޅެން ބޭރަށް ނުކުންނައިރު،3މީހުނަނަށްވުރެ ގިނަ މީހުން އެކީ ތިބެގެން ނުވާނެ ކަމަށެވެ. އަދި އެމީހުން ދިރިއުޅޭ ގެއާއި 1 ކިލޯމީޓަރަށްވުރެ ދުރަށް ގޮސްގެން ނުވާނެ ކަމަށްވެސް ވަނީ ބުނެފައެވެ.\nއެގައުމުގެ ސަރުކާރުން މިގޮތަށް ނިންމާފައިވަނީ ކޮވިޑް-19 ޖެހިގެން އެގައުމުން މަރުވާ މީހުންގެ ނިސްބަތް މަދުވުމުންނެވެ. އެގޮތުން ފާއިތުވި 24 ގަޑިއިރު އެގައުމުގެ މަރުވެފައިވަނީ 288 މީހެކެވެ. މިއީ ފާއިތުވި 1 މަސް ދުވަހުގެ ތެރޭގައި އެގައުމުން އެންމެ މަދު ބަޔަކު މަރުވި ފަހަރެވެ.\nސްޕެއިންއިން މަރުވާ މީހުންގެ ނިސްބަތް މަދުވާނަމަ އެގައުމުގެ މީހުންނަށް ބޭރަށް ނުކުތުމުގެ ހުއްދައާއި، އާއިލާއާއި އެކީ ހަވީރު ހިނގާލަން ދިއުމުގެ ހުއްދަ ދެވޭނެ ކަމަށް އެގައުމުގެ ބޮޑުވަޒީރު ވަނީ ވިދާޅުވެފައެވެ.\nސްޕެއިންގައި މިހާތަނަށް2ލައްކައަށްވުރެ ގިނަ މީހުން ކޮވިޑް-19 އަށް ފައްސިވެފައި ވާއިރު، އެގައުމުން މި ބަލި ޖެހިގެން މަރުވި މީހުންގެ އަދަދު ވަނީ 22،902 އަށް އަރާފައެވެ. ސްޕެއިން އަކީ ދުނިޔެއިން ދެވަނައަށް އެންމެ ގިނަ މީހުން ފައްސިވެ،3ވަނަ އަށް އެންމެ ގިނަ ބަޔަކު މި ބަލީގައި މަރުވެފައިވާ ގައުމެވެ.


Halaakuvefa Hunna Dhonkeyolun Kuraa Faidhaa Maa Bodu - Vaguthu\nހަލާކުވެފަ ހުންނަ ދޮންކޭލުން ކުރާ ފައިދާ މާބޮޑު\nގިނަ ދުވަސްވާ ވަރަކަށް ދޮންކެޔޮލުގެ ދޮންކަން ކެނޑި އޭގެ ތަންތަން ކަޅުވާ ގޮތް ވެއެވެ. އެހެން ވުމުން ދޮންކެޔޮލުގެ ފޮނިކަން އިތުރުވެއެވެ. ކީއްވެކަން އިނގޭ ހެއްޔެވެ؟ އެއީ ދޮންކެޔޮލުގައި ހުންނަ އެންޒައިމްތައް އެކްޓިވް ވެގެން އޭގައި ހުންނަ ސްޓާރޗް ތައް ހަކުރަށް ބަދަލުކޮށްލާތީއެވެ. އޭގެ ސަބަބުން ދޮންކެޔޮ ހަޖަމް ކުރަންވެސް ފަސޭހަވެގެންދެއެވެ.\nޖަޕާނުގެ ތަޖުރިބާކާރުން ކޮށްފައިވާ ދިރާސާ އަކުން ދައްކާ ގޮތުގައި ދޮންކެޔޮލުގެ ތަންތަން ކަޅުވާން ފެށުމުން އެންޓިއޮކްސިޑަންޓްސް އުފައްދާވަރު އިތުރުވެެއެވެ. އަދި ދޮންކޭލުގައި ކަޅުވެފައި ހުންނަ ތަންތަނުގައި "ޓިއުމަރ ނެކްރޯސިސް ފެކްޓަރ" ކިޔާ މާއްދާއެއް އެކުލެވިގެން ވެއެވެ. އޭގެ ސަބަބުން ކެންސަރ ޖެހިފައިވާ ސެލްތައް މަރާލައެވެ.\nހަށިގަނޑުގެ ދިފާއީ ނިޒާމް ވަރުގަދަ ކުރުުމަށްޓަކައި ދޮންކުލަ ގަދަ ދޮންކެޔޮލަކަށް ވުރެ ކަޅުކުލަ ގަދަ ދޮންކެޔޮ އަށް ގުނަ އިތުރަށް ފައިދާ ބޮޑެވެ.\nހަކުރު ބަލި ހުންނަ މީހުނަށްވެސް މިއީ ވަރަށް ފައިދާ ހުރިި އެއްޗެކެވެ. މިގޮތަށް "ހަލާކުވެފައި" ހުންނަ ދޮންކެޔޮ ޕީނަޓް ބަޓަރ އާ އެކު ކެއުމުން އޭގައި ހުންނަ ފެޓްތައް ވިރިވެގެންް ލޭގެ ހަކުރު މިންގަނޑު ދަށްކޮށްދެއެވެ.\nދޮންކެޔޮލުގައި ކަޅުކަން ގަދަވި ވަރަކަށް އޭގައި ވިޓަމިން ސީ، ވިޓަމިން ބީ 6، ޕޮޓޭސިިއަމް އަދި އެންޓިއޮކްސިޑަންޓްސް ހުންނަ މިންވަރު އިތުރު ވެއެވެ. އެހެން ކަމުން ދޮންކެޔޮ ކާއިިރު ކަޅުކަންގަދަ ދޮންކެޔޮ ކެއުމުން އޭގެން ކުރާ ފައިދާ މާ ބޮޑު ވާނެއެވެ.\nޗީޒް ކެއުން މަދުކުރޭ، ކިޑްނީގެ ބަލިތައް ޖެހުމަށް މަގުފަހިވޭ\n5 ދުވަސް ކުރިން 14


Trump magaamun dhuru kurumah govaalumuge adaa eku cabinet membarun isthiufaa dhenee | Mihaaru\nޓްރަމްޕް މަގާމުން ދުރުކުރުމަށް ގޮވާލުމުގެ އަޑާ އެކު ކެބިނެޓް މެންބަރުން އިސްތިއުފާ ދެނީ\nކޮންގްރެސްގެ ބައްދަލުވުމުގެ ކުރިން ސަޕޯޓަރުން ހަމަނުޖެހުމަށް ހިންގުމަށް މަގުފަހިވާ ގޮތަށް ޓްރަމްޕް ވަނީ ވާހަކަ ދައްކަވާފައި. --ފޮޓޯ:އޭއެފްޕީ\n08 ޖެނުއަރީ 2021 - 16:12\nވޮޝިންޓަން (ޖެނުއަރީ 8) - އެމެރިކާގެ ގާނޫނު އަސާސީގެ 25 ވަނަ އިސްލާހުގެ ބޭނުން ހިފައި، ރައީސް ޑޮނަލްޑް ޓްރަމްޕް މަގާމުން ދުރުކޮށް، ރައީސްގެ މަސްއޫލިއްޔަތުތަކާ ނައިބް ރައީސް މައިކް ޕެންސް ހަވާލުވެވަޑައިގަތުމަށް ކޮންގްރެސްގެ ހައުސް އޮފް ރެޕްރެޒެންޓެޓިވްސްގެ ރައީސް ނެންސީ ޕެލޯސީ އާއި ސެނެޓުގެ ޑިމޮކްރެޓިކް ޕާޓީގެ ލީޑަރު ޗަކް ޝޫމާ ގޮވާލައްވައިފި އެވެ.\nރައީސްގެ ވާޖިބުތައް އަދާކުރުމަށް ނުކުޅެދިއްޖެ ކަމަށް ކެބިނެޓުގެ ގިނަ މެންބަރުންނަށް ފެނިއްޖެ ނަމަ 25 ވަނަ އިސްލާހުގެ ދަށުން މަގާމުން ރައީސް އެއްފަރާތް ކުރެވެ އެވެ.\nކޮންގްރެސްގެ ބައެއް މެމްބަރުން ވަނީ ޓްރަމްޕް އިމްޕީޗް ކުރުމަށް ވެސް ގޮވާލައިފަ އެވެ. ޓްރަމްޕް އިމްޕީޗްކޮށްފި ނަމަ އެމަނިކުފާން ވެގެން ދާނީ އެމެރިކާގެ ތާރީޚުގައި ވެސް ދެ ފަހަރަށް އިމްޕީޗްކުރާ ފުރަތަމަ ރައީސްއަށެވެ. ރިޔާސީ އިންތިޚާބުގައި ނާޖާއިޒް ފައިދާ ހޯދުމަށް ޔޫކްރޭނުގެ ރައީސް އަށް ނުފޫޒް ފޯރުވަން އުޅުނު މައްސަލައެއްގައި 2019 ވަނަ އަހަރު ވަނީ ޓްރަމްޕް އިމްޕީޗްކޮށްފަ އެވެ. ދެ ވަނަ ފަހަރަށް އިމްޕީޗް ކުރުމަށް ގޮވާލަމުން ދަނީ ކޮންގްރެސް އަށް ވަދެ ސަޕޯޓަރުން ހަމަނުޖެހުން ހިންގީ ޓްރަމްޕް ހިތްވަރު ދެއްވައިގެން ކަމަށްވާތީ އެވެ.\nޕެލޯސީ ވިދާޅުވީ ޓްރަމްޕުގެ ވެރިކަމުގައި ބާކީ 12 ދުވަސް އޮތް ނަމަވެސް، ކޮންގްރެސްގައި ހިންގި ހަމަނުޖެހުންތަކަށް ބަލާއިރު، ކޮންމެ ދުވަހަކު ވެސް އެމެރިކާ އަށް ޓްރަމްޕުގެ ފަރާތުން ބިރުވެރިކަން ކުރިމަތިވެދާނެ ކަމަށެވެ.\nރިޕަބްލިކަން ޕާޓީގެ ބައެއް މެންބަރުން ވެސް ވަނީ ޓްރަމްޕް މަގާމުން ދުރުކުރުމަށް ގޮވާލައިފަ އެވެ. ހައުސްގެ ރިޕަބްލިކަން މެންބަރު އެޑަމް ކިންޒިންގާ ވިދާޅުވީ "ބިރުވެރިކަން ނިންމަންވެއްޖެ" ކަމަށާއި 25 ވަނަ އިސްލާހުގެ ދަށުން މައިކް ޕެންސް ރައީސްގެ މަސްއޫލިއްޔާ ހަވާލުވާން ޖެހޭ ކަމަށެވެ.\n"ރައީސް ކަމަށް ޓްރަމްޕް ގާބިލެއް ނޫން،" ކިންޒިންގާ ވިދާޅުވި އެވެ.\nޓްރަމްޕުގެ ޗީފް އޮފް ސްޓާފުގެ މަގާމު 18 މަސް ދުވަހު އަދާކުރެއްވި ޖޯން ކެލީ ވިދާޅުވީ ކެބިނެޓުގެ މެންބަރުން 25 ވަނަ އިސްލާހާ މެދު ވިސްނަން ޖެހޭ ކަމަށެވެ.\nކެޕިޓޮލްގައި ހިންގި ހަމަނުޖެހުމާ ހިތްހަމަނުޖެހިގެން ކެބިނެޓުން އިސްތިއުފާ ދެއްވި މެންބަރުންގެ ތެރޭގައި ޓްރާންސްޕޯޓް ސެކްރެޓަރީ އެލައިން ޗާއޯ ހިމެނެ އެވެ. އޭނާ އަކީ ރިޕަބްލިކަން ސެނޭޓް ލީޑަރު މިޗް މެކްކޯނެލްގެ އަނބިކަނބަލުންނެވެ. އެޑިއުކޭޝަން ސެކްރެޓަރީ ބެޓްސީ ޑެވޮސް ވެސް ވަނީ ކެބިނެޓުން އިސްތިއުފާ ދެއްވައިފަ އެވެ.\nޓްރަމްޕުގެ ސަރުކާރުން އިސްތިއުފާ ދެއްވި އިތުރު މެންބަރުންގެ ތެރޭގައި އެމަނިކުފާނުގެ ކުރީގެ ޗީފް އޮފް ސްޓާފް އަދި ނޮދަން އައިލެންޑުގެ ޚާއްސަ މަންދޫބު މިކް މުލްވަނޭ އާއި ޑެޕިއުޓީ ނޭޝަނަލް އެޑްވައިޒަރު މެޓް ޕޮޓިންގާ ހިމެނެ އެވެ.\nޑޮނަލްޑް ޓްރަމްޕް އެމެރިކާ ޔޫއެސް ކޮންގްރެސް\nމިހާތަނަށް މިޒާތުގެ ވެރިކަމެއް މިކުރީ ރާއްޖޭގެ ރައީސަކާއި، ޓްރަންޕް ނަމަވެސް ކުޑަތަފާތެއް އެބައޮތް ޓްރަންޕް ދައުރުހަމަކުރި ރާއްޖޭގެ ރައީސަށް ދައުރުހަމައެއް ނުކުރެވުނު\nއަހަރުމެންގެ އިބުރާހީމަކީ ވެސް މިދިވެހިރާއްޖޭގެ ރައީސްކަމަށް ނުކުޅެދޭ މީހެއް\nއެންމެރިކާ ގެ ރައްޔިތުން އަވަހަށް އުސްފަސް ގަނޑަ އެއްވެ ނާޗަރަނގީ ކުޅެން ފަށާ' ދެން ހޮވިފަ ހުރި ރައީސް ގެ އުނި ސިފަތައް ހޯދައިގެން ގޮވާ އަދި ކޮށި ކޮށީގަ އޮރެންޖް ބަންދުކޮށްގެން ސެލްފީ ނަގާ.\nތީ ކުރަންހަމަ އެންމެ ރަނގަޅުކަންތައްތައް ހާލަތުގެގޮތުން.\nދެން އޮތް 12 ދުވަހު ޓުރަންޕުހުުމުން ލިބިދާނެ ނުހަނުބޮޑު ގެއްލުމަށްޓަކައި އެމެިކާރައްޔިތުން ނުކުމެ ޓުރަންޕު މާގާމުން ދުރުކުރާންޖެހޭ. ނަމޫނާ ބަލާން ބޭނުމިއްޔާ ރާއްޖޭގެ ތާރީޚަށް ބަލާލާ. އެކަމަާގުޅޭ ނިކަން އިބުރަތްތެިފިލާވަޅު އޭގައި ހުންނާނެ.


COVID-19: Dhuniye ah bodu badhaleh, aa aadha thakeh! | Mihaaru\nލަންޑަންގެ އިރުމަތީގެ ސަރަހައްދެއްގައި މީހަކު ހިނގާލާފައި ދަނީ: ބަލިމަޑުކަމާއެކު ދިރިއުޅުމުގެ އާދަތަކަށް ވަނީ ބަދަލު ގެންނަން ޖެހިފައި --ފޮޓޯ:އޭއެފްޕީ\nކޮވިޑް-19: ދުނިޔެއަށް ބޮޑު ބަދަލެއް، އާ އާދަތަކެއް!\n01 އެޕްރީލް 2020 - 09:38 18 comments\nއެކަމަކު ހާލަތު ބަދަލުވެއްޖެ އެވެ. މުޅި ދުނިޔެ ހުއްޓުމަކަށް ގެނެސްފައިވާ ނުރައްކާތެރި ކޮރޯނާވައިރަސްގައި ދިވެހިން ވެސް މިހާރު ތިބީ ގޭބަންދުވެފަ އެވެ. މާހެފުން ފަދަ ގިނަ މީހުން އެއްވެ އުޅޭ ހަރަކާތްތައް މި މަހު ބޭއްވުން ވަރަށް ދުރެވެ. ރަހުމަތްތެރިންނާ ބައްދަލުވުމެއް ވެސް ނެތެވެ. ސްކޫލުތަކުގެ ކިޔެވުން މެދުކަނޑާލައި، މަސައްކަތްތައް ގެއަށް ބަދަލުކޮށް އެންމެން ވެސް މި ތިބީ ބަންދުވެގެންނެވެ.\nދެން އުފެދެނީ މި ސުވާލެވެ. މި ބަލިމަޑުކަމުން ސަލާމަތްވެ، ހަމައަކަށް އެޅުމުން މި ސަގާފަތްތަކަށް ބަދަލެއް އަންނާނެ ހެއްޔެވެ؟ ކޮންމެ ދުވަަހަކު އޮފީހަށް ދިޔުމުގެ ބަދަލުގައި ގޭގައި މަސައްކަތް ކުރަން އިސްކަން ދޭނެބާ އެވެ.؟ ރަހުމަތްތެރިޔަކާ އެކު ކޮފީއަކަށް ނުގޮސް ވީޑިއޯ ކޯލަކުން ފުއްދާލަފާނެ ބާ އެވެ؟\nމީގެ ތިން މަސް ކުރިން، ޗައިނާއިން ފެނުނު ކޮރޯނާވައިރަސް، ދުނިޔޭގެ ހުރިހާ ގައުމަކަށް ފެތުރިގެން މި ދިޔައީ ހީނުކުރާހާ ހަލުއިކޮށެވެ. އެއްވެސް ބަޔަކު ތައްޔާރުނުވެ ތިއްބާ ކުރިމަތިވި މި ބަލިމަޑުކަމުގައި ގިނަ ބަޔަކު މަރުވެ، އެއަށް ވުރެ ގިނަ ބަޔަކަށް ބަލީގެ އަސަރުކޮށްފި އެވެ. ދުނިޔޭގެ 43 ޕަސެންޓް މީހުން ތިބީ، ގެތަަކަށް ވަދެ ރައްކާތެރިކަން ހޯދައިގެންނެެވެ. އުދުހުންތައް ހުއްޓާލައި، ގިނަ ހިދުމަތްތަކެއް މެދުކަނޑާލައިފި އެވެ. މީހުންގެ މެދުގައި މިހާރު އޮތީ، ޓެކްނޮލޮޖީ މެދުވެރިކޮށް ބާއްވާ ގުޅުންތަކެވެ.\n"މި ބަލިމަޑުކަމާ ގުޅިގެން ދުނިޔެއަށް ގިނަ ބަދަލުތަކެއް އަތުވެއްޖެ. އާ އާދަތަކެއް ގެނެސްފި. ފަހަރެއްގައި ވެދާނެ މިއީ ދާއިމީ ބަދަލުތަކެއް ކަމަށް ވެސް،" ގައުުމުތަކުގެ ސިޔާސީ މަސްރަހާއި ޓެކްނޮލޮޖީގެ މުސްތަގްބަލް ދިރާސާ ކުރާ ޖެމީ މެޒްލް ވިދާޅުވިި އެވެ.\nކޮރޯނާވައިރަސް އިން ޖައްސާ ބަލި، ކޮވިޑް-19އާ ގުޅޭ ގޮތުން މިދިޔަ ހަފުތާގައި ބޭއްވި އޮންލައިން ސެމިނާރެއްގައި ވާހަކަ ދައްކަވަމުން މެޒްލް ވިދާޅުވި ގޮތުގައި ކުރިން ދުނިޔެ އޮތް ގޮތަށް ދެން ބަދަލުވުމަކީ ނާދިރު ކަމެކެވެ. އަދި ބަލިމަޑުކަމާ ގުޅިގެން އައި އާ ބަދަލުތައް ރަނގަޅު އާދަތަކަކަށް ހެދުން ކޮންމެހެން ވެސް މުހިއްމު ކަމަށް ވިދާޅުވި އެވެ.\nމެޒްލް ފާހަގަކުރެއްވި ގޮތުގައި، މި ބަލިމަޑުކަން ދިގުލައިގެން ދާނެ ދުވަހެއް ނޭނގެ އެވެ. އަދި މި މުއްދަތުގެ ތެރޭގައި، ލަފާކުރަން ވެސް ނޭނގޭ ގިނަ ކަންތައްތަކެއް ހިނގުން އެކަށީގެންވެ އެވެ.\nއިގްތިސޯދީ ލޮޅުމުގެ އަސަރު އެންމެންނަށް!\nޗައިނާގައި މީހަކު ފޯނު ބޭނުން ކުރަނީ: ކޮރޯނާ ވައިރަސް އެންމެ ފުރަތަމަ ފެނުނީ އެ ގައުމުން\nއާދައިގެ އަލާމާތްތަކާ އެކު ފެންނަ މި ރޯގާގެ ސަބަބުން، ދުނިޔޭގެ އިގްތިސޯދު ހުއްޓި، ގިނަ ވިޔަފާރިތަކެއް ގާތްގަނޑަކަށް ފުނޑިއްޖެ އެވެ. މީގެ އަސަރު އެންމެ މުއްސަނދި މީހާއިން ފެށިގެން އެންމެ އާދައިގެ މީހާއަށް ވެސް ކުރާނެ އެވެ.\nއިގުތިސާދު ދިރާސާކުރައްވާ އިބްރާހީމް އާތިފް ޝުކޫރު ވިދާޅުވި ގޮތުގައި ބަލިމަޑުކަމާ ގުޅިގެން ދުނިޔޭގެ އިގްތިސޯދަށް ބޮޑު ބަދަލެއް އައި ނަމަވެސް، އޭގެ އަސަރު ލަފާކުރަން އަދި އުނދަގުލެވެ.\nއޭނާ ވިދާޅުވީ މިފަދަ ހާލަތެއް ދިމާވުމުން، ކޮންމެ ގައުމަކުން ވެސް އެ ގައުމަކުން ލިބެން ހުރި ވަސީލަތްތަކާ މެދު ވިސްނާނެ ކަމަށެވެ. ޗައިނާގެ އުފެއްދުންތަކަށް ބަރޯސާ ވެގެން އުޅޭ ނަމަ އެ އުފެއްދުންތައް އެނބުރި އަންނާނެތޯ ސުވާލުކުރާނެ ކަމަށާއި އުފައްދާނެ ކަމުގެ ޔަގީންކަން ލިބުނު ނަމަވެސް ދެން އެއަށް ބަރޯސާވާ މިންވަރާ ގުޅޭ ގޮތުން ގައުމުތަކުން ބަހުސް ކުރާނެ ކަމަށް އޭނާ ވިދާޅުވި އެވެ.\n"ދެން ބަލާނީ ކިހާވަރަކަށްތޯ [އެ އުފެއްދުންތަކަށް] ޑިޕެންޑް ވާނީ. އަމިއްލަ ގައުމުގެ ޕްރޮޑަކްޝަންތައް އުފައްދާނީ ކިހާވަރަކަށްތޯ ވެސް ބަލާނެ،" އާތިފް ވިދާޅުވި އެވެ.\nއޭނާ ވިދާޅުވީ ބޮޑު ބަދަލުތަކެއް އައި ނަމަވެސް ދުނިޔޭގެ ގައުމުތަކުގެ މެދުގައި އިގްތިސޯދީ ގޮތުން އޮތް ވާދަވެރިކަން މުޅިން ނެތިދާނެ ކަމަށް ނުބެލެވޭ ކަމަށެވެ.\nދިވެހި ސައިންސްވެރިޔާ ޕްރޮފެސަރު އުގައިލް ލަފާކުރައްވާ ގޮތުގައި ވައިރަހުގައި ބަލިވާ ނުވަތަ މަރުވާ މީހުންނަށް ވުރެ، ބޭންކްރަޕްޓްވާ އަދި ވަޒީފާ ގެއްލޭ މީހުންގެ އަދަދު މާ ގިނަވާނެ އެވެ. އަދި އޭގެ ސަބަބުން އަގުނުކުރެވޭވަރުގެ ތަފާތުތަކެއް ދުނިޔެއަށް އަންނާނެ ކަމަށް އޭނާ ގަބޫލުކުރައްވަ އެވެ.\nއުގައިލް ވިދާޅުވި ގޮތުގައި މީގެ ނަތީޖާ ޕޮޒިޓިވް ވެސް ވެދާނެ އެވެ. ނޫނީ ނެގެޓިވް ވެސް ވެދާނެ އެވެ.\n"އެކަމަކު ކަންތައްތައް މިވަނީ މުއްސަނދިން އިތުރަށް މުއްސަނދިވެ، ފަގީރުން އިތުރަށް ނިކަމެތިވާ ގޮތަށް،" އިނގިރޭސިވިލާތުގައި ދިރިއުޅުއްވާ ސައިންސްވެރިޔާ ވިދާޅުވި އެވެ.\nއޭނާ ވިދާޅުވީ ފައިސާ އާއި ބާރު ހުރި މީހުން އޭގެ ބޭނުން ހިފާނެ ކަމަށާއި ރާއްޖޭގައި ވެސް ކޮންމެވެސް ސިފައެއްގައި އެކަން ހިނގާނެ ކަމަށެވެ.\nބަލިމަޑުކަމާ ގުޅިގެން ދުނިޔެއަށް ދެން އަންނާނެ ބަދަލެއްގެ ގޮތުގައި އުގައިލް ލަފާކުރެއްވީ، މީހުންގެ ހަރަކާތްތަކާއި އާދަތަކަށް ފާރަލައިގެން މައުލޫމާތު ހޯދައި، އެ ބޭނުންކޮށްގެން މީހުންނަށް ފޯރުވާ "ސާވެއިލަންސް ރެޖީމް"ގެ ނުފޫޒު ގަދަވުމެވެ. މީހުންނަށް ފާރަލައި، ޒާތީ މައުލޫމާތު ހޯދުމަކީ ރައްކާތެރިކަމުގެ ފިޔަވަޅެއްގެ ގޮތުން ކޮންމެހެން ވެސް އަޅަން ޖެހޭނެ ފިޔަވަޅެއް ކަމުގެ އުޒުރު ދެން ދެއްކޭނެ އެވެ.\nސައުތު ކޮރެއާ ފަދަ ގައުމުތަކުން ބުނާ ގޮތުން، މި ބަލިމަޑުކަމުގައި ގިނަ ބަޔަކު މަރު ނުވެ އެ ގައުމަށް އަރައިގަނެވުނު ސަބަބަކީ ވެސް ސާވައިލަންސް ބޭނުންކޮށްގެން މީހުން ޓްރޭސް ކުރުން ފަދަ ކަންކަން ކުރެވޭތީ އެވެ. އަދި އެކި ގައުމުތަކަށް ދަތުރު ކުރާއިރު ޓެމްޕްރޭޗަރު ބެލުމާއި މީހުންގެ ސިއްހީ މައުލޫމާތު ފަދަ ޒާތީ މައުލޫމާތު ހޯދަން ފަށާފައިވާއިރު، ކުރިއަށް އޮތް ތަނުގައި މިއީ އާދައަކަށް ވެސް ވެދާނެ އެވެ. އެހެންވެ، މިއީ މީހުންގެ ޒާތީ މިނިވަންކަން ގެއްލުން، މީގެ ފަހުން ކައިރި ކަމަށް އުގައިލް ވިދާޅުވި އެވެ.\nކުރިއަށް އޮތީ ޓެކްނޮލޮޖީގެ ދުނިޔެއެއް\nމި ބަލިމަޑުކަމާ އެކު ގޭގައި މަޑުކުރަން ޖެހުމުން ހިދުމަތްތައް ދެމުން އަންނަ ގޮތަށް ވެސް ވަނީ ބޮޑެތި ބަދަލުތަކެއް އައިސްފަ އެވެ. ސްކޫލުތަކާއި ކޮލެޖުތައް ބަންދުކޮށްގެން، އޮންލައިންކޮށް ގޭގައި ކިޔެވެ އެވެ. މަސައްކަތް ކުރަން އޮފީހަށް ނުދިޔަ ނަމަވެސް، ވާޗުއަލްކޮށް އެބަ އެކަން ކުރެވެ އެވެ. އަނެއް ބައްރުގައި ހުންނަ މީހާގެ ހާލާއި ހިނގާ ކަންކަން، ވީޑިއޯ ކޯލާއި ސޯޝަލް މީޑިއާގެ ޒަރީއާއިން އެނގެ އެވެ. ހިދުމަތްތައް އޮންލައިންކޮށް ދޭތީ، އޭގެ ފަސޭހަ ގިނަ ބަޔަކށް ކުރަމުން ދާއިރު، ޓެކްނޮލޮޖީއާ ދުރު މީހުން ވެސް އެއަށް އަހުލުވެރިވެއްޖެ އެވެ. އެހެންވެ، ބަލިމަޑުކަމުން އަރައިގަނެ ބޭރަށް ނުކުމެވުނު ނަމަވެސް، ޓެކްނޮލޮޖީއަށް ކުރިއަށް ވުރެ ބޮޑަށް މީހުން ބަރޯސާވާނެ ކަމަށް ތަޖުރިބާކާރުން ލަފާކުރެވެ އެވެ.\nމެލޭޝިއާގެ ސުޕަމާކެޓަކަށް ވަންނަ ކަސްޓަމަރެއްގެ ޓެމްޕަރޭޗާ ޗެކް ކުރަނީ. --ފޮޓޯ:އޭއެފްޕީ\nއުގައިލް ވިދާޅުވީ ބައެއް ދާއިރާތަކުން، އޮފީހަށް ގޮސްގެން ނުވަތަ ސީދާ ބައްދަލުވެެގެން މަޝްވަރާ ކުރުމަށް ވުރެ، ވާޗުއަލްކޮށް ކުރިއަށް ގެންދިޔުމުން ފައިދާ ބޮޑު ކަމަށެވެ. ވީޑިއޯ ކޯލް މީޓިންތަކާއި އޮންލައިންކޮށް ފޯމް އެއްޗެހި ހުށަހެޅެ އެވެ. ވަގުތު ސަލާމަތްވެ، މަސައްކަތް ކުރަން މާ ފަސޭހަ އެވެ.\nއެކަމަކު ޓެކްނޮލޮޖީއަށް އިންތިހާއަށް ބަރޯސާވުމުގައި އޮތް ބިރަކީ، ދޭދޭ މީހުންގެ މެދުގައި އޮންނަ ގުޅުން ކުޑަވުމެވެ. މަގުމަތިން ނޫނީ ތަނަކުން ދިމާވެ ސަލާމް ކުރުމާއި ބައްދާލުން ފަދަ ކަންކަމަކީ މިހާރުގެ ހާލަތަށް ބަލާއިރު ކުރުން ރައްކާތެރި ކަމެއް ނޫން ނަމަވެސް، ކުރިމަގުގައި މިއީ، ކުރުން އެއްގޮތަކަށް ވެސް ރަނގަޅު ނޫން ކަމެއް ކަމަށް މުޖުތަމައު ދެކެން ވެސް ފަށާފާނެ އެވެ.\n"މަގުމައްޗަށް ނުކުންނަން ހުއްދަ ލިބުނަސް، މި ބަލިމަޑުކަން އެއްކޮށް ފިލާދާން އަހަރެއް ދެ އަހަރެއް ވެސް ނަގާ ފާނެ. އެހެންވެ، މީހުން ބަލާނެ ސަލާމް ކުުރުން ފަދަ ކަންކަމާ ދުރުވާން. އެހެންވެ، ވަކި ހިސާބަކުން އެކަން ވާނީ ޓެބޫއަކަށް. މުޖުތަމައުން ބަލައިގަންނާނީ އައިބު ކަމެއްގެ ގޮތުގައި،" އުގައިލް ވިދާޅުވި އެވެ.\nކިޔު ހަދާއިރު ތިން ފޫޓު ދުރުގައި ތިބުން ވެސް އެއީ، ކުރިއަށް އޮތް ތަނުގައި އާދައަކަށް ވެދާނެ ކަމަށް އޭނާ ގަބޫލުކުރައްވަ އެވެ.\nމި ބަލިމަޑުކަމުން އެނގުނު އަނެއް ކަމަކީ، ގައުމުތައް ގުޅިފައި އޮތް މިންވަރެވެ. ޗައިނާގެ ވޫހާނުން، މިދިޔަ ޑިސެމްބަރު މަހު ފެނުނު މި ވައިރަސް، އެންމެ ދެތިން މަސް ތެރޭގައި ދުނިޔޭގެ ހުރިހާ ބިތަކަށް ފޯރައިފި އެވެ. އެހެންވެ، މިކަމުން ވެސް ގައުމުތަކުން ފިލާވަޅު ލިބިގަންނާނެ އެވެ. ދަތުރުފަތުރު ކުރުމުގައި ގަވައިދުތައް ހަރުކަށިކޮށް، ފަސޭހައިން ގައުމުތަކަށް އެތެރެވާން އޮންނަ އުސޫލުތަކަށް ބަދަލު ގެންނާނެ އެވެ.\nއެއާޕޯޓު ފަދަ ތަންތަނުގައި އާއްމު ސާފުތާހިރު ކަމަށް އިސްކަންދޭ މިންވަރު މަތިކުރާނެ އެވެ.\nރާއްޖެ ފެންނަނީ ކިހިނެއް؟\nނުރައްކާތެރި ރޯގާއިން ސަލާމަތްވުމަށް ރާއްޖޭން ވެސް ވަނީ ވަރުގަދަ ފިޔަވަޅުތަކެއް އަޅައިފަ އެވެ. ބައިނަލްއަގްވާމީ ދަތުރުފަތުރުތައް އެއްކޮށްހެން ހުއްޓާލައި، މިސްކިތްތަކާއި ސްކޫލުތަކާއި އޮފީސްތައް ވަނީ ބަންދުކޮށްފަ އެވެ. އަދި ގޭގައި މީހުން ބޭތިއްބުމަށް، ގިނަ ހިދުމަތްތަކެއް ދެނީ އޮންލައިންކޮށެވެ.\nތަޖުރިބާ ކާރުން ލަފާކުރާ ގޮތުން، ރާއްޖޭގައި ވެސް ކިޔަވައިދިނުމުގައި ކުރިއަށް ވުރެ ބޮޑަށް ޓެކްނޮލޮޖީއަށް ބަރޯސާ ވާނެ އެވެ. ކޮންމެ ދަރިވަރެއްގެ އަތުގައި މިހާރު ވެސް ޓެބްލެޓެއް އޮންނައިރު އޭގެ ބޭނުން ހިފާނެ ކަމަށް ބެލެވެ އެވެ. އެކަމަކު، އިގްތިސޯދީީ ގޮތުން ބަލާއިރު ކުރިއަށް އޮތީ ރާއްޖެއަށް ވެސް ދަތި ދުވަސްވަރެކެވެ.\nމާލީ ތަޖުރިބާކާރުން ވިދާޅުވާ ގޮތުން ރާއްޖޭގެ އިގްތިސޯދު އޭގެ މައްޗަށް ބިނާވެފައިވާ ޓޫރިޒަމް ދާއިރާ އެއްކޮށް ހުއްޓި، ގިނަ ބައެއްގެ ވަޒީފާ ގެއްލިފައިވުމުން، ކުރިއަށް އޮތް ހަ މަސް ދުވަހު ދައްޗާ ކުރިމަތިލާން ޖެހޭނެ އެވެ. އެކަމަކު، އާތިފް ވިދާޅުވާ ގޮތުން އަހަރުމެން އަތުގައި "ސަން އެންޑް ދަ ސީ" އެބަ އޮތެވެ.\n"އެ ނުވާނެ ބަދަލެއް. އިގްތިސޯދު ހަމައަކަށް އެޅުނީމައި ޗުއްޓީ ދަތުރުތައް ކުރާނެ. ދޮށީގެ މަސްވެރިކަމުގެ ޑިމާންޑް މި ވަގުތު ދަށްވެފައި އޮތަސް އަނބުރާ އަންނާނެ ކަމަށް ލަފާކުރެވެނީ،" އޭނާ ވިދާޅުވި އެވެ.\n"އެކަމަކު ކޮން ދުވަހަކުން ކަމެއް ބުނާކަށް ނޭނގެ. ވަގުތު ނަގާނެ."\nމާލީ ތަޖުރިބާކާރުން ވިދާޅުވާ ގޮތުން އެންމެ ބުއްދިވެރީ، ކުރިންސުރެ ވެސް ބުނާ ފަދައިން، ފަހަށް ރައްކާކުރުމެވެ. ބޭކާރު ހަރަދުތަކާ ދުރުވެ، އާ އާދަތައް ބަލައިގަނެ، ދެން ކުރިމަތިވެދާނެ ހާދިސާއަކަށް ތައްޔާރުވެގެން ތިބުމެވެ.\nއިތުރު ލިޔުންތައް ސިއްހަތު ބަލިތައް ޕްރޮފެސަރު އުގެއިލް އިބްރާހިމް އާތިފް ޝަކޫރު


މުސްލިމުން “ހޯދަން” ފޭސްބުކް، ގޫގްލް، އަދި އެޕަލް އިން ޓްރަމްޕް އަށް އެހީއެއް ނުވާނެ | Fuvahmulahcity\nމުސްލިމުން “ހޯދަން” ފޭސްބުކް، ގޫގްލް، އަދި އެޕަލް އިން ޓްރަމްޕް އަށް އެހީއެއް ނުވާނެ\nއެމެރިކާގެ ރިޔާސީ އިންތިޚާބު ކާމިޔާބު ކުރައްވާފައިވާ ޑޮނަލްޑް ޓްރަމްޕްގެ ސަރުކާރުން އެމެރިކާގައި ދިރިއުޅޭ މުސްލިމުން ދެނެގަނެ މުސްލިމުން ޓްރެކް ކުރަން ކުރާ އެއްވެސް މަސައްކަތަކަށް އެއްވެސް އެހީއެއް ނުވާނެ ކަމަށް އެންމެ ބޮޑެތި ޓެކްނޮލޮޖީ ކުންފުނިތައް ކަމަށްވާ ފޭސްބުކް، ގޫގްލް، މައިކްރޯސޮފްޓް އަދި އެޕަލް އިން ބުނެފިއެވެ.\n“އިންޓަރަޕްޓް” އިން އާންމުކޮށްފައިވާ ރިޕޯޓެއްގައި ބުނެފައި ވަނީ އެމެރިކާގެ އެންމެ ބޮޑެތި ނުވަ ޓެކްނޮލޮޖީގެ ކުންފުނީގެ ތެރެއިން އަށް ކުންފުނިން ވަނީ މުސްލިމުން ޓްރެކް ކުރަން ސަރުކާރަށް އެހީ ނުވާނެ ކަމަށް ބުނެފައެވެ. މުސްލިމުން ޓްރެކް ކުރަން އެމެރިކާ ސަރުކާރަށް އެހީތެރިކަން ފޯރުކޮށްދިނުމާއި ބެހޭ ގޮތުން އަދި މިހާތަނަށް ވަކި އެއްޗެއް ނުބުނެ އޮތީ ޓްވިޓާ އިން އެކަންޏެވެ.\nއައިބީއެމް އާއި އެސްއާރްއައި އިންޓަނޭޝަނަލް އަދި ސީޖީއައި އިން ވެސް ވަނީ މުސްލިމުން ޓްރެކް ކުރަން އެހީ ނުވާނެ ކަމަށް ބުނެފައެވެ.\nއެމެރިކާގައި ދިރިއުޅޭ މުސްލިމުން ރަޖިސްޓްރީކޮށް މުސްލިމުން އެމެރިކާ އަށް ވަނުން މަނާ ކުރުމަކީ ޓްރަމްޕްގެ ރިޔާސީ ވައުދެކެވެ.\nއެމެރިކާގެ ބޯހިމެނުން ކުރިއަށް ގެންދާއިރު ވެސް އަދި ދައުލަތުގެ އެއްވެސް ވުޒާރާ އަކުން އެއްވެސް މައުލޫމާތެއް ހޯދާއިރު މީހަކު ގަބޫލު ކުރަނީ ކޮން ދީނެއްތޯ ސުވާލު ކުރުމަކީ މަނާ ކަމެކެވެ. އެހެންކަމުން އެމެރިކާގައި އެއްވެސް ދީނެއްގެ މީހުންގެ ސީދާ އަދަދެއް ނޭނގެއެވެ.\nތަޖުރިބާކާރުން ބުނާ ގޮތުގައި މިހާރު އެންމެ ފަސޭހައިން މީހުން ގަބޫލުކުރާ ދީން ދެނެގަނެވޭނީ އިންޓަނެޓް މެދުވެރިކޮށް ހޯދާ މައުލޫމާތު އެއްކޮށްގެންނެވެ. އެމައުލޫމާތު އިންޓަނެޓް ބޭނުންކުރާ މީހާ އަށް ނޭނގި ވެސް އެއްކުރެވިދާނެއެވެ.\nނަމަވެސް ޓެކްނޮލޮޖީގެ ކުންފުނިތަކުން މިކަމުގައި ޓްރަމްޕްގެ ސަރުކާރަށް އެހީތެރިކަން ނުދޭނެ ކަމަށް ބުނުމުން ދެން މިމައުލޫމާތު ޓްރަމްޕްގެ ސަރުކާރުން ހޯދާނީ ކިހިނެއްތޯ މިހާރު މިވަނީ ސުވާލު އުފެދިފައެވެ.\n← އަމިއްލަ ދަނޑުގައި ޖެހިޖެހިގެން 24 މެޗުން ޔުވެންޓަސް މޮޅުވެއްޖެ\nތާޝާ (13 ވަނަބައި) →


Rees Yameen ge account thah freez kuri massalaige adu ehunthah ninmaalaifi\nކުރީގެ ރައީސް ޔާމިން އަބްދުލްގައްޔޫމް-- އަވަސް ފޮޓޯ: އާއިމް ޒަމީރު\nކުރީގެ ރައީސް އަބްދުﷲ އެކައުންޓްތައް ފްރީޒް ކޮށްފައި ވަނިކޮށް ހައި ކޯޓުން އެކައުންޓްތައް ދޫކޮށްލި މަައްސަލައިގެ އަޑުއެހުންތައް ސުޕްރީމް ކޯޓުގައި މިއަދު ނިންމާލައިފި އެވެ.\nއެންމެ ފަހުން މި މައްސަލައާޢި ގުޅިގެން ބޭއްވި އަޑުއެހުމުގައި ފަނޑިޔާރު ހުސްނުއް ސުއޫދު ވަނީ ދައުލަތަށް ލިބެންޖެހޭ ކަމަށް ބުނާ ފައިސާތަކަކީ ކޮން ފައިސާތަކެއްކަން ތަފްސީލު ކޮށްދެވޭ ވަރަށް ތައްޔާރު ވުމަށް ފުލުހުންނަށް އަންގާފަ އެވެ. މިއަދުގެ އަޑުއެހުމުގައި ދައުލަތާއި ރައީސް ޔާމީންގެ ފަރާތުން ދެއްކެވި ވާހަކަ އަޑުއެހުމަށް ފަހު ފަނޑިޔާރު ބެންޗުން ވަނީ މި މައްސަލައިގެ އަޑުއެހުންތައް މި ހިސާބުން ނިމުނީ ކަމަށާއި މި މައްސަލާގައި ސާފުކުރަން ޖެހޭ އިތުރު ކަމެއް ނެތް ނަމަ ދެން އޮންނާނީ ހުކުމް ކުރުން ކަމަށް އިުލާންކޮށް މިއަދުގެ އަޑުއެހުން ނިންމާލާފަ އެވެ.\nމިއަދު ބޭއްވި އަޑުއެހުމުގައި ފަނޑިޔާރު ބެންޗުން ވަނީ ފުލުހުންނާއި، ރައީސް ޔާމީނާއި، ދައުލަތަށް ގިނަ ސުވާލުތަކެއް ކޮށްފަ އެވެ. އެގޮތުން ފަނޑިޔާރުންގެ ބެންޗުގެ ރިޔާސަު ބަލެހެއްޓެވި ފަނޑިޔާރު ހުސްނުއްސުއޫދު ވަނީ ރައީސް ޔާމީންގެ އެކައުންޓްގައި ހުރި ފައިސާތަކުގެ އެއްވެސް މައްސަލައެއް ތަހުގީގު ކުރަމުން ދޭތޯ ފުލުހުންނާއި ސުވާލު ކުަރއްވާފަ އެވެ. ޖަވާބުގައި ފުލުހުން ބުނެފައި ވަނީ ރައީސް ޔާމީންގެ ނަމުގައި ހުޅުވާފައިވާ އަށް އެކައުންޓެއްގައި ހުރި ފައިސާތަކާ ގުޅޭ ދެ މައްސަލައެއް ފުލުހުން މިހާރު ވެސް ތަހުގީގު ކުރަމުންދާ ކަމަށެވެ. ނަމަވެސް މި ދެ މައްސަލައަކީ ކޮބައި ކަމާއި މި ފައިސާތަކަކީ ކޮންކަމަކާ ގުޅުންހުރި ފައިސާތަކެއް ކަން ފުލުހުން ހާމަކޮށްފައެއް ނުވެ އެވެ.\nރައީސް ޔާމީނަށް ތުހުމަތު ކުރެވެނީ އެއް މިލިއަން ޑޮލަރުގެ މުއާމަލާތަކަށް ވާއިރު ޔާމީންގެ ހުރިހާ އެކައުންޓެއް ފްރީޒް ކުރަން އެދުނު ސަބަބު އޮޅުން ފިލުވައި ދިނުމަށް ފަނޑިޔާރު ހުސްނުއްސުއޫދު ވަނީ އެދިވަޑައިގެންފަ އެވެ. މި ކަމާ ގުޅިގެން ފުލުހުން ބުނެފައިވަނީ ހުރިހާ އެކައުންޓެއް ފްރީޒް ކުރަން އެދިފައި ވަނީ ރައީސް ޔާމީނަށް ތުހުމަތު ކުރެވޭ މައްސަލައިގައި ފާހަގަކުރެވޭ ފައިސާގެ އަދަދު 100 މިލިއަން ޑޮލަރަށް އަރާތީ ކަމަށާއި މި މައްސަލާގައި ކޯޓަށް ހުށަހެޅި ލިޔުންތަކުގެ ތެޜޭގައި ބޭންކް ސްޓޭޓްމެންޓްތައް ވެސް ހުށަހަޅާފައިވާނެ ކަމަށެވެ.\nމިއަދުގެ އަޑުއެހުމުގައި ރައީސް ޔާމިން ވިދާޅުވީ އެ މަނިކުފާނެ އެކައުންޓުގައި 100 މިލިއަން ޑޮލަރު ހުރުމަކީ އެކަމާ ފުލުހުން ކަންބޮޑުވާންޖެހޭ ވަރުގެ ކަމެއް ނޫން ކަމަށާއި ތަހުގީގު ކުރަމުން ދަނީ އެއް މިލިއަން ޑޮލަރުގެ މައްސަލާގައި ކަމަށެވެ. އަދި ތަހްގީގީ މަރުހަލާގައި ވެސް އިތުރު ފައިސާ އަކާއި ގުޅޭ ގޮތުން އެމަނިކުފާނާއި ފުލުހުން ސުވާލު ކޮށްފައި ނުވާ ކަމަށާއި އާމްދަނީ ލިބެނީ އެމަނިކުފާނަށް ލިބޭ މުސާރައިން އެކަނި ކަމަށް ފުލުހުން ދެކެގެން ނުވާނެ ކަމަށެވެ.\n"ތަހުގީގުގެ ތެރެއިން އެއްވެސް ދުވަހެއްގަ އަޅުގަނޑާ އިތުރު އެކައުންޓްތަކުގެ ހުރި ފައިސާއަކާ ގުޅޭ ގޮތުން ސުވާލު ކޮށްފައެއް ނުވޭ. އަޅުގަނޑުގެ އެކައުންޓްތަކުގަ 100 މިލިއަން ޑޮލަރު ހުރުމަކީ މިއީ ފުލުހުން ކަންބޮޑުވާން ޖެހޭނެ ކަމެއް ނޫން. އަޅުގަނޑަށް ތުހުމަތު ކުރެވޭ އެއް މިލިައން ޑޮލަރަކީ އޭސީސީ އާއެކު ހެދި އެސްކްރޯ އެކައުންޓެއްގައި ހުރި ފައިސާ. އެހެންވީމަ އެހެން އެކައުންޓުތަކުގަ ފައިސާ ހުރުމަކުން އެއީ ކަންބޮޑުވާންޖެހޭ ކަމެއް ނޫން. އަޅުގަނޑަށް އާމްދަނީ ލިބޭނެ ހަމައެކަނި މަގަކީ ރައީސުލްޖުމްހޫރިއްޔާގެ މަގާމުގައި ހުންނެވުމުން ލިބޭ މުސާރަ އެކަނި ކަމުގައި ދެކެގެން ނުވާނެ. ތަހުގީގުގެ ތެރެއިން އެ 100 މިލިއަން ޑޮލަރާއި ގުޅެ ގޮތުން ސުވާލު ކުރެއްވި ނަމަ އެކަންވެސް އޮޅުންފިލުވައި ދިނީސް،" އެމަނިކުފާނު ވިދާޅުވި އެވެ.\nރައީސް ޔާނިން އިތުރަށް ވިދާޅުވީ ޖިނާއީ އިޖުރާއަތުގެ ގާނޫނުގައި ލޫޕްހޯލްތަކެއް ހަދައިގެން ބޭންކުން ކަސްޓަމަރުންގެ ހައްގުތައް ގެއްލޭ ގޮތަށް ވަކާލާތު ނުކުރެވޭނެ ކަމަށާއި ޕީޖީ އޮފީހުން ގާނޫނާއި ހިލާފަށް އަމަލު ކުރަމުން ދާތީ އެކަމާ ކަންބޮޑުވާ ކަމަށެވެ. އަދި ކޯޓު އަމުރެއް ނެތި ކަސްޓމަރުންގެ އެކައުންޓްތަކުގެ ތަފްސީލު ބޭންކުތަކަށް ވެސް ނުދެވޭނެ ކަމަށް ގާނޫނުގައި ބުނެފައިވާ ކަމަށާއި ފުލުހުންނަކީ ގާނޫނުތައް ތަންފީޒު ކުރުމަށް އެންމެ ކުރީ ސަފުގައި ތިބެންޖެހޭ ބައެއް ކަމަށެވެ. އަދި ކޯޓު އަމުރެއްނެތި އެމަނިކުފާނުގެ އެކައުންޓްތަކުގެ ބޭންކް ސްޓޭޓްމަންޓު ހޯދުމަކީ ގާނޫނީ ކުށެއްކަން ފުލުހުންނަށް ވެސް އެނގެންޖެހޭނެ ކަމަށެެވެ.\nރައީސް ޔާމީން ވިދާޅުވީ މަނީ ލޯންޑްރިންއަކީ އެންމެ މުއާމަލާތެއް ނޫން ކަމަށެވެ. އެއީ ދެމިގެންދާ ވިޔަފާރިއެއް ކަމަށެވެ. ގާނޫނާ ހިލާފަށް ހޯދާ ފައިސާ، ނެރެ ލޯންޑާކޮށް އަސްލު އޮޅުވާލުން އެއީ އެތައް ފަހަރަކުން ކުރާ އަމަލެއް ކަމަށެވެ.\nފްރީޒް ކޮށްފައިވަނީ އެމަނިކުފާނުގެ އިސްލާމިކް ބޭންކް އެކައުންޓް ކަމަށާއި އެހެން ކަމުން އިސްލާމިކް ބޭންކްގައި ހުރި އެއްވެސް އެކައުންޓަކުން އެހެން ބޭންކެއްގައި ހުރި އެކައުންޓަކަށް އަދި އެހެން ބޭންކް އެކައުންޓަކަށް އިސްލާމިކް ބޭންކްގެ އެކައުންޓަކަށް ފައިސާ ބަދަލުކޮށްފައި ނުވާނެ ކަމަށެވެ. އަދި ވިދާޅުވީ ބޭންކްތަކުން ފައިސާ ނެރެގެން ފައިސާގެ އަސްލު އޮޅުވާލަން ކުރި މަސައްކަތެއް ވެސް ނޯންނާނެ ކަމަށެވެ. އެމަނިކުފާނުގެ ހުރިހާ ފައިސާއެއް ވެސް އެ ވަން ބޭންކްތަކުގައި އެބަހުރި ކަމަށެވެ.\nރައީސް ޔާމީނަށް ރައްދު ދެއްވަމުން ޕީޖީގެ ވިދާޅުވީ އެއް ބޭންކުން އެއް އެކައުންޓުން އަނެއް އެކައުންޓަށް ޖަމާ ކުރުމަކީ ފައިސާގެ އަސްލު އޮޅުވާލުން ނޫން ކަމަށް ބުނާ ބުނުމަކީ ހަގީގެއް ނޫން ކަމަށެވެ. އެއް ބޭންކެއްގެ ތެރޭގައި ވެސް ފައިސާގެ އަސްލު އޮޅުވާލުމުގެ އަމަލު ހިންގޭނެ ކަމަށެވެ.\nއެމަނިކުފާނުގެ އެއް އެކައުންޓުން ދެ ވަނަ އެކައުންޓަކަށް ފައިސާ ބަދަލު ކުރުމަކީ އެ ފައިސާގެ އަސްލު އޮޅުވާލުން ނޫން ކަމަށާއި ނުވަތަ ފައިސާ ފޮރުވަން އުޅުނީ ކަމަށް ނުބެލެވޭނެ ކަމަށެވެ.\nރައީސް ޔާމީންގެ ކިތައް އެކައުންޓް ފްރީޒް ކޮށްފައިވޭތޯ މިއަދޔ ޝަރީއަތުގެ އަޑުއެހުމުގައި ފަނޑިޔާރު ހުސްނުއްސުއޫދު ވަނީ ދައުލަތާއި ސުވާލު ކުރައްވާފަ އެވެ. ޖަވާބުގައި ޕީޖީގެ ވަކީލް ވިދާޅުވީ ފަހުން އަމުރަކަށް އެދިގެން ފްރީޒުކޮށްފައި ވަނީ އެންމެ އެކައުންޓެއް ކަމަށެވެ. އެކަމާ ގުޅިގެން ފަނޑިޔާރު ބެންޗުން ވަނީ އަށް އެކައުންޓްގައި ވެސް ތުހުމަތު ކުރެވޭ ފައިސާ ހުރި ކަމަށް ދައުލަތުން ބުނާއިރު ފަހުން އެއް އެކައުންޓް ފްރީޒުކުރަން އެދުނީ ކިހިނެއްވެގެންތޯ އާއި ދައުލަތުގެ ވާހަކަތައް ދެކޮޅު ޖައްސަން އުނދަގޫވާ ކަމަށް ވިދާޅުވެފަ އެވެ.\nދައުލަތުގެ ވަކީލް ވިދާޅުވީ ހައިކޯޓުން އަށް އެކައުންޓް ފްރީޒުކުރި އަމުރުތައް ބާތިލް ކުރުމާއެކު ކުރިމިނަލް ކޯޓުން އެ އަމުރާ ހަވާލާދީ، ފަހުން އެދުނު އަމުރުތައް ވެސް ބާތިލް ކުރީ ކަަމަށެވެ. އަދި މި މައްސަލަ ސުޕްރީމް ކޯޓުގައި އޮތުމުން މައްސަލާގައި ހިމެނޭ އެކައުންޓްތަކާ ގުޅޭ އިތުރު އަމުރެއް ކުރިމިނަލް ކޯޓުން ނެރެ ނުދޭނެ ކަމަށެވެ.\nރައީސް ޔާމީންގެ އެކައުންޓްތައް ފްރީޒުކުރި އަމުރު ހައިކޯޓުން ބާތިލު ކުރީ އެ އަމުރަކީ ޖިނާއީ އިޖުރާއަތުގެ ގާނޫނުގެ 72 ވަނަ މާއްދާ 73 ވަނަ މާއްދާގައި ބުނާ އިޖުރާއަތްތަކާ ހިލާފަށް ނެރެފައިވާ އަމުރެއް ކަމަށް ކަނޑައެޅުމަށް ފަހު އެވެ. އެ ދެ މާއްދާއަކީ މީހެއްގެ އެކައުންޓް ފްރީޒުކުރަން އަމުރު ނެރުމުގެ އިޖުރާއަތްތައް ބަޔާންކުރާ ދެ މާއްދާ އެވެ.\nރައީސް އަބްދުﷲ ޔާމީން މޯލްޑިވްސް ޕޮލިސް ސާވިސް ސުޕްރީމް ކޯޓް + ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް ހައިކޯޓް އޭސީސީ


January Mahu MIRA In 1.79 Billion Rufiya Balaiganefi - Vaguthu\nމި އަހަރުގެ ޖެނުއަރީ މަހުގައި މީރާއަށް 1.79 ބިލިއަން ރުފިޔާ ބަލައިގަނެފިއެވެ.\nމީރާ އިން ބުނީ، މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނުއާމްދަނީއަށްވުރެ 1.2% ދަށް އަދަދެއް ކަމަށެވެ.\nމީރާ އިން ބުނިގޮތުގައި، މިދިޔަ އަހަރުގެ ޖެނުއަރީ މަހާއި އަޅާބަލާއިރު މި އަހަރުގެ ޖެނުއަރީގައި ލިބިފައިވާ އާމްދަނީ ދަށްވުމުގެ މައިގަނޑު ސަބަބަކީ ކޮވިޑް-19 އާ ގުޅިގެން ފަތުރުވެރިން ރާއްޖެއަށް ޒިޔާރަތްކޮށްފައިވާ މިންވަރު ދަށްވެފައިވުމުގެ ސަބަބުން ޓޫރިޒަމް ދާއިރާގެ އިޤްތިޞާދީ ހަރަކާތްތައް ކުރިއަށްވުރެ މަދުވެ، ޓޫރިޒަމް ދާއިރާއިން ޓެކުހުގެ ގޮތުގައި ލިބިފައިވާ އާމްދަނީ ދަށްވެފައިވުމުން ކަމަށެވެ.\nމިގޮތުން، ގްރީން ޓެކްސް އަދި އެއަރޕޯޓް ޑިވެލޮޕްމަންޓް ފީ ފަދަ ޓެކުހުން ލިބިފައިވާ އާމްދަނީ ދަށްވެފައިވާ ކަމަށް މީރާ އިން ބުންޏެވެ. ނަމަވެސް، ޓޫރިޒަމް ދާއިރާގެ އިޤްތިސާދު މިހާރު ރަނގަޅުވަމުން ދާތީ، ޓީ.ޖީ.އެސް.ޓީގެ ގޮތުގައި ލިބޭ ފައިސާ އިތުރުވަމުން އަންނަ ކަމަށް މީރާއިން ފާހަގަކުރިއެވެ.\nމިދިޔަ ޖެނުއަރީ މަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ އާމްދަނީން ނަގާ ޓެކުހެވެ. އެއީ 43.4% ނުވަތަ 777.46 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީ އިންނެވެ. އެއީ %41.0 ނުވަތަ 734.60 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 57.35މިލިއަން ރުފިޔާ (3.2%)، ޓޫރިޒަމް ލޭންޑް ރެންޓް ގޮތުގައި 52.34 މިލިއަން ރުފިޔާ (2.9%)، ބީ.ޕީ.ޓީގެ ގޮތުގައި 45.57 މިލިއަން ރުފިޔާ (2.5%) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 123.35 މިލިއަން ރުފިޔާ (6.9%) ހިމެނެއެވެ.


Fashion: Rihanna ge hovun- 67 aharuge Model eh! - 247.mv\n06:26 PM, Thursday 26, November 2020\nރިއާނާގެ ހޮވުން- 67 އަހަރުގެ މޮޑެލްއެއް!\nއުމުރުން 67 އަހަރުގެ ފެންޓީ މޮޑެލް، ކ، -- ފޮޓޯ: ހައިޕަރބޭ\nZubedha 11:33 AM, Wednesday 05, June 2019\nއުމުރުން ފަސްދޮޅަސް ހަތް އަހަރުގެ ޖޯނީ ޖޯންސަން އެންމެ ފުރަތަމަ މޮޑެލްކުރަން ފެށިއިރު ކުޑަކޮށް ފަސްޖެހުނު ކަމަށްވިނަމަވެސް މިހާރު އޭނާދަނީ ދުނިޔެއަށް މަޝްހޫރު ބްރޭންޑެއް ކަމަށްވާ ފެންޓީގެ ފުރަތަމަ ކެމްޕޭނުގައި މޮޑެލް ކުރަމުންނެވެ. ޖޯނީއަކީ ފެންޓީގެ ބާނީ ކަމަށްވާ ރިއާނާގެ އަމިއްލަ ހޮވުމެކެވެ.\nނިއުޔޯކަށް އުފަން ޖޯނީ ވަނީ ކުރިންވެސް ނަން މަޝްހޫރު އެހެނިހެން ބްރޭންޑްތަކަށް މޮޑެލްކޮށްދީފައެވެ. އެގޮތުން އައިލީން ފިޝާރ އަދި ސީޑީއެލްއެމް ފާހަގަކޮށްލެވެއެވެ. ޖޯނީ މަޝްހޫރު ވެގެންދިޔައީ ކިހިނެތްކަން އިންޓަވިއު އެއްގައި ކިޔައިދެމުން އޭނާ ބުނެފައިވަނީ އެކަން ފެށުނީ 2016 ވަނަ އަހަރު އޭނާގެ ފިރިމީހާއާއި އެކީ މަންހަޓަންގައި އުޅެނިކޮށް ފޮޓޯ ނަގާ މީހަކަށް ފެނިގެން ކަމަށެވެ. އަދި ފޮޓޯ ނަގަން އޭނަ އެހާ ބޭނުން ނުވި ކަމުގައި ވިޔަސް އޭނާގެ ފިރިމީހާގެ އެދުމުގެ މަތިން ފޮޓޯނަގާ މީހާއަށް މޮޑެލްކޮށްދިނީއެވެ.\nފޮޓޯތައް ނެގިތާ ހަފްތާތަކެއް ފަހުން ކާސްޓިން އޭޖެންޓެއް ޖޯނީގެ ދިގު އާދަޔާހިލާފު ރީތި އިސްތަށިގަނޑާ ބެހޭގޮތުން ވީޑިއޯއްހެދިއެވެ. އޭރު ޖޯނީ މަސައްކަތް ކުރަމުން އައީ " ޓީ ބްލެންޑިން ބިޒްނަސް"ގައެވެ. ނަމަވެސް މިދިޔަ ނޮވެމްބަރު މަހު އޭނާގެ ފިރިމީހާ ކުއްލިއަކަށް މަރުވުން ޖޯނީ އާ ފެށުމެއް ފަށަން ނިންމިއެވެ. އަދި އާ ހިތްވަރަކާ އެކީ މޮޑެލްކޮށް އެ ރޮނގުން ކުރިޔަށްދާން ނިންމީ އެއީ ޖޯނީގެ ފިރިމީހާ ބޭނުންވާނެގޮތް ކަމަށްބުނެފައެވެ.\nބިއުޓީ މޮޑެލިންގ ފެޝަން ލައިފްސްޓައިލް\nBeauty has no age wow


އެކުގައިވާން އެދެމޭ… 10 | Esfiya - Dhivehi Vaahaka Site\nލޯބި February 21, 2014\nވިޝާ އޭނާގެ އުނގުގައި ބޯ އަލާލައިގެން އޮތް އާލިކްގެ އިސްތަށިގަނޑުގައި ފިރުމާލިއެވެ. އަދި ލޯތްބާއިއެކު އޭނާގެ ކަރުނަތައްވެސް ފޮހެލަދިނެވެ. އެއާއިއެކު ލޯ މަރާލައިގެން އޮތް އާލިކް ފަނޑު ހިނިތުންވުމަކާއިއެކު މަޑުމަޑުން ތޭންކްސް އޭ ބުނެލިއެވެ. އެގޮތުގައި 15 ވަރަކަށް މިނެޓް ހޭދަވެގެން ދިޔައިރު ދެމީހުންކުރެ އެކަކުވެސް އަނގަޔަކުން ނުބުނެއެވެ. އާލިކްގެ އިސްތަށިގަނޑުގައި ފިރުމާލަ ފިރުމާލާ އިިން ވިޝާއަށް ހިތުގައިވާ ސުވާލުތައް ކުރުމުގެ ބަދަލުގައި އޭނާގެ މޫނަށް ބަލަހައްޓައިގެން އިނދެވުނީއެވެ. އާލިކްގެ އެހިތާމަތަކަށް އޭނާގެ ފިރުމުންތަކުން ލުޔެއް ލިބުނުކަން ވިޝާއަށް އެނގުނީ އެވަގުތުކޮޅުގެ ތެރޭގައި އޭނާގެ ގިސްލުން ހަމައަކަށް އެޅުމުންނެވެ. ހިނދުކޮޅަކަށްފަހު އާލިކް ލަސްލަހުން ވިޝާގެ އުނގުން ބޯ ހިއްލާލުމަށްފަހު އެނދުމަތީގައި ރަނގަޅަށް ހަަމަޖެހިލިއެވެ. މީގެ ކުޑަވަގުތުކޮޅެއް ކުރިން ކުޑަކުއްޖަކު ފަދައިން ވިޝާގެ އުނގުގައި ބޯ އަޅައިގެން އޮވެ ރުއި ވަަގުތު ވިޝާގެ އަތުން ލިބުނު އޯގާތެރި ފިިރުމުންތައް ހިތައް އެރުމުން އާލިކްގެ ތުންފަތަށް ހިނިތުންވުމެއް ވެރިވެގެން ދިޔައެވެ. ގަދައަށް ރުއިމުގެ ސަބަބުން ރަތްވެފައިވާ މޫނުމަތި ފޮހެލަމުން އާލިކް ވިޝާއަށް ބަލާލިއެވެ. އޭރު އިސްޖަހާލައިގެން އިން ވިޝާގެ ކޯތާފަތަށް އަރާފައިވާ މަޑުރަތްކުލައިގެ ސަބަބުން އޭނާ ލަދުގަނެފައިވާކަން އާލިކްއަށް ޔަގީން ކުރެވުނެވެ.\n” ފާހާނާއަށް..” ކުޑަ ހިނިތުންވުމަކާއިއެކު ތެދުވަމުން އާލިކް ބުނެލިއެވެ. އެވަގުތު ވިޝާވެސް އަވަސް އަވަހަށް ބޯ ޖަހާލަމުން ކޮޓަރީގެ ތެރެއިން ނުކުތީ އާލިކް ފާހާނާއަށް ވަނުމުންނެވެ. އޭރުވެސް ވިޝާގެ ސިކުނޑީގެ ތެރޭގައި އެނބުރެމުން ދިޔައީ އާލިކް ގިސްލާފައި ރުއި މަންޒަރެވެ. މީހެއްގެ އޯގާތެރިކަމަށް އޭނާ ބޭނުންވެފައި ހުރި މަންޒަރެވެ. ވިޝާގެ އުނގުތެރެއިން އެހިތައް ހަމަޖެހުން ހޯދި މަންޒަރެވެ. އެ ޚިޔާލުތައް ގިނަ ވީވީހެން ވިޝާގެ ހިތުގެ ތެޅުންވެސް ދިޔައީ ބާރުވަމުންނެވެ. ކުޑަ ވަގުތުކޮޅެއްގެ ތެރޭގައި ނޭވާ އަވަސްވެ، ހަށިގަނޑުގައިވެސް ތުރުތުރެއް އުފެދިއްޖެއެވެ.\n” ނޯ ނޯ..” ވިޝާ އޭނާގެ މޭގައި އަތް އަޅާލަމުން ފުންނޭވާއެއް ބޭރުކޮށްލިއެވެ. އޭނާއަށް އެބަދަލުތައް އަންނަ މަންޒަރު އާލިކްއަށް ފެންނާކަށް ބޭނުމެއް ނޫނެވެ. ކުޑަކޮށް ވިސްނާލުމަށްފަހު ވިޝާ އަތްމަތި އަވަސްކޮށްލާފައި އާލިކް ނުކުންނަން ވާއިރަށް ކޮފީއެއް ހަދާލަން މަސައްކަތް ފެށިއެވެ. ހަގީގަތުގައި ވިޝާގެ މަގްސަދަކީ އޭނާއަށް ވަމުންދިޔަ ގޮތްތަށް އާލިކްއަށް ފެނިދާނެތީ އެކަން ސިއްރު ކުރުމެވެ.\nއާލިކް މޫނު ދޮވެލާ، ހަމަޖެހިލައިގެން ފާހާނާއިން ނުކުތްއިރު ކޮޓަރިތެރޭގައި ވިޝާ ނެތުމުން ވަގުތުގެ ބޭނުންކޮށްފައި ކުޑަކޮށް އިސްތަށިގަނޑުވެސް ރީތިކޮށްލިއެވެ. މޫނު ދޮވުމުގެ ސަބަބުން އެ އިސިްތަށގަނޑުގައިވެސް ކޮންމެވެސް ވަރަކަށް ފެންތިކިތައް ހަރުލާފައި ހުރުމުން ތާޒާކަމަށް ދައްކައެވެ.\n” ކޮފީ..” އާލިކް ކޮޓަރީން ނުކުތުމާއިއެކު ވިޝާ ކޮފީ ޖޯޑު ދިއްކޮށްލިއެވެ. އޭރުވެސް އޭނާ މަސައްކަތް ކުރަމުން ދިޔައީ އާލިކްއާއި ހަތަރު ކަޅި ހަމަނުކޮށް ވޭތޯއެވެ. އެކަން އާލިކްއަށްވެސް ފާހަގަވިއެވެ. މީގެ ކުރިން ވިޝާއަކީ އޭނާއާއި ހަތަރު ކަޅި ހަމަކުރަން ޖެހިލުންވާ ކުއްޖެއް ނޫނެވެ. އެކަމަކު މިހާރު ކޮންމެވެސް ބަދަލެއް އައިސްފިއެވެ. ވިޝާ ލަދުގަނެފައިވާކަން އިހުސާސްވުމުން އާލިކްއަށް ހިނިތުންވެލެވުނެވެ.\n” ތޭންކްސް..” ޖޯޑުގައި ހިފާލަމުން އާލިކް ގޮނޑީގައި އިށީނދެލިއެވެ. އެއާއިއެކު ވިޝާ އަވަސް އަވަހަށް އޭނާގެ ކޮފީ ހަދަންކަމަށް ހަދާފައި އާލިކްއަށް ފުރަގަސް ދިނެވެ. ނަމަވެސް އާލިކްގެ ތޫނު ނަޒަރު އޭނާއަށް ހުއްޓިފައި ހުރުމުން ވިޝާއަށް ރަނގަޅަކަށް އެއްވެސް ކަމެއް ނުކުރެވުނެވެ. ބާރު ބާރަށް ތެޅެމުން ދިޔަ ހިތާއިއެކު އޭނާގެ އަތުގެ ހަރަކާތްތައްވެސް ހުރީ ކޮންޓްރޯލުން ނައްޓާފައެވެ. އެއްފަހަރު ޖޯޑު ދޮވެފައި ބަހައްޓާނެއެވެ. އަނެއްފަހަރު ކޮފީ ފުޅީގެ މަތި ނަގާފާނެއެވެ. އަނެއްކާ ޖޯޑު ދޮންނަން ފަށާފާނެއެވެ. އެގޮތުގައި ފަސް މިނެޓް ވީއިރުވެސް ވިޝާއަށް ކުރެވޭ ނުކުރެވޭ ކަމެއް ނޭނގެއެވެ. ނުތަނަވަސްވެފައި ހުރިވަރުން އޭނާގެ އޮމާން ނިތްކުރިމަތިން ދާތިކިތައް ބަބުޅަ ބަބުޅާ ހުއްޓެވެ. ވިޝާގެ ވާނުވާ ނޭނގޭ ހަރަކާތްތަކަށް ބަލަހައްޓައިިގެން އާލިކް އިނީ ހިނިތުންވެފައެވެ. އޭނާއަށް ވިޝާގެ ނުތަނަވަސްކަން އެކުލެވިފައިވާ ހަރަކާތްތައްވެސް ކަމުގޮސްފިއެވެ. އެއްމިޔަކަނުން ހިނިތުންވެލަމުން ތެދުވެ މޭޒުމަތީގައި ޖޯޑު ބެހެއްޓުމަށްފަހު އާލިކް ވިޝާއާއި ގާތަށް ޖެހިލާ އޭނާގެ އަތުގައި ހިފަހައްޓާލިއެވެ. އަދި އެއަތުން ދޫކޮށްލުމެއްނެތި ލަސްލަހުން ހިނގާފައި ގޮސް ވިޝާ ގޮނޑީގައި ބޭނދުމަށްފަހު އޭނާ ވިޝާގެ ކޮފީ ހަދާލަދިނެވެ. އޭރު ވިޝާގެ އަވަސްވެފައިވާ ހިތް އިތުރަށް ތެޅެމުން ދިޔައީ އާލިކްއަށް އޭނާގެ ނުތަނަވަސްކަން ދެނެގަނެވިއްޖެކަން އެނގުމުންނެވެ. ލަދުގަތް ވަރުން މޫނު ޖަންބެއް ފަދައިން ރަތްވެގެން ދިޔައިރު ދެއަތްތިލައިން އެމޫނު ފޮރުވާލަން ކިތަންމެ ވަރަކަށްވެސް ވިޝާގެ ހިތް ބުންޏެވެ. ނަމަވެސް އޭނާގެ ގުނަވަންތައް ހީވަނީ ފިނިވެގެން ގޮސް ގަނޑުވެފައި ހުރި ހެންނެވެ. އެގޮތުގައި އިިސް ޖަހާލައިގެން އިނދެ އަވަސް އަވަހަށް އެސްފިޔަ ޖަހަމުން ދިޔަ މަންޒަރު އާލިކްއަށް ފެނުމުން އޭނާއަށް އިތުރަށް ހެވިއްޖެއެވެ.\n” ކޮފީ..” ޖެހިގެން ހުރި ގޮނޑީގައި އިށީނދެލަމުން އާލިކް ވިޝާއަށްގކޮފީ ޖޯޑު ދިއްކޮށްލިއެެވެ. އެވަގުތު ވިޝާ މަޑުމައިތިރި ކަމާއިއެކު އޭގައި ހިފާލީ އިސްއުފުލާލުމެއް ނެތިއެވެ.\n” ވިޝޫ..” ކުޑަ ހިނދުކޮޅެއްފަހު އާލިކްގެ އަޑުން ވިޝާއަށް ގޮވާލި ގޮތުން ވިޝާގެ ހިތް ހީވީ އުދުހިގަތް ގެންނެވެ. އެހާ ފިރިހެންވަންތަ ރީތި އަޑަކުން އެހާ ލޯބިން އާލިކް އޭނާގެ ނަމުން މުޚާތަބު ކުރުމުން އެކުރެވުނީ ކޮންފަދަ އިހުސާސްތަކެއް ހެއްޔެވެ؟ ލަސްލަހުން އެސްފިޔަތައް އުފުލާލަމުން އާލިކްގެ މޫނަށް ބަލާލިއިއރު އޭނާވެސް އިނީ ބަލަހައްޓައިގެންނެެވެ. އެއާއިއެކު ވިޝާގެ މަޑު ޗޮކްލެޓް ކުލައިގެ މައުސޫމް ދެލޯ އާލިކްގެ ކަޅު ދެލޮލުގެ ޖާދޫގައި ޖެހެން ސުކުންތެއްވެސް ނުނެގިއެވެ. އެންމެ ފަހުން ވިޝާގެ ސާބިތު ހިތްވެސް އެ ތޫނު ދެލޯ ފެނި ބޭގަރާރުވީއެވެ. އާލިކްއަށްވެސް ވެފައިވަނީ އެފަދަ ގޮތެކެވެ. ވިޝާގެ ބޮޑު ބޮޑު ދެލޮލުގައި އޭނާއަށްޓަކައި ލޯބި ފޮރުވިފައިވާ ކަމުގައި އާލިކްގެ ހިތް ބުނެލިއެވެ. އެ މައުސޫމް ކަޅި ރަވައިގެ ޖާދޫގައި ޖެހިފައި އިނދެ އުމުރު ހުސްކޮށްލަން ވިޔަސް އުފަލާއިއެކު އޭނާ އެކަން ކުރާނެއެވެ.\n” މިރޭ ވީ ކަންތަކުގެ ސަބަބުން ވަރަށް ސުވާާލު އުފެދިފަ ދޯ ތިއިނީ..” އާލިކް ވާހަކަ ދެއްކީ ވިޝާގެ ދެލޮލަށް ބަލަހައްޓައިގެން އިނދެއެވެ. އޭނާގެ އެ ތޫނު ލޮލުގެ ސިހުރުގައި ޖެހިފައި އިން ވިޝާއަށް ސިހުމެއް ލިބުނީ އެއަޑަށެވެ. އަވަސް އަވަހަށް މޫނު އަނބުރާލާ ލޯ މަރާލަމުން ވިޝާ ހޫމް އަޅުވާލީ އާލިކްގެ ސުވާލަށް ޖަވާބު ދިނުމުގެ ގޮތުންނެވެ.\n” އަސްލު ފެމިލީ މައްސަލައެއް.. މާބޮޑަށް ދެރަވީ.. ދެން ނޭނގެ ކީއްވެ ކަމެއް ވިޝޫ ގާތަށް އާދެވުނީ..” އާލިކް އެހެން ބުނެލުމާއިއެކު ވިޝާ ކުއްލިއަކަށް އޭނާގެ މޫނަށް ނަޒަރު ހުއްޓާލީ ސުވާލުން ފުރިފައިވާ ގޮތަކަށެވެ. އޭރު އާލިކް އޭނާ އެ ބުނި ޖުމްލައިން ވިޝާއަށް އަންނަ ބަދަލުތައް ފާހަގަ ކުރަން ލޯ ހަނިކޮށްލާފައި ބަލަހައްޓައިގެން އިނެވެ.\n” މަ ވަރަށް ފިނޑި ދޯ.. ކުޑަކުއްޖަކު ހެން ރުއި ދޯ..” އާލިކް ލޮލަށާއި އަނގަޔަށް ގޮތެއްހަދާލަމުން ބުނެލި ޖުމްލައިން ކަންތައް ބޮޑުވެފައި އިން ވިޝާއަށް މިފަހަރު ހެވުނީއެވެ. އަނގަމަތީގައި އަތް އަޅާލަމުން އާލިކްގެ މޫނަށް އޭނާ ބަލާލީ މަޖާވެފައި އިނދެއެެވެ.\n“އަސްލު ވަރަށް ފިނޑި..” ހެމުން ހެމުން ގޮނޑިން ތެދުވެ ސިންކު ގާތަށް ޖެހިލަމުން ވިޝާ ބުނެލިއެވެ. އެވަގުތު އާލިކްވެސް ހީނލަމުން ބޯ ކަހާލީ ވިޝާގެ ހެއްވާލެވުމުން އުފާވެފައި އިނދެގެންނެވެ. ޖެހިގެން އައި ގަޑި އެއްހާއިރު ވީއިރުވެސް އާލިކް އެކި އެކި ވާހަކަތަކުގައި އެގޭގައި އިނެވެ. އެހާއިރު ވީއިރު އާލިކްގެ ރަހްމަތްތެރި ބަސްތަކުން ވިޝާގެ ނުތަނަވަސްކަން ފިލާ އާންމު ހާލަތަށް އެޅިއްޖެއެވެ. ނަމަވެސް އެ އުނގުތެރޭގައި އާލިކް ރޯލި މަންޒަރު ސިފަވާ ކޮންމެ ފަހަރަކު އޭނާގެ ހަށިގަނޑަށް ހީވަނީ ފެން އެއްޗެ އޮއްސާލާ ހެންނެވެ.\n” ދެން ދަނީ އިނގޭ..” އާލިކް ހިތާއި ދެކޮޅަށް ގެއަށް ދާން ނިންމީ ވިޝާ ނިދާ ވަގުތު ޖެހިއްޖެ ހެން ހީވުމުންނެވެ. އެހާ އެކަނި އުޅޭއިރު ވިޝާގެ ރާވާލެވިފައިވާ ދުވަހުގެ ތާވަލަށް އޭނާގެ ސަބަބުން ބަދަލެއް އައުމަކީ އާލިކް އެއްގޮތަކަށްވެސް ބޭނުންވާކަމެއް ނުނެވެ. ވިޝާ އެވަނީ މިރޭ އެއްވެސް އަގަކާއި ނުލާ އޭނާގެ ހިތައް ޝިފާ ހޯދައިދީފައެވެ. އެހާ ބޮޑަށް ހިތުގައި ޖެހިފައިވަނިކޮށް ކުޑަ ވަގުތުކޮޅެއްގެ ފިރުމާލުމަކުން ވިޝާ އޭނާގެ ހިތައް ހަމަޖެހުން ހޯދައިދީފިއެވެ. އެހިތުގެ ހުރިހާ ހިތާމަތަކެއް ފިލުވާލަދީފިއެވެ. ވީއިރު އިތުރަށް އޭނާގެ ސަބަބުން އެ މައުސޫމް އަންހެން ކުއްޖާއަށް ކުޑަވެސް އުނދަގުލެއް ފޯރައިގެން ނުވާނެތާއެވެ.\n” ތޭންކްސް.. ފޯރ ދި ޝޯލްޑަރ..” ދޮރުމައްޗަށް އެރުމަށްފަހު ކަތި ބަލާލުމަކާއިއެކު އާލިކް ޝުކުރު އަދާކޮށްލި ގޮތުން ވިޝާގެ ހިތުގެ ތެޅުން އަނެއްކާވެސް ގަދަވެލިއެވެ.\n” އެނީ ޓައިމް..” ހުވަފެނީ ހިނިތުންވުމަކާއިއެކު ވިޝާއަށް އާލިކްއަށް ޖަވާބު ދެވުނީ އިޚްތިޔާރަކާއި ނުލައެވެ. އެވަގުތު އާލިކް ފުން ހިނިތުންވުމަކާއިއެކު އެތަނުން ނުކުމެގެން ދިޔައީ ވިޝާގެ އެ ކުޑަކުޑަ ޖުމްލައިން އެތައް މާނައެއް ނަގަމުންނެވެ.\n” އެނީ ޓައިމް؟؟..” އާލިކް ނުކުތުމާއިއެކު ދޮރު ލައްޕާލާ އެތެރެއަށް ވަންނަމުން ވިޝާ އޭނާގެ އަމިއްލަ ނަފްސަށް ސުވާުކޮށްލިއެވެ. އޭނާއަށް ހަގީގަތިގައިވެސް އެހެން ބުނެވުނީ ކަމުގައި ގަބޫލު ނުކުރެވުނީއެވެ. ފުން ނޭވާއެއް ބޭރުކޮށްލަމުން އޭނާ އެނދުގައި ޖައްސާލީ ހިިނިތުންވެލަމުންނެވެ.\nއަނެއް ދުވަހުގެ ހެނދުނެވެ. ގޭތެރޭގެ ކަންތައްތައް ކޮށްލުމަށްފަހު ވިޝާ އާދައިގެ މަތިން އޮފީހަށް ދިޔައީ އެހެން މީހުންނަށްވުރެ ކުރީންނެވެ. އެހެން ދުވަސް ދުވަހާއި ޚިލާފަށް ކެބިންގެ ތެރެއަށް ވަދެ، ގޮނޑީގައި ހަމަޖެހިލުމަށްފަހުވެސް ވިޝާ މަސައްކަތެއް ކުރާ ޚިޔާލެއް ނުކުރެއެވެ. ގޮނޑީގައި ބޯ ޖައްސާލައިގެން މަޑު މަޑު ރާގެއް އަޅުވާލާފައި އިންއިރު އެމޫނުމަތީގައިވާ ހިނިތުންވުމުގެ ސަބަބުން އޭނާގެ އުފާވެރިކަން ރަނގަޅަށް ހާމަވެއެވެ. އިރު އިރުކޮޅުން ލޯ މަރާލައިގެން އިނދެ ރަކި ގޮތަކަށް ހިނިތުންވެލާއިރު އެ މޫނަށް އަރާ ރަތްކުލައިން އޭނާގެ ރީތި މޫނު އިތުރަށް ފުރިހަމަވެގެން ދެއެވެ. ލޯ މަރާލާ ކޮންމެ ފަހަރަކު އާލިކްގެ ފިރިހެންވަންތަ ރީތި ސޫރަ ސިފަވަމުން ދާތީ ވިޝާގެ ގޮތް ނޭނގޭ ހިތައް ލިބިފައިވަނީ އާދަޔާ ޚިލާފު އުފާވެރިކަމެކެވެ.\n” މަންމާ..” އުފާވެރި ހިނިތުންވުމެއްގައި އިން ވިޝާގެ ދެތުންފަތުން އޭނާގެ މަންމައަށް ގޮވާލީ އޭނާގެ އެ އާދަޔާ ޚިލާފު އިހުސާސްތައް ހިއްސާ ކޮށްލާ ހިތްވީލެއް ބޮޑުކަމުންނެވެ. މަންމަ މަތިން ހަނދާން ވީލެއް ބޮޑުކަމުން ވިޝާ ދެން ގުޅާލީ ޒާހިރާއަށެވެ. ޒާހިރާއާއި ގުޅާލާ އެމީހުންގެ ހާލާއި އަހުވާލު އޮޅުން ފިލުވާލުމަށްފަހު ފޯނު ބޭއްވިއިރު ވިޝާއަށްވަނީ ކޮންމެވެސް ވަރެއްގެ ނުތަނަވަސްކަމެއް ވެރިވެފައެވެ. ޒާހިރާގެ ފަރާތުން އެނގުނު ގޮތުގައި ކައިވެންޏަށްފަހު ޒުމާ ދިރިއުޅުން ފިރިމީހާގެ ރަށަށް ބަދަލު ކުރިފަހުން އޭނާގެ ޚަބަރެއް ވަނީ މަދުފަހަރެއްގައެވެ. މީގެ ދެދުވަހެއް ކުރިން ވިޝާ ޒުމާއަށް ގުޅާލުމުން އޭނާއަށްވެސް ވަނީ ޒުމާ ބަދަލުވެފައިވާ މިންވަރު ފާހަގަ ކުރެވިފައެވެ. ޒާހިރާގެ ހިތާމައަކީ އެމީހުންގެ ހާލު ބަލާލަންވެސް ޒުމާ ނުގުޅާތީއެވެ. ކުރާނީ ކީއް ހެއްޔެވެ؟ ދަރީންނަށްޓަކައި މައިންބަފައިން ވާ ގުރުބާނީ ހަނދާން ނައްތާލުމަކީ އެމީހުންނަށް ނުހަނު ފަސޭހަ ކަމެކެވެ. ވިޝާ ބޯ ހޫރާލިއެވެ. ހަމަ ގައިމުވެސް އެފަދަ އަަމަލު ތަކަކީ އޭނާ ޒުމާގެ ފަރާތުން ފެންނާނެ ކަމަށް އުންމީދު ކުރި ކަން ކަމެއް ނޫނެވެ. ނަމަވެސް ދުނިޔެއަކީ މިކަހަލަ ތަނެކެވެ. އުންމީދު ނުކުރާ އެތައް ކަމެއްވެސް ކުޑަ ވގުތުކޮޅެއްގެ ތެރޭގައި ހިނގާފާނެއެވެ. ޒުމާމެން ފަދަ ކުދިންނަށް މަންމައާއި ބައްޕަގެ މުހިންމުކަން އިހުސާސްވާނީ ވިޝާ ފަދައިން އެމީހުންނާއި ނުލާ އުޅެން ޖެހުނީމަ ކަންނޭނގެއެވެ. ވިޝާ ފުން ނޭވާއެއް ދޫކޮށްލިއެވެ. ޒާހިރާއާއި ގުޅާލުމުންވެސް އޭނާ އިތުރަށް މަންމަ މަތިން ހަނދާން ވާން ފެށިއެވެ. އިތުރަށް ހަދާނެ ގޮތެއް ނޭނގިގެން އެންމެ ފަހުން ދަބަހުގައި އޮތް އެ މަންމަގެ ސިޓީ ނަގާލުމަށްފަހު ވިޝާ އެ ސިޓީ ކިޔަން ފެށީ އާދައިގެ މަތިން މަންމަގެ ލޯބިވެތި ބަސްތަކުން ހިތްހަމަޖެހުން ލިބޭތީއެވެ. ނަމަވެސް ސިޓީގެ މާ ބޮޑުބައި ނުކިޔެނީސް އޮފީހުގެ ފޯނު ރިންގުވާން ފެށުމުން ވިޝާ ސިޓީ ބާއްވާލީ މޭޒުމަތީގައެވެ.\n” ހޫމްމް މިދަނީ..” އެކޮޅުން ގުޅި ދީމާއަށް ޖަވާބު ދިނުމަށްފަހު ވިޝާ ކެބިންއިން ނުކުމެގެން ދިޔައީ އަވަސް ފިޔަވަޅު ތަކެއްގައެވެ.\n” މިއަދު ލިމް ނާންނާތީ ވިޝޫއަށް މިގުޅީ..” ވިޝާ ދީމާގެ ކެބިންއަށް ވަނުމާއިއެކު ދީމާ ވާހަކަ ދެއްކިއެވެ.\n” ކިހިނެތްވީ ލމްއަށް؟.. ބަލިވީތަ؟…” ވިޝާ ދީމާ ދިއްކޮށްލި ފައިލް ބަލާލަމުން ސުވާލުކޮށްލިއެވެ.\n” އެއްގޮތަކަށްވެސް ނޭނގެ.. ފޯނެއް ނުނަގާ.. ޝާންވެސް އޮފީހަށް އައި އިރު ފާޑަކަށް ހުރީ.. މަ ހީނލީމަވެސް ކުޑަކޮށް ހީނލާފަ ޖެއްސުމެއްވެސް ކޮށްނުލާ.. މައްސަލައެއް ޖެހުނީ ކަންނޭނގެ..” ދީމާގެ އަޑުގައި ކަންބޮޑުވުމުގެ އަސަރުތައް އެކުލެވިގެންވެއެވެ.\n” ވެދާނެ.. ދެން ލިމްއަށް ގުޅާލާނީ ފަހުން.. ހޫމްމް ކިިހިނެކޭ މިއަށް ހަދަންވީ..”ވިޝާ ދީމާ ބުނި މަސައްކަތް ކޮށްދިނުމުގެ ގޮތުން އޭގެ މައުލޫމާތު އޮޅުން ފިލުވަންފެށިއެވެ.\nއާލިކް އޮފީހަށް އައީ ވިޝާ ދީމާގެ ކެބިންގައި އިންދައެވެ. އެހެންކަމުން ވިޝާ ދެކޭހިތުން ކެތްމަދުވެފައި ހުރި އާލިކް ކެބިންގެ ތެރެއަށް ވަނުމާއިއެކު މާޔޫސްވީ ވިޝާ ފެންނަން ނެތުމުންނެވެ. ނަމަވެސް ވިޝާގެ ދަބަހާއި މޮބައިލް އޮތުުމުން އޭނާ އޮފީހަށް އައިކަން އާލިކްއަށް ޔަގީންވިއެވެ. އެހެންވެ ކުޑަކޮށް ހިތްހަމަ ޖައްސާލަމުން އޭނާ ވިޝާގެ މޭޒާއި ކައިރިވެލީ ހިނިތުންވެ ހުރެގެންނެވެ. އެވަގުތު އޭނާގެ ލޮލުގައި އަޅައިގަތީ ވިޝާގެ މޭޒުމަތީގައި ފަތްޖަހާލާފައި އޮތް ސިޓީއެވެ. ހަމަ އެއާއިއެކު އާލިކްގެ ސިކުނޑި އެކި އެކި ދުވަސް ދުވަހުގެ މަންޒަރުތަކަށް ހުއްޓެމުން ގޮސް އެއީ ވިޝާ އާންމުގޮތެއްގައި ކިޔާ ސިޓީކަން ޔަގީންކުރިއެވެ. ހަމަ އެވަގުތު އަތުގެ ތެރެއަށް އެ ސިޓީ ލަމުން އާލިކް ގޮސް އޭނާގެ ގޮނޑީގައި ރަނގަޅަށް ހަަމަ ޖެހިލާ އެ ސިޓީ ކިޔަން ފެށީ ކެތްމަދުވެ އިނދެއެވެ.\n” މަންމަގެ ލޯބިވާ ދަރިފުޅު ވިޝޫއަށް.\nދަރިފުޅާއެވެ. މަންމަ މި ސިޓީ ލިޔަން ގަސްތުކުރީ މަންމަގެ ހުވަފެންތަކުގައި ދަރިފުޅާއި ވަކިވެގެން ދާ މަންޒަރު ފެންނަން ފެށުމުންނެވެ. މަންމަގެ މަގްސަދަކީ ދަރިފުޅު ރޮއްވާލުމެއް ނޫނެވެ. ދަރިފުޅު ދެރަވާ ފަދަ ވާހަކަތަކެއް ބުނުމެއްވެސް ނޫނެވެ. އެހެން ނަމަވެސް ދަރިފުޅުގެ ހަޔާތުގައި ކޮންމެހެންވެސް އެނގެން ޖެހޭނެ ވާހަކަތަކެއް ކިޔައިދިނުމެެވެ.\nދަރިފުޅާއެވެ. މި ވާހަކަތަކަކީ އެންމެ ފުރަތަމަ ދުވަހުއްސުރެ ފެށިގެން ދަރިފުޅަށް އެނގެން ޖެހޭނެ ވާހަކަތަކެއްކަން މަންމަ ގަބޫލުކުރަމެވެ. އެކަމަކު މިވާހަކަތައް ދަރިފުޅަށް ސިއްރުކުރުމުގައި މަންމަގެ މަގްސަދެއްވެއެވެ. މި ސިޓީ ކިޔާ ނިމޭއިރު އެ މަގްސަދަކީ ކޮބއިކަންވެސް ދަރިފުޅަށް އެނގޭނެއެވެ.\nދަރިފުޅާއެވެ. ދަރިފުޅަށް ދަރިފުޅުގެ އާއިލާއާއި ބެހޭގޮތުން އެނގިފައި ތިޔަވަނީ ވަރަށް ކުޑަ މިންވަރަކަށެވެ. ދަރިފުޅަށް އެނގޭހާވެސް އެއްޗަކީ ދަރިފުޅުގެ ބައްޕަ ދަރިފުޅުގެ އުމުރުން އެންމެ ދެދުވަހުގައި މިދުނިޔެއާއި ވަކިވެގެން ދިޔަކަމެއް ނޫންހެއްޔެވެ؟ ދަރިފުޅުގެ މަންމައަކީ އިޓަލީ ރައްޔިތެއްކަން ނޫންހެއްޔެވެ؟ ދަރިފުޅާއެވެ. މަންމަ ދޮގެއް ނުހަދަމެވެ. އެވާހަަކަ ތަކަކީ ހަގީގަތެވެ. އޭގެ އިތުރަށްވާ ހަގީގަތްތައް ސިއްރުގެ ގޮތުގައި ހިފެހެއްޓިފައި ހުރީދަރިފުޅުގެވެސް ސުވާލު މަދުކަމުންނެވެ. މާތް ﷲ ގެ ހެޔޮ ރަހްމަތްފުޅުން ދަރިފުޅުވީ މި މަންމައަށް އަމިއްލަ ހާލައިގެން ގެންގުޅެވޭ ފަދަ ފަސޭހާ ބަސްއަހާ ކުއްޖަކަށެވެ. އޭގެ އިނާމެއްގެ ގޮތުން މިއަދު މިކިޔައިދޭ ވާހަކަތައް އަޑު އަހާށެވެ. ދަރިފުޅުގެ ދިރިއުޅުމުގެ ހަގީގަތް އަޑު އަަހާށެވެ.\nދަރިފުޅުގެ ބައްޕަ އިބްރާހީމަކީ މާލޭގެ މުއްސަނދި އާއިލާއެއްގެ ދޮށީ ދަރިފުޅެވެ. މަންމައާއި ބައްޕަ ދިމާވީ ދަރިފުޅުގެ ބައްޕަ ވިޔަފާރި ކަމަކު އިޓަލީއަށް ދިޔަ ދަތުރެއްގައެވެ. އޭރު މަންމައަކީ މުސްލިމެއް ނޫނެވެ. ތެދަށް ބުނާނަމަ އޭރު މަންމަ އެއްވެސް ދީނަކަށް އަޅުކަން ކޮށެއް ނޫޅެމެވެ. އެއީ މަންމަގެ އާއިލާގެ އެންމެންވެސް އުޅުނު ގޮތެވެ. މަންމައާއި ބައްޕަ ދިމާވީ ވިއްސާރަ ރެއެއްގައި ގެއަށް ނުދެވިފައި ހުރި ހުރުމެއްގައެވެ. އެ ހިސާބަކީ ދަރިފުޅުގެ ބައްޕަ އުޅުނު ހޮޓެލް ހުންނަ ހިސާބު ކަމުން ބައްޕަ ކޮންމެވެސް ކަމަކު ބޭރަށް ނުކުތް ވަގުތު މަންމަ ފެނުނީއެވެ. ދަރިފުޅަށް އެނގޭ ހެއްޔެވެ؟ ދަރިފުޅުގެ ބައްޕައަކީ ހާދަ ހިތްހެޔޮ އަޚްލާގު ރަނގަޅު މީހެކެވެ. އޭނާގެ އެ މާތްކަމުން މި މަންމަގެ ޣާފިލްވެފައިވާ ހިތައް އެއްރެއިން ހިދާޔަތު ކިބިގެން ދިޔައެވެ. ގަދަ ވިއްސާރައިގެ ތޫފާނުން ސަލާމަތްވުމުގެ ގޮތުން މަންމަ އެރޭ ބައްޕަ ހުރި ހޮޓެލްގައި މަޑުކުރީ ބައްޕަގެ އެހީތެރިކަމާއިއެކުގައެވެ. އެރޭ ހަތަރު ދަން ބައްޕަ ހޭދަކޮށްލީ މަންމައަށް އިސްލާމްދީނުގެ ވާހަކަތައް ކިޔައިދިނުމުގައެވެ. މާތް ﷲގެ ރަހްމަތްފުޅުން އެރޭގެ ފަތިސް ވީއިރު މި މަންމަގެ ހިތައް ތެދުމަގު ވައްދަވައިފިއެވެ. ދެން ބައްޕަ އެކޮޅުގައި ދެހަފްތާއެއްހާ ދުވަހު މަޑުކުރީވެސް މަންމެގެ އެދުމުގެ މަތިން ދީނުގެ ކަންތައްތައް އޮޅުން ފިލުވައިދިނުމުގެ ގޮތުންނެވެ. އެގޮތަށް ދެހަފްތާއެއްހާ ދުވަސްވީއިރު މަންމަގެ ހިތުގައި ބައްޕައަށްޓަކައި ލޯބި ޖެހިފައިވަނީ އިންތިހާ ދަރަޖައަށެވެ.\nދަރިފުޅާއެވެ. މަންމަ އިސްލާމްވުމުން މަންމަގެ އާއިލާއިން މަންމަ ދުރުކޮށް އެކަހެރިކޮށްލީއެވެ. އެދުވަހު މައިންބަފައިންގެ ލޯބިން މަހްރޫމްވުމުން މަންމަ ވަރަށް ދެރަވިއެވެ. ރުއީމެވެ. ނަމަވެސް އެދުވަހުވެސް މަންމަގެ އެކަނިވެރި ހާލަށް އެހީތެރިކަމުގެ އަތުން އަތްދިއްކޮށްލީ ދަރިފުޅުގެ ލޮބުުވެތި ބައްޕައެވެ. އެ ބައްޕަ މަންމައާއި ކައިވެނި ކުރީ މާތް ﷲ އަށްޓަކައި މި ނިކަމެތި އަންހެނާއަށް އެހީތެރި ވުމުގެ ގޮތުންނެވެ. ނަމަވެސް ދެންވެސް ކަންތައްތައް ވެގެން ދިޔައީ ހީކުރި ގޮތަކަށް ނުނެވެ. ބައްޕަ މަންމަ ގޮވައިގެން މާލެ އައުމުން ބައްޕަގެ އާއިލާއިންވެސް ކައިވެނި ގަބޫލުކުރާކަށް އެއްބަހެއް ނުވިއެވެ. ދަރިފުޅުގެ މާމައާއި ކާފަވެސް މަންމަދެކެ އައި ރުޅީގެ ސަބަބުން ބައްޕައާއި ވެސް ގުޅުން ކަނޑާލީއެވެ. ދެން ދަރިފުޅުގެ ބައްޕަ މަންމައަށްޓަކައި ރާއްޖެތެރޭގެ ރަށަކަށް ދިރިއުޅުން ބަދަލުކޮށް އަމިއްލަ މަސައްކަތުން ދިރިއުޅެން ފެށިއެވެ.\nއެގޮތުގައި6އަހަރު ވީ އިރުވެސް ދަރިފުޅުގެ ބައްޕަގެ އާއިލާގެ އެއްވެސް އެހީތެރިކަމެއް އަދި އެއްވެސް ހަބަރެއްވެސް މަންމަމެންނަށް ނުވެއެވެ. އެކަމާއި ބައްޕަ ހިތާމަ ކުރާކަންވެސް މަންމައަށް އެނގެއެވެ. ނަމަވެސް މަންމަގެ ކުރިމަތީގައި އުޅޭއިރު އެކަމެއް ނުދައްކާނެއެވެ. ދަރިފުޅުގެ ބައްޕައަކީ ކެތްތެރިކަމުގެ ލާމަސީލު ނަމޫނާއެކެވެ.\nދަރިފުޅާއެވެ. ދަރިފުޅަށް އެންމެ މުހިންމު ވާހަކަ އަދި ކުރިއަށް އޮތިއެވެ. އަޑު އަހާށެވެ. މަންމައާއި ބައްޕަގެ ކައިވެންޏަށް6އަހަރު ވީއިރު މަންމައާއި ބައްޕަގެ5އަހަރުގެ ފިރިހެން ކުއްޖަކު ހުއްޓެވެ. ހަމަ ދަރިފުޅު ފަދަ ބަސް އަހާ ކިޔަމަންތެރި ކުއްޖެކެވެ. ދަރިފުޅަށް ސިއްރުވެފައި އޮތްކަމަކީީ މިއެވެ. ދަރިފުޅުގެ އެއްބަނޑު އެއްބަފާ ބޭބެއެއް ހުރިކަމެވެ. ދަރިފުޅާއެވެ. މިވާހަކަ ކުރިން ނުބުނީ ދަރިފުޅު ހިތްވަރު ދެރަ ބަލިކަށި ކުއްޖަކަށް ވެދާނެތީއެވެ. ބޭބެއެއް ހުރިކަން އެނގުމުން އެބޭބެގެ ހިމާޔަތަށް އެދި ބަލިކަށި ކުއްޖަކަށް ވެދާނެތީ މަންމަ ޖެހިލުންވީއެވެ. އެހެން ނަމަވެސް މިހާރު ތިޔައީ އަމިއްލައަށް އުޅެވޭ ވަރު ހިތްވަރު ގަދަ ކުއްޖެއްކަން މަންމައަށް ޔަގީނެވެ. ދޮންބެ ނުފެނުނަސް ދަރިފުޅަށް އަމިއްލައަށް އުޅެވޭނެކަން މަންމަ ޔަގީންކުރަމެވެ.\nދަރިފުޅާއެވެ. ދެން ކަންތައް ވީގޮތްހެއްޔެވެ؟ މަންމައަށް ދަރިފުޅު ލިބުނީ ދޮންބެގެ އުމުރުން5އަހަރުގައެވެ. އެދުވަހު ދަރިފުޅުގެ ބައްޕައާއި ދޮންބެވެސް އުފާވެފައި ތިބީ ހާދަހާ ބޮޑަކަށެވެ. އެ ކުޑަ ކުޑަ ދެލޮލުންވެސް އެދުވަހު ފެނުނީ އިންތިހާ ދަރަޖައިގެ އުފާވެރިކަމެވެ. ދަރިފުޅު ވިހޭ ދުވަހު ރަށުގައި އުޅުނު ބީރައްޓެއްސަކު ދޮންބެ އާއި ދަރިފުޅު އެކީގައި އިންދާ ފޮޓޯއެއްވެސް ނަގައިދިނެވެ. ދަރިފުޅަށް އެނގޭ ހެއްޔެވެ؟ ދަރިފުޅުގެ ދޮންބެ ބައްޕަ ގާތު ރޮއިގެން އެ ފޮޓޯ އަތުލީ ވަރަށް މަސައްކަތުންނެވެ. އެހެން ނަަމަވެސް ދަރިފުޅު ލިބުމުން ލިބިފައިވާ އުފާވެރިކަން ދެމިއޮތީ ދެދުވަސް ވަންދެންނެެވެ. ދަރިފުޅުގެ ބައްޕަ ރަށު މީހެއްގެ ދޯނި އެހެލާ ތަނުގައި ބައިވެރިވެގެން އުޅެނިކޮށް ހިނގި އެކްސިޑެންޓުގައި ބައްޕް ނިޔާވީ ދަރިފުޅުގެ އުމުރުން ދެދުވަހުގައެވެ. އެދުވަހަކީ މަންމައާއި ދޮންބެގެ ހަޔާތުގެވެސް އެންމެ އަނދިރި އެއްދުވަހެވެ. ނަމަވެސް ދަރިފުޅުގެ މައުސޫމް މޫނުކޮޅު ފެނުމުން މަންމަ އަޒުމް ކަނޑައެޅީ ހތްވަރާއިއެކު ތިޔަ ދެކުދިން ބޮޑު ކުރުމަށެވެ. އެހެން ނަމަވެސް ދެންވެސް ކަންތައްވީ ވަރަށް ދެރަކޮށެވެ. ދަރިފުޅުގެ ކާފަމެންނަށް ބައްޕަ ނިޔާވި ހަބަރު އަޑުއިވުމުން ރަށަށް އައީ ދަރިފުޅުގެ އުމުރުން ހަތަރު ވަނަ ދުވަހުއެވެ. އެދުވަހު އެމީހުން ރަށަށް އަރާ ބައްޕަ ނިޔާވީވެސް މަންމައާއި ހެދިކަމުގައި ބުންޏެވެ. އެއީ މަންމަ ވަރަށް ދެރަވި ދުވަހެކެވެ. އެމީހުންނަށް ބައްޕަގެ ފިރިހެން ކުއްޖަކު ހުރިކަންވެސް އެނގުނީ އެދުވަހުއެވެ. އެއާއިއެކު އެއްވެސް ރަހްމެއް ނެތި މަންމައާއި މަންމަގެ ފިރިހެން ދަރިފުޅު ވަކިކޮށްލައިގެން ގެންދިޔައީ މަންމަ ރޮއިރޮއި އޮއްވައެވެ. ދޮންބެވެސް އެހާ ވަރަށް އާދޭސް ކުރިއެވެ. އެހެން ނަމަވެސް އެމީހުންނަކީ މުއްސަނދި ނަން ހިނގާ މީހުން ކަމުން މަންމައަށް ދޮންބެ ހޯދޭނެ ގޮތެއް ނުވިއެވެ. އެމީހުން ދޮންބެ ގެންދިޔަ އިރުވެސް އެ ކުޑަ ކުޑަ ކުއްޖާ ދަރިފުޅާއިއެކު ނަގާފައިވާ ފޮޓޯ ގެންދެވޭތޯ ބެލިއެވެ. ދަމުން ދަރިފުޅާއި ދިމާއަށް ކޮއްކޯއޭ ކިޔާ އެތައް ވަރަކަށް ގޮވިއެވެ. ނަމަވެސް..\nދަރިފުޅާއެވެ. ބައްޕައާއި ދޮންބެ އަހަރެމެން ދެމައިންގެ ހަޔާތުން ވަކިވެގެން ދިޔައީ އެގޮތަށެވެ. އޭގެ ފަހުން މަންމައަށް އެރަށުގައި އުޅެން އުނދަގޫވީ ބައްޕަގެ ހަނދާންތައް އާވާ ވަރުންނެވެ. އެރަށުގެ ކޮންމެ މީހަކާއި ކޮންމެ އެއްޗެއްވެސް ދިޔައީ އެހަނދާންތަކާއިއެކު މަންމަ ބަލިކަށި ކުރަމުންނެވެ. ދަރިފުޅުގެ އަތުގައި މަންމަ ނެތިދާއިރު ފޮޓޯއެއް ނެތީ ކީއްވެކަން އެނގޭ ހެއްޔެވެ؟ ފޮޓޯ ނެގުމަކީ ދަރިފުޅުގެ ބައްޕަ އަބަދުވެސް އެންމެ ކުރާ ހިތްނުވާ އެއްކަމެވެ. އެހެން ކަމުން މަންމަވެސް އެކަން ނުކުރަނީއެވެ. ދޮންބެ އަތުގައި އޮތް ފޮޓޯ ފިަޔަވައި ދަރިފުޅު ކުޑައިރުގެ ފޮޓޯއެއްވެސް ނޯންނާނެއެވެ. އެއީވެސް ދޮންބެ ރުއިވަރުން ދޮންބެއަށް ނަގައިދިން ގަނޑެކެވެ.\nދަރިފުޅާއެވެ. މިހާރު ހުރިހާ ވާހަކަތަކެއް މި ކިޔައިދެވުނީއެވެ. މަންމަގެ އެދުމަކީ ދަރިފުޅު ދޮންބެ ހޯދުމެވެ. ދުނިޔޭގެ ކޮންމެވެސް ތަނެއްގައި ދަރިފުޅު ހޯދާލަ ހޯދާލާ އަދިވެސް އެ ދޮންބެ ހުންނާނެކަން ޔަގީނެވެ. ދޮންބެ ފެނުމުން މަންމަގެ ސަލާމް ބުނެދެއްޗެވެ. އަދި މަންމަ ދޮންބެ މަތިން…………………………..” އާލިކް ކުއްލިއަކަށް ސިޓީ ލައްޕާލީ ކެބިންގެ ދޮރު ހުޅުވާލި އަޑަށެވެ. އަވަސް އަވަހަށް ފުން ނޭވާއަކާއިއެކު އޭނާ އިސް އުފުލާލީ މޫނަށް ވެރިވެފައި ހުރި ނުތަނަވަސްކަން ފިލުވޭތޯ މަސައްކަތް ކުރަމުންނެވެ. އޭޜު ވިޝާ އާލިކްއަށް ހިނިތުންވެލުމަށްފަހު ކެބިންގެ ތެރެއަށް ވަދެ ކޮންމެވެސް ފައިލެއް ހޯދަން އުޅެއެެވެ. އަދި ކުޑަ ވަގުތު ކޮޅެއްގެ ތެރޭގައި އެފައިލް ހިފައިގެން ނުކުމެގެން ދިޔައީ އާލިކްގެ މޫނުމަތީގައިވާ ނުތަނަވަސްކަން މާބޮޑަށް ފާހަގަ ނުވާ ހާލުގައެވެ. ވިޝާ ދިއުމުން އާލިކް ސިޓީގެ ބާކީ އޮތް ދެތިން ޖުމްލަ ކިޔާލުމުގެ ބަދަލުގައި އަވަސް އަވަހަށް އޭގެ ކޮޕީއެއް ނަގާލުމަށްފަހު ވިޝާގެ މޭޒުގައި އެ ސިޓީ އޮތްގޮތަށް ބޭއްވިއެވެ. އޭނާއަށް އެ ސިޓީ ފެނުނުކަން ވިޝާއަށް އެނގޭކަށް އޭނާ ބޭނުމެއް ނުވެއެވެ. ފަހަރެއްގައި އޭނާ ބޭނުންވަނީ ވިޝާއަށް ނޭނގި އޭނާއަށް އެހީތެރިވާން ކަމުގައިވެސް ވެދާނެއެވެ. އާލިކް ނެގި ކޮޕީ ހިފައިގެން ގޮނޑީގައި އިށީނދެލުމާއިއެކު ފޯނު ރިންގުވާން ފެށުމުން އޭގެ ބާކީ ދެތިން ޖުމްލަ ކިޔޭ ގޮތެއް ނުވިއެވެ. އެންމެފަހުން އޭތި ފަތް ޖަހާލާ ފަޓްލޫނު ޖީބަށް ލުމަށްފަހު ފޯނަށް ޖަވާބު ދިނީ ސިޓީގެ ބޮޑުބައި ކިޔުމުން ލިބިފައިވާ ހިތްހަމަޖެހުމާއިއެކުއެވެ. އޭނާއަށް ނޭނގޭ އެއްޗަކީ އޭނާ އެ ދޫކޮށްލީ އެސިޓީގެ އެންމެ މުހިން ދެތިން ޖުމްލަ ކަމެވެ. އެދެތިން ޖުމަލައިގައި ވެއެވެ.\n” އަދި މަންމަ ދޮންބެ މަތިން ކޮންމެ ދުވަހަކު ކޮންމެ ވަގުތަކު ހަނދާން ކުރި ވާހަަކަ ބުނެދޭށެވެ. އަދި ދޮންބެގެ ނަންވެސް ނުބުނެވެ ދޯއެވެ. ދޮންބެގެ ނަމަކީ ” ވިކާޝް ” އެވެ. ދަރިފުޅުމެން ދެކުދިން ދެކެ މަންމައާއި ބައްޕަވެސް ވަރަށް ލޯބިވެއެވެ. “\nv v v nice. waitin for next part.\nv v rythi.. waiting for the next part…\nMipart ves v habeys…next part v avahah update kohdhechey\nvvvvvvvvvvvvvvvvvvvvvvvvvvvvvvv nice waiting4the next part\nmifaharu mi vaahaka nimendhen kiyaalan libeyne kamah ummeedhu kuran.. laya mi vaahaka dhen araamagu site akah nuliyaanan tha.. mi baithah kiyaafa hureema aa baeh kiyaa hiy vanee aslu.. :).. avahah aa baeh genes dhechchey!! tc.\ni had also read mibaithahfrm araamagu\nplx avahah up kurachey\nfrm kiyuntheriyaa and me if me dnt mind


SunOnline: Rah rashugai alhaa junior college thah design kurumuge masakkaiy fashaifi\nރަށްރަށުގައި ގާއިމްކުރާ ޖޫނިއާ ކޮލެޖުތައް ޑިޒައިންކުރުމުގެ މަސައްކަތް ފަށައިފި\nމުޙައްމަދު ނާއިލް ހަފީޒް 24 Aug 2021, 19:19\nހަޔާ އެޑިއުކޭޝަން މިނިސްޓްރީން ރާއްޖޭގެ އެކި ހިސާބުތަކުގައި ގާއިމްކުރާ ކޮލެޖުތަކުގެ ޑިޒައިން މަސައްކަތް ހަވާލުކުރުން -- ފޮޓޯ/ މިނިސްޓްރީ އޮފް ހަޔާ އެޑިއުކޭޝަން\nޕަބްލިކް ޕްރައިވެޓް ޕާޓްނާޝިޕްގެ ދަށުން މިނިސްޓްރީ އޮފް ހަޔާ އެޑިއުކޭޝަނުން ރާއްޖޭގެ އެކި ހިސާބުތަކުގައި ގާއިމްކުރާ ޖޫނިއާ ކޮލެޖުތަކުގެ ޑިޒައިން ކުރުމުގެ މަސައްކަތް ފަށައިފިއެވެ.\nހަޔާ އެޑިއުކޭޝަން މިނިސްޓްރީން ބުނީ މަތީ ތައުލީމު އުނގަންނައިދޭ މަރުކަޒުތައް ބިނާކުރުމަށްޓަކައި ކުރަންޖެހޭ ޑިޒައިންގެ މަސައްކަތްތައް ބިޑު އުސޫލުން ހުޅުވާލެވި އާކިޓެކްޗަރަލް ފާމްތަކާއި މިހާރު ހަވާލުކުރެވިފައިވާކަމަށެވެ.\nއެގޮތުން އިއްޔެ ވަނީ މި މަސައްކަތުގެ އެއްބަސްވުމުގައި ސޮއިކޮށްފައެވެ. އެގޮތުން މި މަސައްކަތުގެ ދަށުން ރ. އަލިފުށި އަދި ފުވައްމުލައް ސިޓީގައި އެކޮމޮޑޭޝަން ބްލޮކަކާއެކު ސްޓޭޓް އޮފް ދަ އާޓްސް ސެންޓަރުގެ ނަމުގައި އަޅާ އިމާރާތުގެ ޑިޒައިން މަސައްކަތްވަނީ އިޕޮކް އެސޯސިއޭޓްސްއާ ހަވާލުކޮށްފައެވެ.\nހަމައެއާއެކު ހއ. ދިއްދޫ އަދި ނ. ކެނދިކުޅުދޫގައި އެކޮމޮޑޭޝަން ބްލޮކަކާއެކު އެޅުމަށް ހަމަޖެހިފައިވާ ޖޫނިއާ ކޮލެޖްގެ ކޮންސެޕްޓް ޑިޒައިނާއި ބީއޯކިއު އަދި ތަފްސީލީ ކުރެހުން ތައްޔާރުކުރުމަށްވެސް ހަވާލުކޮށްފައިވަނީ އިޕޮކް އެސޯސިއޭޓްސްއާއެވެ.\nހަމައެއާއެކު ކުޅުދުއްފުށި ސިޓީގައި އެކޮމޮޑޭޝަން ބްލޮކަކާއެކު އެޅުމަށް ހަމަޖެހިފައިވާ ސްޓޭޓް އޮފް ދި އާޓް ޓިވެޓް ސެންޓަރާއި ކ. ތުލުސްދޫގައި އެކޮމޮޑޭޝަން ބްލޮކަކާއެކު އެޅުމަށް ހަމަޖެހިފައިވާ ޕޮލިޓެކްނިކް މަރުކަޒުގެ ޑިޒައިން މަސައްކަތްވަނީ ސިއާކް ޕްރައިވެޓް ލިމިޓެޑް ނަމަކަށް ކިޔާ ކުންފުންޏަކާ ހަވާލުކޮށްފައެވެ.\nމިނިސްޓްރީން ބުނީ މި މަރުކަޒުތައް ބިނާކުރުމުގެ މައިގަނޑު މަގުސަދަކީ ރާއްޖޭގެ އިގްތިސާދީ އަދި އިޖްތިމާއީ ތަރައްގީއަށް ބޭނުންވާ މީހުން ބިނާކުރުންކަމަށެވެ.\nއަދި މަތީ ތައުލީމާއި ތަމްރީނުގައި ހަރަކާތްތެރިވާން ބޭނުންވާ އަމިއްލަ ފަރާތްތަކާއި ކުންފުނިތަކަށް އެ ފުރުސަތު ފަހިކޮށްދިނުމުގެ އިތުރުން މަތީ ތައުލީމާއި ތަމްރީނު ފޯރުކޮށްދިނުމުގައި ވާދަވެރިކަން އިތުރުކޮށް ކިޔަވައިދިނުމުގެ ފެންވަރު ރަނގަޅުކުރުމަކީ ވެސް އެ ކޮލެޖްތައް ގާއިމް ކުރާ މަގްސަދުތަކުގެ ތެރޭގައި ހިމެނޭ ކަމެކެވެ.\nއެ ކޮލެޖްތައް ގާއިމް ކުރުމުން އެކި ދާއިރާތަކުގެ މާހިރުންގެ އެހީތެރިކަން ލިބިގެން ފަންނުތައް ކުރިއަރާނެ ކަމަށް މިނިސްޓްރީން ބުންޏެވެ.\nސަރުކާރުން އިސްކަން ދެނީ ސިއްހީ ނިޒާމް ވަަރުގަދަ ކުރަން\nފުވައްމުލަކުގައި ފެނަކަ "ފުނަރު" ޕްރޮގްރާމް ނިންމާލައިފި


Adheeb Ge Bandhah 15 Dhuvas Jahaifi – adduLIVE\nSep 21, 2020, 14:42 ހަސަން ރަޝީދު\nކުރީގެ ނައިބު ރައީސް އަހުމަދު އަދީބުގެ ބަންދަށް ހައިކޯޓުން 15 ދުވަސް ޖަހައިފިއެވެ.\nއަދީބުގެ ބަންދަށް 15 ދުވަސް ޖެހީ އޭނާގެ މައްޗަށް ދައުލަތުން އުފުލި ހަތް ދައުވާ ކްރިމިނަލް ކޯޓުން ބޭރުކޮށްލުމުން ހައިކޯޓުގައި އިސްތިއުނާފް ކުރި މައްސަލައިގެ ހުކުމް އިއްވުމަށް މިއަދު ބޭއްވި އަޑުއެހުމުގައެވެ. އެގޮތުން ހައިކޯޓުން ވަނީ އެ ހަތް ދައުވާ ވެސް އަލުން ކުރިއަށް ގެންދަން ކްރިމިނަލް ކޯޓަށް އަންގާފައެވެ.\nހައިކޯޓުގައި މިއަދު ބޭއްވި އަޑުއެހުމުގައި ގާޒީ ވަނީ މި ދައުވާތަކާ މެދު ގޮތެއް ނިމެންދެން 15 ދުވަހުގެ މުއްދަތަށް ޖަލުތަކާއި ޕެރޯލްގެ ގާނޫނުގެ ދަށުން ރިމާންޑް ޖަލެއްގައި އަދީބު ބަންދުގައި ބެހެއްޓުމަށް އަމުރުކުރާ ކަމަށް ވިދާޅުވެފައެވެ.\nއަދި އަދީބުގެ ބަންދާއި މެދު ގޮތެއް ނިންމުމަށް ދައުލަތުން ލަސްވެގެން ފަސް ދުވަހުގެ ތެރޭގައި ކްރިމިނަލް ކޯޓަށް ހުށަހެޅުމަށާއި އަދި އެ ކޯޓުން ލަސްވެގެން 15 ދުވަހުގެ ތެރޭގައި އެކަމާ މެދު ގޮތެއް ނިންމުމަށް ވެސް ވަނީ އަންގާފައެވެ.\nއެމްއެމްޕީއާރްސީގެ ހިޔާނާތާ ގުޅިގެން، އަދީބުގެ މައްޗަށް ދައުލަތުން އުފުލި ހަތް ދައުވާ އަކީ ހިޔާނާތްތެރިވުމުގައި ބައިވެރިވުމުގެ ދެ ދައުވާއަކާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާއެއް ހޯދައިދިނުމުގެ ދެ ދައުވާއަކާއި، މަނީ ލޯންޑަރިންގެ ދެ ދައުވާއަކާއި ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާއެކެވެ.\nމި ދައުވާތައް ކްރިމިނަލް ކޯޓުން ބޭރުކޮށްލީ މިދިޔަ ޖުލައި މަހުގެ 14 ވަނަ ދުވަހުއެވެ. އަދި އެ މައްސަލަ ދައުލަތުން ހައިކޯޓުގައި އިސްތިއުނާފްކޮށް އެ މައްސަލައިގެ ޝަރީއަތް ނިމެންދެން އޭނާ ބަންދުގައި ބެހެއްޓުމަށް ހައިކޯޓުން އަމުކުރީ ޖުލައި މަހުގެ 23 ވަނަ ދުވަހުއެވެ.


Mohamed Shafiu: އިތުބާރު ޝިފާއަށް – ކެތްތެރިވުން މީރު ނިމުމަކަށް\nއިތުބާރު ޝިފާއަށް – ކެތްތެރިވުން މީރު ނިމުމަކަށް\nބަލިވުމުން ބަލިން ފަސޭހަވާނެ ކަމުގެ އިތުބާރު ހިތުގައި އޮތުމަކީ ބަލިން ފަސޭހަވުމަށް އެޅޭ ބާރެކެވެ. އެހެނީ ބަލިން ފަސޭހަވާނޭކަމުގެ އެއްވެސް ޔަޤީންކަމެއް އުއްމީދެއްނެތި، މާޔޫސްވެފައިވާ ޙާލުގައި ފަރުވާކުރަނީ ނަމަ އެފަރުވާގެ އެއްބައި މަދެވެ.\nބަލިމީހުންގެ ހިތުގައި އިތުބާރު އުފެއްދުމަށް ޑޮކްޓަރުން މަސައްކަތްކުރެއެވެ. އިތުބާރު އުފެއްދުމަކީ ބަލި ފަސޭހަވުމުގެ އެއްސަބަބެވެ.\nބަލިވުމުން އަމިއްލަ ނަފްސު ކުށްވެރިކުރެވޭ މީހުންނަކީ އެމީހުންގެ އީމާންކަމާމެދު އަލުން ވިސްނަން ޖެހިފައިވާ ބަޔެކެވެ. ބަލިވުމަކީ ކުރިމަތިވާ އިމްތިޙާނެކެވެ. ކެތްތެރިކަމުގެ އަޖުރު ލިބިގަތުމަށް އިންސާނާ ހެއްދެވި ފަރާތުން އޭނާއަށް ދެއްވާ އަގުހުރި ފުރުޞަތެކެވެ.\nބައެއް މީހުން އެބައިމީހުންގެ ޙަޔާތުގެ ބޮޑުބައި ބަލި ޙާލުގައި ހޭދަކުރަން ޖެހެއެވެ. އަސާގަނޑެއްގެ އެހީގައި ހިނގަންޖެހެއެވެ. ނުވަތަ ފުރޮޅުލީ ގޮނޑިއެއްގައި އިށިއިނދެގެން އިންނަން ޖެހިދެއެވެ. އަނެއްބައިމީހުންނަށް ކޮންމެ ކޮންމެ ކާއެއްޗެއް ނުކެވެއެވެ.\nބަލިވުމުން ތިމަންނާއަށް މިޙާލު ޖެއްސެވީ އަހަރެން ކޮން ކުށެއް ކޮށްގެންހޭ ނުވަތަ އަހަރެން އިބަ އިލާހަށް ކޮން އުރެދުމެއް އުރެދިގެންހޭ، އަހަރެންގެ ކުށަކީ ކޮބައިހޭ، ފަދަ ވިސްނުންތައް ސިކުނޑީގައި އެނބުރޭނަމަ ނުވަތަ އެފަދަ ޢިބާރާތްތައް ހިތަށް އަރާނަމަ ނުވަތަ އެފަދަ ޢިބާރާތްތައް ދުލުން ބޭރުކުރާނަމަ މިންވަރަށް އީމާން ނުވެވެނީއެވެ.\nމިދުނިޔޭގެ ޙަޔާތުގައި ގޯސްކޮށް އުޅުނު ކިތައް މީހުން، އެމީހުންނަށް ނުކުޅެދޭ ޙާލަތެއް މެދުވެރިވުމުން ﷲ އާ ގާތްވެ އިއިލާހަށް އަޅުކަންކޮށް އެ އިލާހު ހަނދުމަކުރުންމަތީގައި ދެމިތިބެ، އެ މުޞީބާތައް ކެތްތެރިވެ، ހެޔޮލަފާ ޞާލިޙު މީހެއްގެ ގޮތުގައި ނިމިގެން ގޮސްފައިވޭތޯއެވެ؟ އެހެންކަމަށްވާނަމަ، ބަލިވުމަކީ މުޞީބާތެއް ނޫނެވެ. އަދި ކިޔެއްތަ! އެއީ ސުވަރުގެ ލިބުމަށް މަގުފަހިވުމުގެ ސަބަބެކެވެ. އޭނާއަށް ރަނގަޅަކަށްޓަކައި އަދި ހެވަކަށްޓަކައި ﷲ މެދުވެރިކުރައްވާ އިމްތިޙާނެކެވެ. ފާސްވޭތޯއެވެ. މި އިމްތިޙާނުން ފާސްވުމަކީ ކެތްތެރިވުމެވެ.\nPosted by Mohamed Shafiu at 12:07 AM


Samsungun Phonuthakuge Jaag Bodukuranee | Mihaaru\nސެމްސަންގުން ފޯނުތަކުގެ ޖާގަ ބޮޑުކުރަނީ\n07 ޑިސެމްބަރ 2017 - 06:24\nހޯދަން ބޭނުންވަނީ އިންޓާނަލް ސްޓޯރޭޖް ކިހާ ވަރެއްގެ ފޯނެއް ހެއްޔެވެ؟ ޖާގަ ބޮޑުވި ވަރެއް ރަނގަޅު ދޯ އެވެ. ސްމާޓްފޯން މަސްރަހުގައި، އިންޓާނަލް ސްޓޯރޭޖް ކުޑަ ފޯނުތަކަށް މަޝްހޫރުކަމެއް މިހާރަކު ނެތެވެ.\nމާކެޓުން ގަންނަން ލިބެން ހުރި ފޯނުތަކަށް ބަލާއިރު، 16ޖީބީ ފޯނެއް ހޯދަން މީހަކު ބޭނުންވާނެ ކަމަކަށް ނުފެނެ އެވެ. ސަބަބަކީ، ޖާގަ ބޮޑު ފޯނުތައް، ފަރަގު ކުޑަ އަގުތަކުގައި، ލިބެން ހުރުމެވެ. ބެލެވޭ ގޮތުގައި ކުންފުނިތަކުން 16ޖބީ ފޯނުތައް އުފައްދާ މިންވަރު ދަށްކުރުމަކީ އެކަށީގެންވާ ކަމެކެވެ.\nސްމާޓްފޯނުތަކުގެ އިންޓާނަލް ސްޓޯރޭޖް ބޮޑުކުރުމަށް ސެމްސަންގުން މަސައްކަތް ފަށައިފި އެވެ. ނަތީޖާއަކަށް ވާނެ ކަމަށް ބެލެވެނީ ލަސްތަކެއް ނުވެ 512ޖީބީ ފޯނުތައް ގަންނަން ލިބުމެވެ. އެކަމަށް ބޭނުންވާ ސްޓޯރޭޖް މޮޑިއުލްތައް ގަނޑުކޮށް އުފެއްދުމަށް ސެމްސަންގުން ބުރަކޮށް މަސައްކަތް އެބަ ކުރެ އެވެ.\nފޯނުތަކުގެ ސްޓޯރޭޖް ބޮޑުކުރަން ސެމްސަންގުން މަސައްކަތްކުރަނީ ހަމައެކަނި ގެލަކްސީ ފޯނުތަކަށް އަމާޒުކޮށެއް ނޫނެވެ. އެ ވިޔަފާރި އަށް ވާދަވެރިން ޝައުގުވެރިކުރުމަށް ވެސް މެ އެވެ. އެހެންވެ، ސްޓޯރޭޖް ބޮޑުކުރަން ބޭނުންވާ ޗިޕްތައް ސެމްސަންގުން އުފައްދައި އެހެން ކުންފުނިތަކަށް ވިއްކާނެ އެވެ. އެހެންކަމުން، ފޯނުތަކުން ބޭރުވެ، އެސްއެސްޑީ، މައިކްރޮ އެސްޑީ ކާޑް އަދި ޔޫއެސްބީ ސްޓޯރޭޖް ޑިވައިސްތަކަށް ޖާގައިގެ ފުރިހަމަކަން އަންނާނެ އެވެ.\nގެލެކްސީ އޭ7 އަށް ވަރުގަދަ ކެމެރާތަކެއް


ތިން އަހަރު ވަންދެން ރައްޓެހިވެގެން އުޅުނު ލޯބިވެރިޔާ ވަކިވުމުން މާޔޫސްކަމުގައި މުޅި މީހާ ބަނދެވުނެވެ. ކާހިތެއް ބޯހިތެއް ނުވެއެވެ. މީހުންނާއި ވާހަކަދެއްކުމާއި މީހުން ފެންނަ ހިސާބަށް ނިކުތުން ބޮޑު ކަމަކަށް ވިއެވެ. އަބަދު ރޯން އޮވެވެނީ ކޮޓަރީގައެވެ. މަންމަމެން އައިސް ވިސްނައިދެން މަސައްކަތް ކުރިއެވެ. އެހެން އުޅެނިކޮށް ބައްޔަކަށް...\nމިއީ ހަގީގީ ހާދިސާއެއްގެ މައްޗަށް ބިނާކޮށްފައިވާ ވާހަކައެކެވެ.\nޑިއުޓީ ނިންމާފައި އައިސް ގެއަށް ވަންނަން ދިމާކުރިއިރު ދޮރު ހުރީ ތަޅުނުލައެވެ. އާދަޔާ ޚިލާފަށް ހިތް ތެޅިގަތެވެ. ކިތަންމެ ކުޑަ ކަމަކާ ވެސް ހިތަށް ފާޑުފާޑުގެ ވަސްވާސް ވަންނަނީ މާ ވަރަކަށެވެ. އެހެން ނުވާންވީ ސަބަބެއް ނެތެވެ. އޮފީހަށް އެދާ މީހާއަށް އެނބުރި ގެއަށް އާދެވިދާނެ ކަމާ މެދު ވެސް ޔަޤީން ނުކުރެވޭ ވަރަށް މާލޭގެ ހާލަތު މިވަގުތު...\nކުރުވާހަކަ: ހަގީގަތަކަށްވި ހުވަފެން\nއަނީސްއާއި އަހަރެންނަކީ ކުޑައިރުގެ އެކުވެރިންނެވެ. އެކަމަކު ދެމީހުންގެ އުޅުމާއި މިޒާޖު އުޑާއި ބިމާހައި ތަފާތެވެ. އަހަރެންނަކީ ބަސްމަދު ލަދުރަކި މީހަކީމެވެ. އަހަންނާ ޚިލާފަށް އަނީސްގެ ވާހަކަދެއްކުންތެރި ކަމަކީ އޭނާގެ އެންމެ ބޮޑު ހުނަރެވެ. އަނީސްގެ ފޮނި ބަސްތަކުން މީހުން ވާވައްދާލަން ފަސޭހައެވެ. އަހަރެމެން ދެމީހުން ކަމަކާއި...\nއަހަންނަށް ޒަހީން ފުރަތަމަ ފެނުނީ އަހަރެމެން އޮފީހުގައި މަސައްކަތް ކުރަން ފެށި ހިސާބުންނެވެ. އޮފީހުގައި އުޅުނު ގިނަ އަދަދެއްގެ އެހެން ކުދިންނެކޭ އެއްފަދައިން އަހަރެން ވެސް އޭނައަށް ހިތް ކިޔެވެ. އެކަމަކު އަހަރެންގެ ނަޒަރުގައި އަހަރެން މީ ޒަހީންއާ އެންމެ އެކަށީގެންވާ ފަރާތެއް ނޫނެވެ. މައްސަލައަކީ އަހަރެންގެ ހަމުގެ ކުލައެވެ....\n- ހަގީގީ ހާދިސާއެއް -\nލޯތްބަށް މަގޭ އޮތް އިތުބާރު\nއަހަންނަށް އެންމެ ފުރަތަމަ ލޯބިވެވެނީ ސިފަދެކެއެވެ. ދެން ބެލެނީ މިޒާޖަށެވެ. ރީތި ފިރިހެނެއް ފެންނައިރަށް އަހަރެންގެ ހިތުގައި އަޖައިބެއް ކަހަލަ މިޔުޒިކެއް ކުޅެވެން ފަށައެވެ. އެ ހިސާބުން، އެ މީހެއްގެ ފަސްފަހަތުން އަހަރެންނަށް ހިނގެން ފަށައެވެ. އޭނައަށް ނޭނގޭހާ ސިއްރުންނެވެ. އަހަރެންގެ ރާޑަރުން އޭނަ ކައްސައިލާނީ އޭނަގެ މިޒާޖުގައި...\nއަހަންނަށް ފެނުނީ އަނދިރިކަމެވެ. ހިތްދަތިކަމެވެ. ނުތަނަވަސްކަމެވެ. އޮފީހުގެ މޭޒު ކައިރީގައި ހުރި ގޮނޑީގައި އިށީނދެލައިގެން، ދެ ލޯމަރައިލައިގެން އެތައް އިރަކު އަހަރެން އިނީމެވެ. ލޯ ހުޅުވަންވީ ކީއްކުރަން ހެއްޔެވެ؟ އެއްވެސް މީހަކަށް ބަލައިކަށް އަހަރެން ބޭނުމެއް ނޫނެވެ. ހެޔޮއެދޭ އެކަކު ވެސް ނެތެވެ. ކޮންމެ މީހަކު ވެސް އުޅެނީ...\nއޮޅުނުވި މަގޭ ހިތް\nމަންމަ: އަސަރުން ލޯ ތެންމާލި، ހިތް ރޮއްވާލި\nހޫނު ގަދަ ދިލަ އުދާސް މެންދުރެއްގައި، ރަތްދަކަ އަވިން ދޮންވެފައިވާ އަތިރިމައްޗަކުން ލިބޭ ފިނިހިޔާކޮޅެއްގައި މަޑުކޮށްލެވޭ ވަގުތު ކޮންމެވެސް އިޝްގީ ވާހަކައެއްގެ ހިޔާލު...\nMay 07, 2017 13\nއެކުވެރިންނާ އެކުގައި ފުޓުބޯޅަ ކުޅެން އުޅެފައި އަހަރެން ގެއަށް އައީ އިރާކޮޅުއެވެ. އެ ރެއަކީ އާދައިގެ ރެއެކެވެ. ކުޅުނު މެޗުން މޮޅުވީ އަހަރެންގެ ޓީމެވެ. ފެންވަރައިގެން އަހަރެން ދާން ހަމަޖެހިފައިއޮތީ ތުއްތުބޭގެ ކައިވެނި ޙަފުލާއަށެވެ. އަހަރެންގެ ވަރަށް ގިނަ އެކުވެރިން އެ ތަނަށް ދާނެއެވެ. އުމުރުން ބާރަ އަހަރު ނަމަވެސް، އަހަރެންގެ...


vnews - Riyaasee inthikhaabuge natheeja baathil kurumun Kenya SC ah thaureef ohenee\nރިޔާސީ އިންތިޚާބުގެ ނަތީޖާ ބާތިލްކުރުމުން ކެންޔާގެ ސްޕްރީމް ކޯޓަށް ތައުރީފް އޮހެނީ\n2 ސެޕްޓެމްބަރ 2017\nސްޕްރީމް ކޯޓުގެ ހުކުމާއެކު އިދިކޮޅު ލީޑަރުގެ ފޮޓޯ ހިފައިގެން އާންމުން މަގުތަކަށް ނުކުމެ އުފާފާޅުކުރަނީ - ފޮޓޯ: އޭ. އެފް.ޕީ\nމިދިޔަމަހު ކެންޔާގައި ބޭއްވި ރިޔާސީ އިންތިޚާބުގެ ނަތީޖާ އެގައުމުގެ ސްޕްރީމް ކޯޓުން ބާތިލް ކުރުމުން، ކެންޔާގެ މީޑިއާއިން އެކަމަށް ވަރަށް ހޫނު މަރްހަބާއެއް ކިޔަމުން އެބަ ގެންދެއެވެ.\nކެންޔާގެ މީޑިއާއިން ބުނެފައިވަނީ، ސްޕްރީމް ކޯޓުގެ ނިންމުމަކީ އަދުލުއިންސާފު ގާއިމްކުރުމާއި، ދީމިގްރާތީ އުސޫލުތަކަށް ގައުމު ތަސައްރަފް ފުދެމުން އަންނަ ކަމުގެ ނިޝާނެއް ކަމަށެވެ.\nކެންޔާގެ ސްޕްރީމް ކޯޓުން ރިޔާސީ އިންތިޚާބުގެ ނަތީޖާ ބާތިލްކުރީ ވޯޓުގެ ތެރޭގައި ހިންގާފައިވާ ނުކިއްސަރު ކަންތައްތަކާއި ގުޅިގެންނެވެ. ސްޕްރީމް ކޯޓުގެ އިސް ފަނޑިޔާރު ޑޭވިޑް މަރަގާ އިއްވެވި ހުކުމުގައި ވިދާޅުވެފައިވަނީ މިދިޔަމަހު ބޭއްވި ރިޔާސީ އިންތިޚާބުން މިހާރުގެ ރައީސް އުހުރު ކެންޔައްޓާއަށް ލިބިވަޑައިގެންނެވި ކާމިޔާބީއަކީ ބާތިލް، އަދި ގާނޫނީ ސައްހަކަމެއްނެތް ކާމިޔާބީއެއް ކަމަށެވެ. އަދި އަލުން އިންތިޚާބު ބޭއްވުމަށްވެސް އަމުރު ކޮށްފައި ވެއެވެ.\nކެންޔާގެ އިދިކޮޅު ލީޑަރު ރައިލާ އޮޑިންގާއާ އެއްކޮޅަށް މިމައްސަލަ ނިމިގެންދިއުމުން މުޅި ކެންޔާއަށް ބޮޑު ހައިރާންކަމެއް ލިބިގެންދިޔަ ކަމަށް މީޑިއާއިން ބުނެއެވެ. ހަމައެއާއެކު ކެންޔާގެ ޖޫޑިޝަރީއަކީ މިނިވަން ތަނެއްކަމަށް ހުރިހާ ރައްޔިތުންނަށްވެސް އެއްބަސްވެވުނު ކަމަށް ރިޕޯޓްތައް ބުނެއެވެ.\nސްޕްރީމް ކޯޓުގެ ހުކުމާ ގުޅިގެން ކެންޔާގެ ބޮޑެތި ނޫސްތަކުގެ ފަލަ ސުޚީން ޖާގަ ލިބިފައިވަނީ އިދިކޮޅު ލީޑަރަށެވެ. "ކެންޔާގައި އަދުލުއިންސާފު ގާއިމްކުރުމަށް ރައްޔިތުން ބުރަ މަސައްކަތްތަކެއް ކުރާތާ އެތައް އަހަރެއްވެއްޖެ. މިކަމުގެ ތެރޭގައި ލޭއޮހޮރިގެންދިޔަ، ފުރާނަތައް ގެއްލުނު. މުދާތައް ގެއްލުނު" ކެންޔާގެ ނޫހަކުން ބުނެފައި ވެއެވެ.\nލޯ ސޮސައިޓީ އޮފް ކެންޔާގެ ރައީސް، ސްޓާރ ނޫހަށް ލިއުއްވި އާޓިކަލެއްގައި ވިދާޅުވެފައިވަނީ، 2002 ވަނަ އަހަރު ކެންޔާގައި ބޭއްވި އިންތިޚާބު ފިޔަވައި، ކޮންމެ އިންތިޚާބެއްގައިވެސް މަކަރުހެދުމުގެ އަމަލުތައް ހިންގާފައިވާ ކަމަށެވެ. ނަމަވެސް އެއިން އެއްވެސް މައްސަލައެއް އެކަށީގެންވާ ގޮތެއްގައި ބެލުމަށް ކެންޔާގެ އެއްވެސް ކޯޓަކުން މަސައްކަތް ކޮށްފައި ނުވާ ކަމަށް ބުނެފައި ވެއެވެ.\nއެހެންކަމުން، ކެންޔާގެ ބައެއް ނޫސްތަކުން ބުނެފައިވަނީ، ސްޕްރީމް ކޯޓުން ރިޔާސީ އިންތިޚާބުގެ ނަތީޖާ ބާތިލްކުރި ކުރުން ކެންޔާއާއި މުޅި ސަރަހައްދުގައިވެސް އެތައް އަހަރަކަށް ގުގުމަމުންދާނޭ ކަމެއް ކަމަށެވެ. ސަބަބަކީ، މިއީ އެފްރިކާގެ ގައުމެއްގެ ރިޔާސީ އިންތިޚާބު ސްޕްރީމް ކޯޓުން ބާތިލްކުރި ފުރަތަމަ ފަހަރަށް ވުމެވެ.\nސްޕްރީމް ކޯޓުގެ ނިންމުމަށް ކެންޔާގެ މީޑިއާއިންނާއި، އާންމު ގިނަބަޔަކު ތައުރީފް ޖުޑިޝަރީއަށް އޮހެމުންދާއިރު، ދެމަސްދުވަހުގެ ތެރޭގައި އަލުން ރިޔާސީ އިންތިޚާބު ބާއްވަންޖެހޭތީ ކެންޔާގެ އިދިކޮޅު ލީޑަރު ރައިލާ އޮޑިންގާ ވަނީ އިލެކްޓޯރަލް ކޮމިޝަންގެ ހުރިހާ މެމްބަރުން ވަގުތުން އިސްތިއުފާ ދެއްވުމަށް ގޮވާލައްވާފައެވެ.\nއޭނާ ވިދާޅުވީ، މިދިޔަމަހު ބޭއްވި އިންތިޚާބުގައި އޮޅުވާލުންތައް ހިންގާފައިވާތީ ކޮމިޝަންގައި މިހާރު ތިއްބެވި މެމްބަރުންގެ އިތުބާރު ގެއްލިފައިވާ ކަމަށެވެ. "އަޅުގަނޑުމެން އިދިކޮޅު އިއްތިހާދުން މިހާރުވެސް އެމީހުންނާ ދެކޮޅަށް ހަނގުރާމަ ފަށައިފިން. އެ ކޮމިޝަންގެ އަގުވަނީ ވެއްޓިފައި. ރައްޔިތުންގެ އިތުބާރުވަނީ ގެއްލިފައި. އެ ކޮމިޝަނަށް 60 ދުވަހުގެ ތެރޭގައި އަލުން އިންތިޚާބެއް ބޭއްވޭނެ ގޮތެއް ނުވިސްދޭ" އޮޑިންގާ ވިދާޅުވިއެވެ.\nކެންޔާގެ ބައެއް ނޫސްތަކުންވަނީ އިލެކްޓޯރަލް ކޮމިޝަން ވީހާވެސް އަވަހަކަށް "ސާފުކުރުމަށް" ގޮވާލާފައެވެ.\nދެކުނު އެމެރިކާ ގައުމެއް ބަލިކުރި އޭޝިއާގެ ފުރަތަމަ ގައުމަކަށް ޖަޕާން\nޓީސީ އާއި ވިކްޓަރީގެ ކުރިމަތިލުން އެއްވަރުވެއްޖެ\nޖުމްހޫރީ ޕާޓީގެ ހިޔަނި ކެބިނެޓް އިއުލާންކޮށްފި\nރަފީން އިންތިޒާމުކުރާ ޔޫތު ޑައެލޮގް އަދި ޕްރީ ސަމިޓް ބައްދަލުވުން މި މަހުގެ 23ގައި\nފިލައިގެން އުޅޭ ކަމަށް ބުނެ ނަޝީދާއި، ގާސިމް ފުލުހަށް ހާޒިރުވާން އަންގައިފި\nގިނަ އަދަދެއްގެ ބަނގުރަލާއި ބަނގުރާ އެކުލެވޭ ކާބޯތަކެތި ނައްތާލައިފި\nލަންކާގައި ތިބި ދިވެހިންނަށް އީދުކުރަން މިނިސްޓްރީން އެންގި އެންގުން ރަނގަޅު: އިލްމުވެރިން\nގެއްލިގެން ހޯދަމުންދިޔަ އަންހެންމީހާގެ ހަށިގަނޑު ފެނުނީ އަޒްދަހައެއްގެ ބަނޑުތެރެއިން\nލަންކާގައި އުޅޭ ދިވެހިންނަށް އީދުކުރަން އެންގުން ގޯސް\nޕީޖީއޭގެ ޝަރަފުވެރި އެވޯޑެއް މަހްލޫފަށް ދިނުމަށް ނިންމައިފި\nޢީދު ދުވަސް ހުކުރު ދުވަހަކާއި ބައްދަލުވެއްޖެނަމަ ކަންކުރާނީ ކިހިނެތް؟


Dhen Service Charge Libeynee Masaiykaiy Kuri Gadi Irakah Jeheyvaru - Vaguthu\nސަރުކާރުން މިހާރު ރައްޔިތުން މަޖިލީހަށް ހުށަހަޅާފައިވާ ވަޒީފާއާބެހޭ ޤާނޫނަށް ގެންނަ އިސްލާހްތައް ފާސްވެއްޖެނަމަ ސާވިސް ޗާޖް ލިބޭނީ މަސައްކަތް ކުރި ގަޑިއިރަކަށް ޖެހޭވަރު އެކަނި ކަމަށް ބުނެ ރިސޯޓްތަކުގައި މަސައްކަތް ކުރާ މުވައްޒަފުން ކަންބޮޑުވުން ފާޅުކުރަން ފަށައިފިއެވެ.\nސަރުކާރުން ވަޒީފާއާބެހޭ ޤާނޫނަށް ހުށަހެޅި އިސްލާހް ބުނާ ގޮތުން ވަޒީފާގެ އެއްބަސްވުމުގައި ބަޔާންކުރާ ގޮތެއްގެ މަތިން، މުވައްޒަފުންނަށް ސަރވިސް ޗާޖް ބެހުމުގައި، ކޮންމެ މުވައްޒަފަކު މަސައްކަތްކުރި ގަޑިއިރަކަށް ނިސްބަތްކޮށް، އެ މުވައްޒަފަކަށް ޙައްޤުވާ މިންވަރު ސަރވިސް ޗާޖުގެ ގޮތުގައި ދިނުމުގެ އިޚްތިޔާރު ވަޒީފާދޭ ފަރާތަށް ލިބިގެންވެއެވެ.\nމަސައްކަތަށް ހާޒިރުނުވާ މުވައްޒަފުންނާއި، މަސައްކަތަށް ގަޑިޖެހޭ މުވައްޒަފުންނަށް، މަސައްކަތަށް ހާޒިރުނުވާ ނިސްބަތުން އުނިވާގޮތަށް، ސަރވިސް ޗާޖު ބެހުމުގެ އިޚްތިޔާރު ލިބިގެންވާކަމަށް އިސްހާލްގައި ބުނެފައި ވެއެވެ.\nއެހެންކަމުން ބަލިވެގެން ސަލާމް ބުނާ މުވައްޒަފުންނަށާއި، ޗުއްޓީގައި ތިބޭ މުވައްޒަފުންނަށް ވެސް ދެން ސާވިސް ޗާޖެއް ނުލިބޭނެއެވެ.\nސަރވިސް ޗާޖުގެ ގޮތުގައި ވަޒީފާދޭ ފަރާތަށް ކޮންމެ މަހަކު ލިބުނު ފައިސާގެ ޖުމުލަ ޢަދަދުގެ ތެރެއިން، އިދާރީ ފީގެ ގޮތުގައި އެކެއް އިންސައްތަ ނެގިދާނެ ކަމަށް މިހާރު ހުށަހަޅާފައިވާ އިސްލާހްގައި ވެސް ބުނެފައި ވެއެވެ.\nސާވިސް ޗާޖް އިންސާފުވެރިކަމާއި އެކު ރިސޯޓްތަކުގެ މުވައްޒަފުންނަށް ނުލިބޭ މައްސަލައިގައި މުވައްޒަފުން ޝަކުވާ ކުރަމުން އަންނަތާ އެތައް އަހަރެއް ވެއްޖެއެވެ. ސަރުކާރުން މިހާރު ހުށަހަޅާފައިވާ އިސްލާހަކީ ސާވިސް ޗާޖް ކަށަވަރު ކޮށްދޭނެ ކަމުގެ ޔަގީންކަން ހޯދައި ދިނުމުގެ ނަމުގައި ވަޒީފާއާބެހޭ ޤާނޫނަށް ހުށަހަޅާފައިވާ އިސްލާހެކެވެ. ނަމަވެސް ގިނަބައެއްގެ ފާޑުކިޔުން ވަނީ ސަރުކާރުން ވަޒީފާއާބެހޭ ޤާނޫނަށް ހުށަހަޅާފައިވާ އިސްލާހްތަކަށް އަމާޒުވެފައެވެ.\nފެބުރުއަރީ 16, 2020 12:54\nވެއްޓެނީ އިންޝާ ﷲ..\nފެބުރުއަރީ 16, 2020 13:29\nފެބުރުއަރީ 16, 2020 12:55\nދިވެހިންނަކި އަޑުގަދަ ކޮޅަކަށް ލެނބޭ ބައެއް.. ހައްގު ސާފު ކޮށް ފެންނަށް އޮތް އިރުވެސް ވޯޓު ދޭނީ ކުލަޔަށް\nވަރައް ރަގަޅު. ޑިގްރީ އަދި މާސްޓާސް ފެންވަރު މީހުން ނައް ވުރެ ދަބަސް އުފުލާ މީހުންނައް ލާރި ލިބުނީމަ އިންސާފު ވެރިއެއް ނޫން\nފެބުރުއަރީ 16, 2020 14:30\nފެބުރުއަރީ 16, 2020 23:14\nނުކިޔަވާ އޯކޭދޯ -/86000ރ ދީފަ ބައިތިއްބަން؟\nފެބުރުއަރީ 16, 2020 13:05\nމިހާރު ހުންނާނީ ރަންގަޅައް ރާކަނިމަސް ކެވި އަންބިދަރީންކައިރީ ނިދިފަ\nފެބުރުއަރީ 16, 2020 13:06\nތިއޮތީ އުއްޗުގެ ސްޓައިލައް ގޮއްސަ ދެންވެސް ހަމަ އަތްޖަހަން ތިބެންވީތޯ އަޅުގަނޑުމެން ރިސޯޓު ބޯއީސް ތަށް؟\nމިފެންނަނީ އެޖެންޑާ 19 ގެ ތަފާތު ...... އަދިވެސް ވޯޓްދީ\nރައްޔިތުންނައް ބލ ޖައްސަން ވެރިކަމައް އަރާތިބި ޤަމާރުންތަކެއް. މި އެއްޗެހި ބޮޑުމުސާރަ ނަގާގެން ޙަރާން ރުފިޔާއިން ބަނޑު ފުރާގެން ތިބީމަ އެނިމުނީ. ބަލަގަ ރައްޔިތުންނޭ ތި އެއްޗެހިން ހޮވާފަ ތިތިބީ. އަދި މި ރިސޯޓު ތަކުގަ އުޅޭ އެއްޗެހިންވެސް އުޅޭނެ މި ރީނދޫ ބައިވަރު ގަނޑު ވަރެއް ނެތިގެން ވޯޓު ދީދީފަ. ކޮބާ ހީވެ ކަމެއްހެން އެ އޮތީ އަތައް ގޮވާފަ ދެން ތިބޭ އަތް ޖަހަން ހުރިހާކުދިން ދެން އަތްޖަހާ ދެންއަތްޖަހާ 👏👏👏👏\nނަޝާލަމާހޭ ކުޅެން ދަމާހޭ މަޖާ ކުރަން ގޯތި ތެރެއައް ދަމާހޭ. 💃💃💃💃💃😂😂😂\nރިސޯޓު ވަޒީފާ ދޫކޮއްފަ ހުރިހާކުދިން ނަޝާފަ 💃💃💃👏އަ👏ތް👏ޖަހަން އާދޭ. އަތު ގުޅާލާާ އެން މެހާ ދިވެހިން އެކީ ވޯޓުލާން ދުވޭ.ޤައު މު އަދު ގަޑުބަޑު ކުރު މައްމު ލާދީނީ\nބައިގަނޑު މި ގޮވާގޮވުން ޤައު މު ދެކެ ލޯބިން ނިކަން އަދު ހުރިހާކުދިން އާބަސްބުނޭ.😂😂😂\nއެހެންވިއްޔާ އެމީހުންގެ ބޭސިކް ސެލަރީވެސް ބޮޑުވާންޖެހޭ. ރިސޯޓް މުވައްޒަފުންނަށް، ލިޔެފަ އިންނަ މުސާރައަކީ ވަރަށްކުޑަ މުސާރައެއް. ބޮޑުބަޔަކީ ސާވިސްޗާޖް. ތިހެން ހެދީމަ ޗުއްޓީއަށް ގޮސްހުންނަ މީހާއަށް ލިބޭނީ ވަރަށް ކުޑައެއްޗެއް. އަނިޔާވެރިކަން މިފެންނަނީ.\nތިކުދިންނަށް ދެރަގޮތެއް ވިޔަކަ އަޅުގަނޑު ނުދޭނަން... އަޅުގަނޑުމެންއަށް ވޯޓު ދީގެން މަޑުން ތިބެބަލަ..\nކަލޭމެން ރިސޯޓްތަކުގައި ވަޒީފާ އަދާކުރާމީހުން ބާރަށް އަތްޖަހާ. ތީ ކަލޭމެން ނުގެނެވިގެން ހުރިހާ ރިސޯޓް މުވައްޒަފުން އެކަތިގަނޑަކަށްވެގެން ގެނައި ސަރުކާރު. ދެންތިބޭ ލޮލީބޯން.\nރެސޯޓުބޯއިސް ދެންވެސް ހަނުތިބޭ..ކުރަންވީ ކަމަކީ ކައުންސިލްއިންތިހާބުން ސަރުކާރު ފޭލިކޮއްލަންވީ..ކިތަންމެވަރަކަށް އަޑުއުފުލިޔަކަސް މިސަރުކާރަކުން ބަލައެއް ނުގަންނާނެ # ..ވަރަށްވާހަކަ#\nރީނދޫ ކުލަ މަތިންވެސް ފޫހި ވެއްޖެ!\nފެބުރުއަރީ 16, 2020 14:04\nހުށަހެޅި އިސްލާހުގެ ސަބަބުން މިހާރަށް ވުރެ ގޯސް ވާނެ އެވެ.\nފެބުރުއަރީ 16, 2020 14:10\nފެބުރުއަރީ 16, 2020 14:32\nތިޔައީ ތިކަން ކުރަން އެންމެ ރަނގަޅު އުސޫލު\nފެބުރުއަރީ 16, 2020 14:47\nހައްޤުވީ މިންވަރު .. މަ ހީ ހީ... އަނބި ދަރިންކައިރީ ނިދިފަ ތިޔަހުރީ. ހަ ހަ ހަ. އަލްހަމްދުﷲ! ފޭހުނު އިލޮށިގަނޑު ލޮލަށް. އަދިވެސް ވޯޓުދީ! ދަމުން ދަމުން ގޮސް ދެމީދާފެހި ބުޅަލަށް ވީވަރުވެސް ނުވާނެ.\nފެބުރުއަރީ 16, 2020 15:12\nދެން ބާރަށް އަތް ޖަހާ. ރިސޯޓް ބޯއީސްގެ މެޖޯރިޓީ ކުލަޔަކީ ޔެލޯ. ހަމަ ހިނި އަންނަނީ\nފެބުރުއަރީ 17, 2020 08:55\nހެހެހެ.. ނިގޫ ފިތިއްޖެ ރިސޮޓް ބޯއީސް..\nހެޔޮވެރިކަން ދޯ މި ކުރަނީ. ރީންދޫ ކުދިން ބޭނުންވަނީ ރާއްޖެ އިންދަ ޖައްސަން.\nފެބުރުއަރީ 16, 2020 17:27\nމިއީ ދޮއްތޮ އެމްޑީޕީން އެބުނާ ހައްގުވާ މިންވަރަކީ؟ ހައްގުވާ މިންވަރު ލިބި ނިމެނީ. ވަލްހަމްދުލިއްލާހި.\nއަދިވެސް ވޯޓް ދީފައި ބަހައްޓާ😂😂. އިންތިޙާބު ކުރިއަށް ދިޔަ ދުވަސްކޮޅު ކަލޭމެން ނުބާއި ހިންޔަކުން ހިނިއައިސްސަ ތިބެގެން ބުއި ބޮނޑީގެ ކަރުތެރޭގައި ލާހެން މިހާރު މަށައް އެބަ ހީވޭ! ދެން ލަލަލާ\nފެބުރުއަރީ 16, 2020 18:49\nކޮބާ ރިސޯޓު ބޯއިސް އަލިފާން ކެވިއްޖެ ދެންބާރަށް އަތްޖަހާފަ ގޮސް ތިލަފަތަށް ވޯޓުލާ އޭރުން ހުއްނާނީ ރާކަނިމަސް ކެވިފައި....\nފެބުރުއަރީ 16, 2020 19:01\nޙައްޤު ހޯދަން މަސައްކަތްކުރާ ފަރާތްތަކަށް ދަތި\nކުރުން ނޫން ކަމެއް ނޯންނާނެ މިހާރު ބޮޑާހާކަނި\nފެބުރުއަރީ 16, 2020 22:32\nޢުންމީދު ކުރަން ކުރިން އިންތިހާބު ތަކަށްވުރެ ރަނގަޅު ކާމިޔާބީއެށް މި އިންތިހާބުންވެސް ރިސޯޓްތަކުން ކުދިންކޮޅު ހޯދަދޭނެ ކަމަށް.މީ އެންމެ ގިނަ ރިސޯޓް ބޯއީސް ބޭނުންވި ގޮތް.\nފެބުރުއަރީ 16, 2020 23:31\nއެންމެ ހެޔޮފުޅު ސަރުކާރުގައި ތިޔަހެރިކަންތައްތައް ވާނެ\nފެބުރުއަރީ 17, 2020 07:49\nއަނިޔާވެ ރިކަން ބޮޑުކަމާއެވެ.........\nވެ ރިކަމަށްއާދެވެނީ އާންމު ރައްޔިތުންގެ ފައިބުޑުންކަން ހަނދާން ނައްތާލައިފި...\nފެބުރުއަރީ 17, 2020 08:24\nތިބިލް ފާސްވެއްޖެނަމަ އެމްޑީޕީ އަށް ވޯޓް ހަ ރާން.\nފެބުރުއަރީ 17, 2020 08:41\nނަތީޖާ މިފަހަރު ބަދަލަކަށް ލޯކަނު އިންތިހާބުގައި އަޅުގަނޑު ވޯޓް ދޭނީ .... މިސަރުކާރު ބޮޑުތަނުން ފެއިލް ވެއްޖެ\nފެބުރުއަރީ 17, 2020 08:49\nބަލިވެގެން ސަލާމް ބުނާ މުވައްޒަފުންނަށާއި، ޗުއްޓީގައި ތިބޭ މުވައްޒަފުންނަށް ވެސް ދެން ސާވިސް ޗާޖެއް ނުލިބޭނެއޭ؟؟؟. ވަރައް ހެއްވާ!!! މިއީ ދެން ޖޯކެއްތަ އަޅެ. ފިކްސް ކޮއްފަ ބެހެއްޓީމަ ކޮބާ މައްސަލައަކީ.؟ ވަޒީފާ ކުރަން އޮންނަނީ 8 ގަޑި އިރު. ދެން ހީވޭތަ އިތުރުގަޑި މަސައްކަތް ކޮއްފިނަމަ އިތުރައް ލާރި ދޭނެހެން؟؟ ނުދޭނެ. އަހަރެންނަކީ 8 ގަޑި އިރައްވުރެން ގިނަގަޑި މަސައްކަތް ކުރާމީހެއް، ލިބެނީ ކުޑަ އެތިކޮޅެއް. ދެން ވަރައް ހެއްވާ\nފެބުރުއަރީ 17, 2020 08:54\nސޭކު ދިވެހީންނައް އަބަ ދުވެސް ވާނީ ހަމަ މިވަރު.. ދިވެހީންނަކީ ލޯ އަނ ދިރި ކަންފަތް ބީރު ވިސްނުންކޮށިބަޔެއް.. ދަންތުރަތަކުގަ އެންމެފަސޭހައިން ޖެހޭނީވެސް ދިވެހީން.. އަ ދި ކަރަޕްޝަނާއި ވައްކަމުގެ ފައިސާގަ އެންމެ އަވަހައް ހިފަނީވެސް ދިވެހީން.. މިހާރު އަ ދި ދީނެއްވެސް ނޯވޭ.. ބޭނުންވަނީ ޖާހާއި ފައިސާ.. އެއީވެސް މަސައްކަތެއް ނުކޮއް.. ހަމަ އެކަނި އަނގަ ތަޅައިގެން. ދެން މި ފަސްގަނޑުވެސް ދުވަސް ކޮޅަކުން ދިވެހީންނައް ގެއްލޭނެ. މިހާރު މިތިބަ ދިވެހީންނަކައް މިނިވަން ދައުލަތެއް ހައްގެއްވެސް ނޫން.\nފެބުރުއަރީ 17, 2020 10:16\nކޮންމެކަމެއްކޮންގޮތަކައް ނިންމިއަސް ރިސޯޓުމުއައްޒަފުން އެމްޑީޕީ އައް ކުރާތާއީދު ހުއްޓުވައެއްނުލެވޭނެ އުފަލާމަޖާ އޮތީ އެމްޑީޕީގަ ފިކުރެއްވެސްއޮތީ އެމްޑީޕީގަ ވީމަ މިފިކުރެއްދުލެއްނުކުރެވޭނެ...


Kapil Sharma ah eynaage anhenun dhin javaabu!\nކަޕިލް އާއި އަންހެނުން ގިނީ\nމަޝްހޫރު ކޮމޭޑިއަން ކަޕިލް ޝަރުމާގެ ނެޓްފްލިކްސް ސްޓޭންޑް އަޕް ކޮމެޑީ ޝޯ "އައި އޭމް ނޮޓް ޑަން ޔެޓް" ގެ ފުރަތަމަ ޓްރެއިލާ ރިލީޒް މިހާރު ވަނީ ރިލީޒްކޮށްފަ އެވެ. މި ޝޯގެ ވެސް ހޯސްޓަކީ ކަޕިލް އެވެ. މި ޓްރެއިލާގައި ކަޕިލް ވަނީ އޭނާ ކުރަން ބޭނުންވާ ކަންތައްތަކާއި އަމިއްލަ ނަފްސު އިސްލާހު ކުރަން ކުރަން ބޭނުންވާ ކަންތައްތަކުގެ ވާހަކަތައް ހިއްސާކޮށްފަ އެވެ. ނަމަވެސް ޓްރެއިލާގައި އެންމެ ގިނަ ބަޔަކު އަޅައިގަތީ ކަޕިލްގެ އަންހެނުން ގިނީ ވަރަށް ރަނގަޅަށް ކަޕިލް އަށް ޖަވާބު ދޭތަން ފެނުނީމަ އެވެ.\nޖެނުއަރީ 28 ގައި ނެޓްފްލިކްސް އިން ދައްކަން ފަށަން ހަމަޖެހިފައިވާ މި ޝޯގެ ޕްރޮމޯގައި ކަޕިލް ވަނީ އޭނާ އާއި ގިނީގެ ލޯބީގެ ވާހަކަތައް ވެސް ހިއްސާ ކޮށްފަ އެވެ. ކަޕިލް ބުނި ގޮތުގައި ކައިވެނީގެ ކުރިން ގިނީ ދުއްވި ކާރު ވެސް އޭނާގެ މުޅި އާއިލާގެ މުއްސަނދިކަމާ ނުބައްދަލެވެ. ގިނީ އަކީ އެހާ ވެސް މުއްސަނދި އާއިލާއެއްގެ މީހެއް ކަމަށް ކަޕިލް ބުންޏެވެ.\nމި ޝޯގެ އޯޑިއަންސްގައި ގިނީ ވެސް އިންދާ ފެނެ އެވެ. އަދި ކަޕިލް ވަރަށް މުހިއްމު ސުވާލެއް ގިނީ އާ ކުރާ ތަން ފެނެ އެވެ.\nކަޕިލް ސުވާލު ކުރަނީ ސްކޫޓަރު ދުއްވާ ފަގީރަކީ ކައިވެނިކުރަން ގިނީ ގަސްތުކުރީ ކީއްވެ ހެއްޔެވެ؟ ޖަވާބުގައި ގިނީ ބުނަނީ ހުރިހާ މުއްސަނދިން މުއްސަނދިންނާ ކައިވެނި ކުރުން ރަނގަޅު ނުވާނެ ކަމަށް ދެކޭ ކަމަށާއި ކަޕިލް އާ ކައިވެނިކުރީ ފަގީރަކަށް ހެޔޮކަމެއް ކޮށްދޭނީއޭ ހިތާ ކަމަށެވެ.\nމި ޝޯގައި ކަޕިލް ވަނީ މިއުޒިކްގެ ރޮނގުން ކުރިޔަށް ދާން ބޭނުންވާ ވާހަކަ އާއި އާއިލާގެ ބައެއް ވާހަކަތައް ވެސް ހިއްސާ ކޮށްފަ އެވެ. އަދި އޭނާ ބޭނުންވާ މަގާމަށް އަދިވެސް ނާދެވޭ ކަމަށާއި ހިތްވަރާއެކު އަދިވެސް އެހިސާބަށް ދާން މަސައްކަތްކުރަމުންދާ ކަމަށް ކަޕިލް ބުންޏެވެ.\nއިންޑިއާ ވަރި ކައިވެނި ކަޕިލް ޝަރުމާ


Deepika aai Amrita aailiee gothun gulhifai\nއަމްރިތާ އާއި ދީޕިކާ\nބޮލީވުޑްގެ އެންމެ ރީތި ބަތަލާއިންގެ ތެރޭގައި ހިމެނޭ ދީޕިކާ ޕަދުކޯން އާއި އަމްރިތާ ރާއޯއަކީ އާއިލީ ގޮތުން ގުޅިފައިވާ ދެ ބަތަލާއިންނެވެ. މިއީ ވަރަށް ގިނަ ބަޔަކަށް ނޭނގި އޮތް ކަމެއް ނަމަވެސް ހަގީގަތުގައި މި ދެ ބަތަލާއިން އާއިލީ ގޮތުން ގުޅުނީ މިދިޔަ އަހަރު އެވެ. އެއީ ދީޕިކާގެ ދެބެންގެ ދެ ދަރި ކުއްޖަކާއި އަމްރިތާގެ ދެބެންގެ ދެ ދަރި ކުއްޖަކު ކައިވެނި ކުރީމަ އެވެ.\nމި ކައިވެނި ކޮށްފައިވަނީ ދީޕިކާ އާއި ރަންވީރު ސިންގް ކައިވެނި ކުރުމުގެ ދުވަސްކޮޅެއް ކުރިންނެވެ.\nމުމްބައިގައި އޮތް އަމްރިތާގެ ދެބެންގެ ދެ ދަރި ކޮއްކޮގެ ކައިވެނީގެ ހަފުލާގައި ދީޕިކާ އާއި ރަންވީރު ބައިވެރިވި އެވެ. އަދި އަމްރިތާ އާއި ފިރިމީހާ އާރްޖޭ އަންމޯލް ވެސް ބައިވެރިވި އެވެ. މި އެންމެން އެކުގައި ނަގާފައިވާ ފޮޓޯއެއް ވެސް ސޯޝަލް މީޑީއާގައި ވަނީ ދައުރުވެފަ އެވެ.\n"ވިވާ" އާއި "މައި ހޫން ނާ" ފަދަ ފިލްމުތަކުން ވިދާލި އަމްރިތާ މި ފަހަކަށް އައިސް ފިލްމުތަކުގައި ބައިވެރިއެއް ނުވެ އެވެ. ޚާއްސަކޮށް ކައިވެނީގެ ފަހުން އަމްރިތާ މާ ގިނަ ފިލްމުތަކެއް ނުކުޅޭކަން ފާހަގަ ކުރެވެ އެވެ.\n"އިޝްގް ވިޝްގް" އިން ބޮލީވުޑަށް ތައާރަފްވި އަމްރިތާ ބުނެފައިވަނީ ހިތްހަމަ ނުޖެހޭ ކަންތައްތައް ހުރުމުގެ ސަބަބުން ބޮޑެތި ފިލްމުތަކެއް ދޫކޮށްލަން މަޖްބޫރު ވެގެން ދޫކޮށްލި ކަމަށެވެ.\nފިލްމުތަކުގެ ތެރެއިން އަމްރިތާ ވަނީ މިއުޒިކް ޓީވީ ޝޯ "މޭރީ އާވާޒް ހީ ޕެހެޗާން ހޭ" ގައި ވެސް ލީޑް ރޯލު އަދާ ކޮށްފަ އެވެ.


“ޑުޕަ ފިފްޓީން” މަޅި ފުޓްސަލް ޗެލެންޖު: ޓްވިންސް ގާޑަން އަތުން އެންއެސް ރޯމާ އަށް މޮޅެއް – Dhen.mv\nޢާލިމް އަބްދުއްލަތީފް January 23, 2021 - 11:45 pm\n"ޑުޕަ ފިފްޓީން" މަޅި ފުޓްސަލް ޗެލެންޖުގައި މިރޭ ކުޅެވުނު ދެވަނަ މެޗުގައި ޓްވިންސް ގާޑަންއާ ވާދަކޮށް އެންއެސް ރޯމާއިން 8-6 ގެ ނަތީޖާއަކުން ކުރިހޯދައިފިއެވެ.\nމިއީ މި ދެޓީމު ވެސް މުބާރާތުގައި ކުޅުނު ދެވަނަ މެޗެވެ. މި ދެޓީމަށް ވެސް ކުޅުނު ފުރަތަމަ މެޗުން ވީ އެއްވަރެވެ. ޓްވިންސް ގާޑަން ކުޅުނު ފުރަތަމަ މެޗުން އެ ޓީމު އެއްވަރުވީ ޑީސީ އެވެންޖާސް އާއި ވާދަކޮށް 4-4 ގެ ނަތީޖާއަކުންނެވެ. އަދި އެންއެސް ރޯމާ ކުޅުނު މެޗުން އެއްވަރުވީ ޒެޕޯ އާއި ވާދަކޮށް 3-3 ގެ ނަތީޖާއަކުންނެވެ\nގިނަ ގޯލްތަކެއް ފެނިގެން ދިޔަ މިރޭގެ މެޗުގައި ދެޓީމުގެ ފަރާތުން ވެސް ފެނިގެން ދިޔައީ ހަމަހަމަ ކުޅުމެކެވެ. ދެޓީމުން ވެސް އިދިކޮޅު ޓީމުގެ ގޯލަށް ގިނަ ހަމަލާތަކެއް ފޮނުވާލައިފައިވާއިރު ފެނިގެން ދިޔައީ ފޯރިގަދަ ކުޅުމެކެވެ.\nމި މެޗުގައި އެންއެސް ރޯމާގެ ސަފްވާން ރަމްޒީގެ ފަރާތުން ފެނިގެން ދިޔައީ ތަފާތު ކުޅުމެކެވެ. އެގޮތުން އޭނާ ވަނީ މިރޭގެ މެޗުގައި4ގޯލް ކާމިޔާބު ކޮށްފައެވެ. އަދި އެޓީމުގެ ސިނާން އިބްރާހިމް ވަނީ މެޗުގައި ހެޓްރިކެއް ހަދާފައެވެ. މި މެޗުގައި ދެން އެޓީމަށް ގޯލް ޖަހައިދިނީ ހުސެއިން އިބްރާހިމެވެ.\nޓްވިންސް ގާޑަން ޓީމަށް މި މެޗުގައި ލަނޑުތައް ޖަހައިދިނީ އަހުމަދު ޒިދާން އާއި ހައިޝަމް ރަޝީދުގެ އިތުރުން މުހައްމަދު އަރާޝް އެވެ. މީގެތެރެއިން ހައިޝަމް ރަޝީދު ވަނީ ހެޓްރިކް ހަދާފައެވެ.\nމި މެޗުގައި މޮޅު ކުޅުމެއް ދައްކައި ހަތަރު ލަނޑުޖަހައި މެޗުގެ މޮޅު ކުޅުންތެރިޔާގެ މަގާމު ހާސިލު ކުރީ އެންއެސް ރޯމާގެ ސަފްވާން ރަމްޒީއެވެ.\nމުބާރާތުގެ ޗެމްޕިއަން ޓީމަށް 25000 ރުފިޔާ ހަމަޖައްސާފައިވާއިރު ރަނަރަޕް ޓީމަށް 8000 ރުފިޔާ ވަނީ ކަނޑައަޅައިފަ އެވެ. މުބާރާތުގެ ޗެމްޕިއަން ޓީމަށް 15000 ރުފިޔާގެ އަގުހުރި ތައްޓެއް ދޭން ހަމަޖެހިފައިވާކަމަށް މަޅި އެމްވީން މައުލޫމާތު ދެއެވެ.


Ministaru zahaa ithubaaru hoadhee miyarun?\nމިނިސްޓަރު ޒަހާ އިތުބާރު ހޯއްދެވީ މިޔަރުން؟\nމަޖިލިހުގެ ޖަލްސާއަށް ފިޝަރީޒް މިނިސްޓަރު ޒަހާ ވަހީދު މައުލޫމާތު ދެއްވަނީ. -- ފޮޓޯ: މަޖިލީހުގެ އިދާރާ\nކަނޑު މިޔަރުތައް އެހެން ދިރުންތައް ސިކާރަ ކުރެ އެވެ. މަޖުލިސް މެންބަރުން ސަރުކާރުގެ އެކި މިނިސްޓަރުންގެ އިތުބާރު ނެތް ކަމުގެ މައްސަލަތައް މަޖިލީހަށް ވައްދަ އެވެ. ސިކާރައަށް ނުކުމެ އުޅޭ މިޔަރު މަހަށް ހަމަލާދޭހާ އަވަހަށް މިކަން ނިންމާ އަވަހަށް ކަން ނިންމާލައެވެ. އެންމް ފަހުން މިފަދަ ޝިކާރައެއް ނުވަތަ އިތުބާރުނެތް ކަމުގެ ވޯޓެއް ނަގަންއުޅޭ ކަމުގެ އަޑު އިވުނީ މަސްވެރިކަމާއި ގުޅޭ މިނިސްޓަރު ޒަހާ ވަހީދަށެވެ.\nޒަހާ ވަހީދަށް އަމާޒުވީ ޕްރެޝަރާއި އެކު އެކަމަނާގެ ރާގު ވަރަށް ބޮޑަށް ބަދަލުވިއެވެ. މަޖްލީހުގެ އިގްތިސޯދީ ކޮމިޓީގައި ވާހަކަފުޅު ދައްކަވަމުން މިފަހަރު ވިދާޅުވީ ފިޝަރީޒް މިނިސްޓްރީ އަކީ އިގްތިސޯދަށް މަންފާ ހޯދަން މަސައްކަތްކުރާ މިނިސްޓްރީއަކަށްވާއިރު މިޔަރު މަސްވެރިކަމަށް ފުރުސަތު ދޭން މަޝްވަރާތައް ކުރާ ކަމަށެވެ.\nމަސްވެރިކަމުގެ ގާނޫނުގެ ދަށުން ރާއްޖޭގައި މިޔަރު މަސްވެރިކަން ކުރުން ވަނީ 2010 ވަނަ އަހަރުން ފެށިގެން މަނާކޮށްފައެވެ. އެހެންނަމަވެސް، އެކަމަނާ ވިދާޅުވީ މިޔަރަކީ ރާއްޖެއަށް އާމްދަނީ ލިބޭނެ ވަސީލަތަކަށް ވާއިރު އޭގެ ބޭނުން ނުކޮށް ތިބޭންވީ ސަބަބެއް ނެތް ކަމަށެވެ. އެހެންކަމުން އެ މަސްވެރިކަން ހުޅުވައިލައި އެކަން ކުރާނީ ކޮންގޮތަކަށްތޯ ބަލަން މަޝްވަރާތަކެއް ކުރަމުން ގެންދާ ކަމަށެވެ.\n"ދުނިޔޭގަ މިޔަރު ހިމާޔަތް ކޮށްފައި ވަނީ މަދު ގައުމެއްގައި. އެއީ އިގްތިސޯދީ މަންފާއެއް ލިބޭ އެއްޗެއް، އަޅުގަނޑުމެން އެކަނި ހުދޫދެއްގެ ތެރޭގަ ތިބޭކަށް ނުޖެހޭ. މެނޭޖް ފިޝަރީއެއް ގޮތަށް ވަކި މުއްދަތަކަށް ހުޅުވާލާފައި، އާބާދީއަށް ގެއްލުން ނުވާ ގޮތަށް އޭގެ މަންފާ ހޯދަން ޖެހޭ." މިނިސްޓަރު ވިދާޅުވި އެވެ.\nއެކަމަނާ މިހެން ވިދާޅުވިއިރު، ހަގީގަތަކީ ރާއްޖޭގައި ކުރާ ބޮޑެތި ހުރިހާ ވިޔަފާރިތަކަކީ ސިޔާސީ ނުފޫޒު ގަދަ މީހުންނާއި ގުޅިފައިވާ ވިޔަފާރިތައް ކަމެވެ. މިޔަރު އުރަހަ އާއި މިޔަރުން ނަގާ ތެޔޮ ވިޔަފާރީގެ ކޮންމެވެސް އެއް ހިސާބަކުން ނުފޫޒުގަދަ ބަޔަކު ފަހަތުގައި ތިބުމަކީ އެކަށީގެންވާ ކަމަކެވެ.\nމިދިޔަ ޖެނުއަރީ މަހު ރާއްޖެއިން 400 ކިލޯއަށް ވުރެ ގިނަ ލޮނުލީ މިޔަރު އުރަހަތަކެއް ބޭރަށް އެކްސްޕޯޓް ކުރުމަށް އުޅުމުގެ ތެރޭގައި ވަނީ ވެލާނާ އިންޓަނޭޝަނަލް އެއާޕޯޓުން ހިފަހައްޓާފައެވެ.\nރާއްޖޭން ވަގަށް ބޭރު ކުރަން އުޅެނިކޮށް އަތުލައިގަތް މިޔަރު އުރަހަތައް -- ފޮޓޯ: ކަސްޓަމްސް\nއަދި މާރިޗު މަހުގައި އދ. މަންދޫ ކައިރީގައި ބަޔަކު މިޔަރު މަސްވެރިކަން ކުރާކަމަށް ލިބުނު މައުލޫމާތަކާ ގުޅިގެން ފުލުހުން ހިންގި އޮޕަރޭޝަނެއްގައި ދޯނި ހުއްޓުވާ ފާސްކުރިއިރު ދޯނި ތެރެއިން މިޔަރާއި މިޔަރު އުރަހައާއި ލޮނު އަޅާފައި ހުރި މިޔަރު މަސް ފުލުހުންނަށް ފެނިފައިވެއެވެ.\nމިޔަރު ހިމާޔަތްކޮށްފައިވާ އިރުވެސް މިޔަރު މަސްވެރިކަން ދަނީ ބްލެކް މާކެޓުގައި ފުޅާކޮށް ކުރަމުންނެވެ. އަދި މިޔަރުގެ އުރަހަ ވިއްކުމަށް ފާޅުގައި ކުރީގެ މެންބަރުން ހިމެނޭގޮތަށް ބައެއް ފަރާތްތަކުން ގޮވާލަން ފެށިއެވެ. މަސްވެރިން ބާނަ މަހުގެ އެއްބައި މިޔަރު ކާލާފައިވާތީ ޝަކުވާތައް ބަންޑުން ކުރަން ފެށިއެވެ.\nމިޔަރުގެ ބަހުސް ވަރަށް ހޫނުކޮށް ދިޔައެވެ. ސޯޝަލް މީޑިއާގައި ބައެއް ފަރާތްތަކުން ތުހުމަތު ކުރާ ގޮތުގައި މިޔަރު މަސްވެރިކަން ހުއްދަކުރުމަށް ވަގުތީ ގޮތުން ނަމަވެސް އުޅޭ އެއް ސަބަަބަކީ ލޮނުލައި އުރަހަތައް ސްޓޮކްކޮށްފައިވާ ތަކެތި ބޭރަށް ވިއްކުމެވެ. އެ ސްޓޮކް ބޭރު ނުކުރެވި އޭގެން މާލީ މަންފާ ނުލިބި ނުފޫޒު ގަދަ ފަރާތްތަކެއް ވާތީއެވެ.\nދެމެހެއްޓެނިވި ގޮތަކަށް މިޔަރު މަސްވެރިކަން ކުރެވިދާނެ؟\nމަސްވެރިން ތަކެއް މަސް ބާނަނީ\nދެމެހެއްޓެނިވި ގޮތެއްގައި ކަނޑުގެ ސްޓޮކަށް ގެއްލުން ނުވާވަރަށް މެނޭޖްކޮށްގެން ކުރާ މަސްވެރިކަމަކީ ފިޝަރީސް މެނޭޖްމަންޓްއެވެ. މިއީ ތިމާވެެއްޓާއި ރައްޓެހި ގޮތެކެވެ. ކަނޑުގެ ދިރުން ރައްކާތެރިކުރުމަށް ކޮށް އުޅޭ ކަމެކެވެ.\nތިމާވެށީގެ ކޮންސަލްޓަންސީ ދެއްވާ އަދި ސައިންޓިފިކް ރިސާޗް ހައްދައްވާ މެރިން އިކޮލޮޖީގެ ދާއިރާގައި މަސައްކަތްކޮށް އަދި 10 އަހަރަށް ދުވަހަށް ޑައިވިންގ އިންސްޓްރަކްޓަރެއްގެ ގޮތުގައި މަސައްކަތް ކުރައްވާ އާޒިމް މުސްތާގު ވިދާޅުވާ ގޮތުގައި ފިޝަރީސް މެނޭޖްމަންޓް އަދި ލިމިޓެއް ކަނޑައެޅުން އެއީ ދެމެހެއްޓެވި ގޮތަކަށް ކުރެވިދާނެ ކަމެއް ނޫން ކަމަށެވެ.\n"ކިހިނެއްތޯ މިކަން މިޔަރުގެ އާބާދީ އާއި އޭގެ ނޭދެވޭ އަސަރު ނުކުރާ ގޮތަކަށް ކުރާނީ. މިޔަރަކީ ޝިކާރަ ކުރާ މަހެއް. އެހެން މަސް މަހުގެ އާބާދީއާއި މިޔަރާއި އޮންނަނީ ގުޅިފައި. އަހަރުމެން އޭގެ އިކޮލޮޖިކަލް ފަންކްޝަން މި އަންޑަރ އެސްޓިމޭޓް މި ކުރަނީ،"\nފިޝަރީސް މިނިސްޓްރީގެ އިހްތިސޯސް ދަށުގައި އޮންނަ މެރިން ރިސާޗް އިންސްޓިޓިއުޓް އިން ހަދާފައިވާ އެއްވެސް ދިރާސާއަކުން ނުބުނޭ މިޔަރު ހިމާޔަތް ކުރިފަހުން މިޔަރުގެ އާބާދީ އިތުރުވެއްޖެ ކަމަށް. ބައިނަލްއަގުވާމީ މެރިން ކޮންސަރވޭޝަން ޖަމިއްޔާތަކުން މި ދައްކަނީ ކެނޑިނޭޅި ދުނިޔޭގެ ކަނޑުގައި މިޔަރުގެ އާބާދީ މަދުވާ ވާހަކަ"\nމިޔަރު ހިމާޔަތް ކުރިކަމުގައިވިޔަސް ރާއްޖޭގެ ކަނޑުގައި މިޔަރު އާލާ ނުވާ ސަބަބުތަކެއް އެބަހުއްޓެވެ.\nމިޔަރު އުފެދި ބޮޑުވުމުގެ ތޮބީއަތް\nމިޔަރުގެ އާބަދީ ދަށްވާ ކަމަށް ބުނާ ސަބަބުތަކަށް ބަލާއިރު މިޔަރަކީ އާއްމު ގޮތެއްގައި އޭގެ ބަނޑުގައި ދަރިމައި ކޮށްގެން ވިހާ އުޅޭ ކަނޑުގެ ދިރުމެކެވެ. އަދި މިޔަރަކީ ވަރަށް ލަހުން ބޮޑުވާ ވެސް މަހެކެވެ. އާއްމުކޮށް ރާއްޖޭގައި ބާނާ ހެޔޮވަރު ސައިޒްގެ ކަޅުބިލަ މަހަކީ ގާތްގަނޑަކަށް އުމުރު، ހަތަރު އަހަރު ކަމުގައިވާ އިރު މިޔަރެއް، ބޮޑު މިޔަރަކަށް ވާން 20 އަހަރު ވެއެވެ. ޖިންސީ ގޮތުން ވެސް މިޔަރު ފުރާ ވަރަށް އަރަނީ ވެސް އެހައި ލަހުންނެވެ. އެހެންކަމުން ދަރިމައިވާ އުމުރަށް އަރައި ދަރިން ލިބުން ވެސް އެ ސޮރުގެ ލަހެވެ.\nއާޒިމް ވިދާޅުވި ގޮތުގައި ރާއްޖޭގެ ކަނޑުގެ ދިރިއުޅޭ މިޔަރުތައް ބާނާ އޭގެ އުރަހަ ނަގާ ލިބޭ މާލީ މަންފާއަށް ވުރެ މިޔަރާއި ގުޅުވައިގެން މެރިން ޓުއަރިޒަމް ފުޅާކޮށް އޭގެން ލިބޭ މާލީ މަންފާ ރާއްޖެ ފަދަ ޖަޒީރާ ގައުމަަަކަށް ދިގުމުއްދަތުގައި މާ ބޮޑެވެ.\nޓުއަރިޒަމް މިނިސްޓްރީން އާއްމުކޮށްފައިވާ ސާވޭއަކަށް ބަލާއިރު ރާއްޖެއަށް ޒިޔާރަތް ކުރާ ފަތުރުވެރިންގެ ތެރެއިން 48 ޕަސެންޓް މީހުން ރާއްޖެ އަންނަނީ ގުދުރަތީ ރީތި ބަލާލާށެވެ. ޔުނިވާސިޓީ އޮފް ވެސްޓަން އޮސްޓްރޭލިއާ އާއި މެރިން ރިސާޗް ސެންޓަރު ގުޅިގެން ހަދާފައިވާ ދިރާސާއެއް ބުނާ ގޮތުގައި މިޔަރުގެ އާބާދީ އިތުރު ކޮށްގެން، ޓޫރިސްޓް ޑައިވް ދަތުރަށް އޮތް ޑިމާންޑް 15 ޕަސެންޓަށް އިތުރު ކުރެވިދާނެ އެވެ. އަދި އޭގެ ސަބަބުން ޑައިވް ޓޫރިޒަމް ދާއިރާއަށް އަހަރަކު ހަ މިލިއަނަށް ވުރެ ގިނަ ޑޮލަރު މަންފާ ރާއްޖެއަށް އެއް ކުރެވިދާނެ އެވެ.\nއާޒިމް ވިދާޅުވާ ގޮތުގައި މަސްވެރިކަމުގެ ރިސޯސް މެނޭޖް ކުރާ ސަރުކާރުގެ މުވައްސަސާތަކުން ގާނޫނަކުން ހިމާޔަތްކޮށްފައިވާ ދިރުމެއް ބާނަން އަލުން ހުއްދަދޭން މަސައްކަތް ކުރާއިރު ކޮންމެވެސް އެއްކަހަލަ ހުއްޖަތެއް ދައްކަން ޖެހެއެވެ.\nޓެގް އަޅުވާފައި އޮތް ފެހުރިއްސެއް.\n"މިޔަރު މަސްވެރިކަން ހުއްދަ ދީފި ނަމަ ރާއްޖޭގެ ކަނޑުގައި މިޔަރުގެ އާބާދީ ކުރު މުއްދައްތެއްގެ ތެރޭގައި ނެތިދިއުން ގާތް. ފިޝަރީސް މިނިސްޓްރީ އިން މިކަން އެންފޯސް ކުރެވޭނެ ކަމަކަށް ގަބޫލެއް ނުކުރަން،"\nގާނޫނަކުން މަނާކޮށްފައިވާ އިރުވެސް ބޮޑުއަގުގައި މިޔަރު އުރަހަ ވަގަށް ބޭރުކުރާއިރު ހުއްދަ ދީފިނަމަ މިޔަރުގެ އާބާދީ ހުސްވެދާނެ ކަމުގެ ބިރު އެއީ އޮތް ބިރެކެވެ.\nރާއްޖޭގެ ޑައިވް ލެޖެންްޑު ސެންޑީ ކުރައްވާ ފައިވާ ޓުވީޓެއްގައި ވިދާޅުވާގޮތުގައި މިޔަރު މަސްވެރިކަން ހުޅުވާލާނެ ކަމުގެ މަޝްވަރާތަކަކީ މިނިސްޓަރު ޒަހާގެ އަމިއްލަ ކެރިއަރުގެ ދިފާއުގައި ކުރާއްވާ ކަމެކެވެ.\nތިމާވެށި މިޔަރުގެ މަސްވެރިކަން އިތުބާރު ނެތް ކަމުގެ މައްސަލަ + ޒަހާ ވަހީދު\nޒަހާގެ މައްސަލާގައި އަމަލުކުރާނެ ގޮތެއް ހޯދަނީ


ބަނދަރުގެ ވެލިގަނޑުން ވެލި ދޫކުރުމުގެ އުސޫލު އާންމުކޮށްފި — Ihavandhoo.com\nބަނދަރުގެ ވެލިގަނޑުން ވެލި ދޫކުރުމުގެ އުސޫލު އާންމުކޮށްފި\n23 ޖެނުއަރީ 2020 0\nއިހަވަންދޫ ބަނދަރުގެ އިރު އުތުރު ކަނުގައި ހެދިފައިވާ ވެލިގަނޑުން ވެލި ދޫކުރުމުގެ އުސޫލު އާންމުކޮށް، ވެލި ދޫކުރުމުގެ ތައްޔާރިތައް ވެއްޖެއެވެ.\nއިހަވަންދޫ ބަނދަރުގައި ހެދިފައިވާ ވެލިގަނޑުން ވެލި ނެގުމަށް ނަން ނޯޓްކޮށްފައިވާ ފަރާތްތަކަށް މިއަދުން ފެށިގެން ވެލި ދޫކުރުމަށް ވަނީ ހަމަޖެހިފައެވެ. ވެލި ދޫކުރުމަށް ހަމަޖެހިފައިވަނީ ވެލި ނެގުމަށް ނަންނޯޓް ކޮށްފައިވާ ތަރުތީބުން ކޮންމެ ދުވަހަކު 10 ފަރާތަކަށް، ވެލިދޫކުރުމަށް ކަނޑައަޅައި، އާންމުކޮށްފައިވާ އުޞޫލުގެ ދަށުންނެވެ.\nއިހަވަންދޫ ކައުންސިލުން ބުނީ މިހާރު ނަންނޯޓް ކޮށްފައިވާ ފަރާތްތަށް ފިޔަވައި، ވެލި ބޭނުންވާ އިތުރު ފަރާތްތަކަށްވެސް ވެލިދޫކުރުމަށް ވަނީ ނިންމާފައިވާކަމަށެވެ. މިހާރު ނަން ނޯޓްކޮށްފައިވާ ފަރާތްތަށް ފިޔަވައި، ވެލި ބޭނުންވާ އިތުރު ފަރާތްތަކުން މިމަހުގެ 30 ވާ ބުރާސްފަތި ދުވަހުގެ 14:00 ގެ ކުރިން، ކައުންސިލް އިދާރާގައި ނޯޓްކުރުމަށް އެކައުންސިލުންވަނީ ފުރުޞަތު ހުޅުވާލާފައެވެ.\nބަނދަރުގެ ތެރޭގައި އިރު އިތުރު ކަނުގައި އޮތް ވެލިގަނޑުން ވެލި ދޫކުރުމަށް އިހަވަންދޫ ކައުންސިލުން އާންމުކޮށްފައިވާ އުޞޫލުގައިވާ ގޮތުން ވެލި ދޫކުރެވޭނީ ކޮންމެ ގޭބިސީއަކަށް 150 ގޯނީގެ ރޭޓުންނެވެ. ވެލި އަޅަން ބޭނުން ކުރަން ވާނީ ހިލަ ނުވަތަ ހިލަވެލި ހުސްކުރި ގޯންޏަށްކަމަށް އެ އުޞޫލުގައިވެއެވެ. ވެލިނެގުމަށްފަހު ނަގާވެލި ބަނދަރު މަތީ އެއްކޮށްފައި ނުބެހެއްޓޭނެކަށާ އެ ގޮތަށް ބަނދަރުމަތީ ބެހެއްޓޭނީ ވެލި ނަގަން ފުރުޞަތުލިބޭ ދުވަހެއްގެ ރޭގަނޑު 22:00 އާ ހަމައަށްކަމަށާއި ނަގާ ވެލި ދީފައިވާ ގަޑީގެ ކުރިން ބަނދަރުން ހުސްކުރަން ވާނެކަމަށްވެސް އެ އުޞޫލުގައި ބުނެއެވެ.\nއެ އުޞޫލުގައި އިތުރަށް ބުނަނީ ވެލި ބަނދަރުން ގެންދިއުމުގެ ކުރިން، ވެލި ދޫކުރުމުގެ މަސައްކަތުގައި އުޅުއްވާ ކައުންސިލް އިދާރާގެ ފަރާތްތަކަށްދައްކައި ގޯނީގެ އަދަދު ބަލައި، އެފަރާތުގެ ހުއްދަ ހޯދަން ވާނެކަމަށެވެ. އަދި ގޯންޏައް ވެލި އަޅާނެ މިންވަރެއް އެނގޭނީ ވެލި ނަގާ ފަރާތަށްކަމަށާއި، ގޯނީގެ އަދަދު ގުނާއިރު ގޯންޏައް ވެލި އަޅާ މިންވަރެއް ކައުންސިލް އިދާރާއިން ނުބަލާނެކަމަށާއި، ކިތަންމެ މަދުން ވެލި އެޅިފައި ހުއްޓަސް އަދަދު ގުނާއިރު ގޯނި ގުނޭނެކަމަށްވެސް އެ އުޞޫލުބުނެވެ.\nކައުންސިލް އިދާރާއިން އަންގާ ދުވަހު ވެލި ނަގަން ހާޟިރުނުވެވޭ ނަމަ، އެކަން ކައުންސިލް އިދާރާއަށް އަންގަންވާނެކަމަށާއި، އެ ގޮތަށް ހާޟިރު ނުވެވިއްޖެ ނަމަ، އެފަރާތަކަށް އިތުރަށް ދެވޭނީ އެންމެ ފުރުޞަތުކަމަށް އެ އުޞޫލު ބުނެއެވެ. ވެލި ނެގުމަށް ނަން ނޯޓްކޮށްފައިވާ ތަރުތީބުން ވެލި ދޫކުރަން ހަމަޖެހިފައިވާ ދުވަސް އެފަރާތްތަކަށް ގުޅައި އެންގޭނެކަމަށް އެ އުޞޫލް ބުނެއެވެ.


vnews - Mi dhiya aharuge fahu quarter gai faidhaage gothugai Ooredoo ah 140 million rufiyaa libijje\nމިދިޔަ އަހަރުގެ ފަހު ކުއާޓަރުގައި ފައިދާގެ ގޮތުގައި އުރީދޫއަށް 140 މިލިއަން ރުފިޔާ ލިބިއްޖެ\nއުރީދޫ މޯލްޑިވްސްގެ ހަރަކާތެއްގެ ތެރެއިން -- ފޮޓޯ: އުރީދޫ މޯލްޑިވްސް\nއުރީދޫ މޯލްޑިވްސްއަށް މިދިޔަ އަހަރުގެ ފަހު ތިން މަހު ނުވަތަ ހަތަރުވަނަ ކުއާޓަރުގެ ތެރޭގައި ސާފު ފައިދާގެ 140.8 މިލިއަން ރުފިޔާ ލިބިއްޖެ އެވެ.\nއުރީދޫ މޯލްޑިވްސްގެ މިދިޔަ އަހަރުގެ ފަހު ތިން މަހުގެ މާލީ ހިސާބުތަކަށް ބަލާއިރު މިކުއަޓަރުގައި އާމްދަނީގެ ގޮތުގައި 472.4 މިލިއަން ރުފިޔާ ލިބިފައިވެ އެވެ. މިއީ މިދިޔަ އަހަރުގެ ތިންވަނަ ކުއާޓަރާ އަޅާބަލާއިރު ފަސް ޕަސަންޓް އިތުރު އަދަދެކެވެ.\nއުރީދޫ މޯލްޑިވްސްގެ ހިންގުމުގެ ހަރަދުތައް ކެނޑުމަށްފަހު ހިންގުމުގެ ފައިދާގެ ގޮތުގައި މިދިޔަ އަހަރުގެ ހަތަރުވަނަ ކުއާޓަރުގައި 176.5 މިލިއަން ރުފިޔާ ލިބިފައިވެ އެވެ.\nއުރީދޫ މޯލްޑިވްސް އިން މިދިޔަ އަހަރުގެ ފަހު ތިން މަހުގެ ތެރޭގައި ދައުލަތަށް ޓެކްސްގެ ގޮތުގައި 32.5 މިލިއަން ރުފިޔާ ދައްކާފައިވާއިރު ޓެކްސްއަށް ކެނޑުމުގެ ކުރިން 173.4 މިލިއަން ރުފިޔާ އުރީދޫއަށް ލިބިފައިވާ ކަމަށްވެސް ހިސާބުތަކުން ހާމަވެ އެވެ.\nރާއްޖޭގެ ހިއްސާ ބާޒާރުގައި އެންމެ ފަހުން ލިސްޓްކުރި ކުންފުނި، އުރީދޫ މޯލްޑިވްސް އަކީ ވަތަނިއްޔާ އިންޓަނޭޝަނަލްގެ 90.5 ޕަސެންޓް ހިއްސާގެ އިތުރުން ދިވެހިންނަށް 9.5 ޕަސަންޓް ހިއްސާ ވިއްކާފައިވާ ކުންފުންޏެކެވެ.


SunOnline: Hulhumale' magistrate court uvaalumuge massakai fashaifi\nޖޫން 20، 2019: ޖުޑިޝަލް ސާވިސް ކޮމިޝަނުގެ ބައެއް މެމްބަރުން -- ސަން ފޮޓޯ/ އަހުމަދު އަވްޝަން އިލްޔާސް\nހުޅުމާލޭ މެޖިސްޓްރޭޓު ކޯޓު އުވާލުމުގެ މަސައްކަތް ޖުޑިޝަލް ސާވިސް ކޮމިޝަން (ޖޭއެސްސީ)އިން ފަށައިފި އެވެ.\nހުޅުމާލޭ ކޯޓު ވުޖޫދަށް ގެނައީ 2012 ވަނަ އަހަރު އެވެ. އެ ކޯޓުން ބެލި ބޮޑެތި މައްސަލަތަކުގެ ތެރޭގައި ކުރީގެ ރައީސް ރައީސް މުހައްމަދު ނަޝީދުގެ ޓެރަރިޒަމް މައްސަލަ ހިމެނެއެވެ. އެ މައްސަލަ ކްރިމިނަލް ކޯޓަށް ގެންދިޔައީ ހުޅުމާލޭ ކޯޓުގައި ބަލަމުން ދަނިކޮށެވެ.\nމިއަދު ބޭއްވި ޖޭއެސްސީގެ ބައްދަލުވުމުގައި ހުޅުމާލޭ ކޯޓު އުވާލުމަށް ކުރަން ޖެހޭ މަސައްކަތްތައް ފަށަށް އެ ކޮމިޝަނުން ވަނީ ނިންމައިފައެވެ. އެކަމަކު، އެގޮތަށް ނިންމި ސަބަބެއް އެ ކޮމިޝަނުން ހާމަކޮށްފައެއް ނުވެއެވެ.\nހުޅުމާލޭ ކޯޓު އުފެއްދުމުން އެ ކޯޓުގެ ގާނޫނީ ސައްހަ ކަމާ މެދު ސުވާލު އުފައްދައި ސުޕްރީމް ކޯޓަށް މައްސަލައެއްވެސް ވެއްދި އެވެ. ވަކީލު އިސްމާއިލް ވިޝާމް ވެއްދި އެ މައްސަލައަކީ މެޖިސްޓްރޭޓް ކޯޓުތައް ހުންނަންވާނީ ހަތަރު ސުޕީރިއާ ކޯޓު ގާއިމް ވެފައިވާ މާލެ ފިޔަވައި މީހުން ދިރިއުޅޭ ކޮންމެ ރަށެއްގައި ކަމަށާއި، ހުޅުމާލެއަކީ މާލޭގެ ބަޔަކަށް ވާތީ ހުޅުމާލޭގައި ގައި އުފައްދާފައިވާ މެޖިސްޓްރޭޓް ކޯޓަކީ ގާނޫނާއި ޚިލާފަށް އުފައްދާފައިވާ ކޯޓެއްކަމަށް ބުނެ ވެއްދި މައްސަލައެކެވެ. ސުޕްރީމް ކޯޓުން އެ މައްސަލައިގައި ނިންމީ އެ ކޯޓު އުފައްދާފައި ވަނީ ގާނޫނާ އެއްގޮތަށް ކަމަށެވެ.\nއޭގެ އިތުރުން ހުޅުމާލޭ ކޯޓުން 2016 ވަނަ އަހަރާއި މިދިޔަ އަހަރުގެ ޖުލައި މަހާ ދެމެދު ނެރުނު ބަންދު އަމުރުތަކުގެ ސައްހަ ކަމާމެދުވެސް ސުވާލު އުފެދުނެވެ. 2016 ވަނަ އަހަރު ސުޕްރީމް ކޯޓުން ވަނީ މާލޭ ސަރަހައްދުގައި އުޅޭ މީހުންނާ ގުޅޭ އަމުރުތައް ނެރެން ވާނީ ހަމައެކަނި ކުރިމިނަލް ކޯޓުން ކަމަށް ބުނެ ސާކިއުލާއެއް ނެރެފައެވެ.\nމިދިޔަ އަހަރުގެ ޖުލައި މަހުގެ ހަތްވަނަ ދުވަހު ޝަރީއަތްކުރުމާބެހޭ ޖިނާއީ އިޖުރާއާތުގެ ގަވާއިދަށް އިސްލާހު ގެނެސް ސުޕްރީމް ކޯޓުން ވަނީ ހުޅުމާލޭ ކޯޓަށް ބަންދު އަމުރު ނެރެވޭނެ ގޮތް ހަދައިފައެވެ. އެހެންކަމުން، 2016 ވަނަ އަހަރާއި އެ މުއްދަތާ ދެމެދު ދެމެދު ހުޅުމާލޭ ކޯޓުން ނެރުނު އަމުރުތަކުގެ ސައްހަ ކަމާ މެދުވެސް ސުވާލު އުފެދިފައިވެއެވެ. އެފަދަ ބަންދު މައްސަލައެއް އިސްތިއުނާފު ކުރުމުން ހައިކޯޓުން މިދިޔަ އަހަރުގެ ސެޕްޓޭމްބަރު މަހުގެ ތެރޭގައި ނިންމާފައި ވަނީ އެ މުއްދަތުގެ ތެރޭގައި އެކަމުގެ ބާރު ހުޅުމާލޭ ކޯޓަށް ނޯންނާނެ ކަމަށެވެ.


އެއްބަޔަކު އަނެއް ބަޔަކަށް އިހްތިރާމް ނެތި ޑިމޮކްރަސީއެއް ގާއިމް ނުކުރެވޭނެ- ރައީސުލްޖުމްހޫރިއްޔާ ޑރ. މުހައްހަމަދު ވަހީދު | Landhooinfo\nއެއްބަޔަކު އަނެއް ބަޔަކަށް އިހްތިރާމް ނެތި ޑިމޮކްރަސީއެއް ގާއިމް ނުކުރެވޭނެ- ރައީސުލްޖުމްހޫރިއްޔާ ޑރ. މުހައްހަމަދު ވަހީދު\nއެއްބަޔަކު އަނެއް ބަޔަކަށް އިހްތިރާމް ނެތި ޑިމޮކްރަސީއެއް ގާއިމް ނުކުރެވޭނެކަމަށް ރާއްޖޭގެ ރައީސުލްޖުމްހޫރިއްޔާ ޑރ. މުހައްހަމަދު ވަހީދު ވިދާޅުވެއްޖެއެވެ. މިނިސްޓްރީ އޮފް ހޯމްއެފެއާޒުން ހިންގަވާ މަދަނީ ތަޢްލީމުގެ ޤައުމީ ކެމްޕޭން އިފްތިތާޙް ކުރެއްވުމަށް މިއަދު ހެނދުނު އިސްލާމީ މަރުކަޒުގައި ބޭއްވެވި ޖަލްސާގައި ވާހަކަދައްކަވަމުން ރައީސް ޑރ. ވަހީދު ވިދާޅުވީ މިއަދުގެ ގައުމުގެ އިސް ސަފުގައި ތިއްބެވި ފަރާތްތަކުން ޅަ ދަރިންނަށް ދައްކަމުންދަނީ ޑިމޮކްރަސީއާއި ވަރަށް ތަފާތު މަންޒަރުތަކެއްކަމަށެވެ.\nރައީސް ވިދާޅުވީ ޑިމޮކްރަސީގެ އަސާސްތައް މަޑުމަޑުން ނަމަވެސް މުގުރެމުން ގޮސް މިއަދު އަޅުގަނޑުމެންނާ ހަމައަށް އައިއިރު ޑިމޮކްރަސީގެ އެންމެ މުހިންމު އުސޫލުތައް މިވަނީ އޮޅިފައި ކަމަށެވެ. އަދި ދެހާސް އަށްވަނަ އަހަރު ގިނަ ޕާޓީ އެކުލެވޭ އިންތިހާބެއް ބޭއްވުމުން ރައްޖެއަށް ޑިމޮކްރަސީ އައިސްފައިވާކަމަށް ގިނަ ބަޔަކު ގަބޫކް ކުރިކަމަށް ރައީސް ވިދާޅުވިއެވެ.\nރައީސް ޑރ. ވަހީދު ވިދާޅުވީ މިއަދު ރާއްޖެއަށް ފަސާދައާއި އަނިޔާވެރިވުން އާންމުވެ އެކަންކަން ކުރާ މީހުންގެ އަޑީގަ ތިބި ގިނަ މީހުންނަކީ ރާއްޖޭގެ ރައުސްމާލުން އިންސާފެއް ނެތި މާއްދީ ފައިދާތައް ލިބޭނެކަމުގެ އުއްމީދުގައި ތިބި މީހުންކަމަށެވެ.\nއަދި މިކަން ރަގަޅުކުރުމަށްޓަކައި އޮތީ ހައްގުތައް އެއްބަޔަކު އަނެއް ބަޔަކަށް ލިބިދިނުމުގައި ވީހާވެސް އިންސާފް ވެރިވުންކަމަށް ރައީސް ވިދާޅުވިއެވެ. އަދި ގާނޫނާއި ގަވާއިދާއި ހިލާފްވާ މީހުންނަށް ފިޔަވަޅު އެޅެންޖެހޭކަމަށް ރައީސް ވިދާޅުވިއެވެ.\nއިހްތިރާމް ކުރާނީ އިހްތިރާމް ކުރަންދަންނަ މީހުނަށް ތިޔަކަހަލަ ބޮޑު ބާގީއަކައް އިހްތިރާމެއް މީހަކު ނުކުރާނެ ކަލެއަށް އިހްތިރާމް ކުރާނީ ޓޯޕީ އެކަނި


އަޅުންގެ އަޅުވެތިކަމުން ﷲ ގެ އަޅުވެތިކަމަށް އަޅުތަކުން ނެރުން – DhiSalafiyyah\n22/01/2014 އަދަބާއި އަޚްލާޤު, އިބުރަތްތެރި ވާހަކައައްޝައިޚް ޒަމްޒަމް ފާރިޝް\nހިޖުރައިން 15 ވަނަ އަހަރު ހިނގާދިޔަ ޤާދިސިއްޔާ ހަނގުރާމައިގައި ޢިރާޤަށް ވެރިވެގެން ތިބި ފާރިސީންގެ 80000 ހަނގުރާމަވެރިންނާ މުސްލިމުންގެ ލަޝްކަރު ކުރިމަތިލި ހިނދު ، ކާފިރުންގެ ލަޝްކަރުގެ ވެރިއެއްގެ ގޮތުގައި ހުރި ރުސްތުމް، ސުވާލުކޮށް އޮޅުން ފިލުވަން ބޭނުންވެފައިވާ ކަންކަން ސާފުކޮށްދެވޭވަރުގެ ވިސްނުންތޫނު ޤާބިލު ފަހުލަވާނަކު މުސްލިމުންގެ ލަޝްކަރުގެ ތެރެއިން ފޮނުވައިދެއްވުމަށް އެވަގުތު މުސްލިމުންގެ ލަޝްކަރުގެ ވެރިޔާ، ﷲ ރުއްސުންލެއްވި މާތް ޞަޙާބީ، ސަޢްދު ބްނި އަބީ ޥައްޤާޞްގެ އަރިހުން އެދުނެވެ. އެހިނދު އެކަލޭގެފާނުގެ އަރިހުގައި ހުންނެވި ރިބްޢިއްޔު ބްނި ޢާމިރު ކިޔާ ބޭފުޅަކު އެކަމާއިގެން ރުސްތުމްގެ ގާތަށް ފޮނުއްވުމަށް ނިންމެވިއެވެ.\nފަހެ ﷲ ސުބްޙާނަހޫ ޥަތަޢާލާ ރުއްސުންލެއްވި މާތް ޞަޙާބީ، ސަޢްދު ބްނި އަބީ ޥައްޤާޞްގެ އަމުރުފުޅާއިގެން ތެދުވެ ރިބްޢިއްޔު ބްނި ޢާމިރު ރުސްތުމްގެ ގާތަށް ދިޔައެވެ. އެހިނދު އެކަލޭގެފާނަށް ފެނިވަޑައިގެން ދިޔައީ ، ފަށުވި ފޮތިން ފަހައި، ރަނުން ޖަރީކުރެވިފައިވާ ބާލީސްތަކާއި، އިތާ މުތްތަކުންނާއި، އަގުބޮޑެތިހާ ޖަވާރިހުތަކުން ޒީނަތްތެރިކޮށްފައިވާ މަޖިލީހެއްގައި ރުސްތުމް އޭނާގެ ތާޖު އަޅައިގެން ރަނުން ހަދާފައިވާ އެނދެއް މަތީގައި އިށީނދެލައިގެން އިންތަނެވެ.\nރުސްތުމްގެ މަޖިލީހަށް ރިބްޢިއްޔު ބްނި ޢާމިރު ވަދެވަޑައިގެންނެވިއެވެ. އޭރު އެކަލޭގެފާނު އިންނެވީ ވަރަށް އާދައިގެ ނިކަމެތި ހެދުންކޮޅެއް ތުރުކުރައްވައިގެން، އެކަލޭގެފާނުގެ ކަނޑިއާއި އައްޑަނަ ހިއްޕަވައިގެން، ކުރުކުރު އަހެއްގެ މައްޗަށް ސަވާރުވެވަޑައިގެންނެވެ. ފަހެ ރިބްޢިއްޔު ބްނި ޢާމިރު ، އެކަލޭގެފާނުގެ އަސް، ރުސްތުމްގެ ދަރުބާރުގައި އަޅާފައިވާ ދޫލައިގެ މައްޗަށް އަރައިފުމަށް ދާންދެން ފައިބައިވަޑައިނުގެން އެސޮރުގެ މަތީ ސަވާރުވެވަޑައިގެން އިންނެވިއެވެ. އަދި އެހިސާބަށް ދެވުމާއެކު އަހުން ފައިބައިވަޑައިގެން އެތާނގައިހުރި ބާލިސްތަކުން ބާލީހެއްގައި އެކަލޭގެފާނުގެ އަހުގެ ލަގަން އެއްސެވިއެވެ. އެއަށް ފަހު އެކަލޭގެފާނުގެ ދަހަނާކޮޅާއި ހެލްމެޓާއި ކަނޑިއާއެކު އެހުރިގޮތަށް ރުސްތުމްއާ ދިމާލަށް ހިނގައިގަތެވެ. ނަމަވެސް އެވަގުތު އެކަލޭގެފާނު ހުއްޓުވާ އެކަލޭގެފާނަށް ބުނެވުނެވެ: “ތިބާގެ ކަނޑި ބަހައްޓާށެވެ!”.\nރިބްޢިއްޔު ބްނި ޢާމިރު ޖަވާބުގައި ވިދާޅުވިއެވެ: “އަހަރެން ކަލޭމެންގެ ގާތަށް މިއައީ އަހަރެން އަމިއްލަކަށް ނޫން. އަހަރެން މިއައީ ކަލޭމެން އެދިގެން. މިގޮތަށް އަހަރެން ހުރެގެން ވަންނަން ކަލޭމެން ނުރުހޭނަމަ އަހަރެން އެނބުރި މިދަނީ”.\nއެހިނދު ރުސްތުމް ބުންޏެވެ: “އޭނައަށް އިޛުނަދީ”.\nމިހެން ބުނެ، ރުސްތުމް އޭނާގެ ލޮންސިއަށް ބާރުލައި އެނދުމަތީގައި އޮތް ބާލީހުގައި ލެނގިލައި ރިބްޢިއްޔު ބްނި ޢާމިރުއާ ދިމާލަށް އެނބުރިލިއެވެ. އަދި ބުންޏެވެ: “ތިޔަބައިމީހުން ތިޔަ އައީ ކޮންކަމަކައިގެން؟”\nރިބްޢިއްޔު ބްނި ޢާމިރު ވިދާޅުވިއެވެ: “އަޅުތަކުންގެ އަޅުވެތިކަމުން މީސްތަކުން ނެރެ ، ﷲ ގެ އަޅުވެތިކަމުގެ ދަށަށް މީސްތަކުން ގެންދިޔުމަށް ، އަދި ދުނިޔޭގެ ތާށިކަމުން (ހިތްދަތިކަމާއި ނުތަނަވަސްކަމުން) ދުނިޔޭގެ ހިތްހަމަ ޖެހުމާއި ތަނަވަސްކަމަށް މީސްތަކުން ނެރެ ، އަދި ދީންތަކުގެ އަނިޔާވެރިކަމުން އިސްލާމްދީނުގެ ޢަދުލުވެރިކަމަށް މީސްތަކުން ނެރުމަށްޓަކައި ﷲ ސުބުޙާނަހޫ ވަތަޢާލާ އަހަރެމެން ފޮނުއްވެވި. އެކަލާނގެ ދީނަށް ދަޢްޥަތު ދިނުމަށްޓަކައި އެބައިމީހުންގެ ގާތަށް އަހަރެމެން ފޮނުއްވެވި. ފަހެ އެ ދަޢްޥަތު ޤަބޫލުކޮށްފި މީހާގެ ކިބައިން އަހަރެމެން އެކަން ޤަބޫލުކޮށް އެނބުރި ދާނަން. އަދި އެ އެދަޢްޥަތަށް އިންކާރުކޮށްފި މީހާއާ ﷲ ގެ ވަޢުދުފުޅާ ބައްދަލުވާންދެން އަހަރެމެން ހަނގުރާމަ ކުރާނަން”.\nއެހިނދު ރުސްތުމް ބުންޏެއެވެ: “ﷲ ގެ ޥަޢްދަކީ ކޮބާ؟”\nޖަވާބުގައި ރިބްޢިއްޔު ބްނި ޢާމިރު ވިދާޅުވިއެވެ: “އެއީ އެދަޢްޥަތަށް އިންކާރުކުރާ މީހާއާ ހަނގުރާމަކޮށް މަރުވާ މީހާއަށް ސުވަރުގެ. އަދި މަރުނުވެ ބާކީ ތިބި މީހުންނަށް ހަނގުރާމާގައި ކާމިޔާބު ލިބުން”\nރުސްތުމް ބުންޏެވެ: “ތިބާގެ ބަސް އަހަންނަށް އިވިއްޖެ. އެކަމަކު މިކަމާ މެދު އަހަރެމެން ވިސްނައި ފިކުރުކޮށް އަދި ތިޔަބައިމީހުންވެސް މިކަމާމެދު ވިސްނައި ފިކުރުކުރުމަށްޓަކައި ވަގުތު ދެވިދާނެތަ؟”.\nރިބްޢިއްޔު ބްނި ޢާމިރު ވިދާޅުވިއެވެ: “އާނ! އެކަމަށް ކަލޭމެން ބޭނުންވަނީ ކިތައް ދުވަސް؟ އެއްދުވަސްތަ؟ ނޫނީ ދެ ދުވަސް ތަ؟”\nރުސްތުމް: “ނޫން! އަދިކިއެއް، އަހަރެމެންގެ ވިސްނުމުގެ މީހުންނާއި، އަހަރެމެންގެ ޤައުމުގެ ބޮޑުންނާ މިކަމާ ވާހަކަ ދައްކާ މަޝްވަރާކޮށް ނިމެންދެން”.\nރިބްޢިއްޔު ބްނި ޢާމިރު ވިދާޅުވިއެވެ: “އެކަމަކު ﷲ ގެ ރަސޫލާ (صلى الله عليه وسلم)، ޢަދާޥާތްތެރިންނާ ބައްދަލުވުމަށްފަހު ތިން ދުވަހަށްވުރެ ލަހެއް ނުކުރައްވާ. އެހެންކަމުން، މިކަމާއި މެދު ކަލޭވެސް އަދި އެމީހުންވެސް ވިސްނާ. އަދި މިދިން މުހުލަތުގެ ތެރޭގައި ގޮތެއް ޚިޔާރުކުރޭ”.\nރުސްތުމް: “ތިޔައީ ތިޔަބައިމީހުންގެ ވެރި މީހާތަ؟”.\nރިބްޢިއްޔު ބްނި ޢާމިރު ވިދާޅުވިއެވެ: “ނޫން. އެކަމަކު މުސްލިމުންނަކީ އެއް ހަށިގަނޑެއް ފަދަ ބައެއް ، އެބައިމީހުން އެއްބައެއް އަނެއްބައެއްގެ މައްޗަށް ރައްކާތެރިވޭ”.\nރުސްތުމް އޭނާގެ ޤައުމުގެ ބޮޑުން އެއްކުރިއެވެ. އަދި އެމީހުންނަށް ބުންޏެވެ: “މި ފިރިހެނާ މިދެއްކި ފަދަ މަތިވެރި އަދި ހެޔޮ ވާހަކައެއް ދުވަހަކުވެސް ތިބައިމީހުން އަޑުއެހިންތަ؟.”\nޤައުމުގެ ބޮޑުން ޖަވާބުގައި ބުންޏެވެ: “މި ކުއްތާގެ ވާހަކައަށް ހެއްލިވަޑައިގެން މަނިކުފާނުގެ ދީން ދޫކޮށްލެއްވުމުން ކަލާނގެ މަނިކުފާނު ރައްކާތެރި ކޮށްދެއްވާށި! އޭނާގެ ފޭރާން މަނިކުފާނަށް ނުފެނޭތަ؟”.\nރުސްތުމް ބުންޏެވެ: “ކަލޭމެންނަށް ހަލާކު ހުރި! އޭނާގެ ފޭރާމަށް ނުބަލާ. އޭނާގެ ވިސްނުމާއި، ބަސްމަގާއި ދޫފަސޭހަކަން ދެކިބަލަ. ހަމަކަށަވަރުން މުސްލިމުންނަކީ، ފޭރާމާއި ކާ ތަކެއްޗާ ހެދި އުޅޭ ބައެއް ނޫން. އެމީހުންގެ ގާތުގައި މުހިއްމީ މީހާގެ ޙަސަބާއި ނަސަބު”.\nކޮންމެއަކަސް މިކަންތައްތަކަށްފަހު މުސްލިމުންގެ ތެރެއިން އެހެން ބޭފުޅަކު ފޮނުއްވައިދެއްވުމަށް މުސްލިމުންގެ ކޮމާންޑަރު ސަޢްދު ބުން އަބީ ޥައްޤާޞްގެ އަހިރުން ރުސްތުމް އެދުނެވެ. އެގޮތުން، މިފަހަރު އެކަމަށްޓަކައި ﷲ ރުއްސުންލެއްވި މާތް ޞަޙާބީ އަލް-މުޣީރަ ބްނު ޝުޢްބާ ފޮނުއްވުނެވެ.\nރުސްތުމްގެ ގާތަށް އަލް-މުޣީރަ ބްނު ޝުޢްބާ ވަދެވަޑައިގެންނެވުމުން ރުސްތުމް ބުންޏެވެ: “ހަމަކަށަވަރުން ތިޔަބައިމީހުންނަކީ އަހަރެމެންގެ އަވަށްޓެރިން. އެހެންކަމުން އަހަރެމެން ތިޔަބައިމީހުންނަށް އިޙްސާންތެރިވީމު. އަދި ތިޔަބައިމީހުންނަށް ދިމާވާ ދަތި އުނދަގޫތަށް ތިޔަބައިމީހުންގެ ކިބައިން ފިއްލަވައިދެއްވީމު. ތިޔަބައިމީހުންގެ އަމިއްލަ ޤައުމަށް އެނބުރި ދޭ. އޭރުން ތިޔަބައިމީހުން ވިޔަފާރިކުރުމަށްޓަކައި އަހަރެމެންގެ ޤައުމަށް އެރުން މަނައެއް ނުކުރާނަން”.\nއަލް-މުޣީރަ ބްނު ޝުޢްބާ ޖަވާބުގައި ވިދާޅުވިއެވެ: “ހަމަކަށަވަރުން އަހަރެމެންނަކީ ދުނިޔެއަށް އެދިގެން އުޅޭ ބަޔަކު ކަމުގައި ނުވަމު. އަހަރެމެންނަށް މުހިއްމީ، އަދި އަހަރެމެން އެދޭ އެއްޗެއް ކަމުގައިވަނީ ހަމައެކަނި އާޚިރަތް. ހަމަކަށަވަރުން ﷲ އަހަރެމެންގެ ގާތަށް ޙައްޤު ދީނައިގެން ރަސޫލަކު ފޮނުއްވެވި. އެދީނަށް ވަނުމަށް އިންކާރުކުރާ މީހާ ނިކަމެތިނުވެ ނުދޭ. އަދި އެދީނުގައި ހިފަހައްޓައިފި މީހާ ޢިއްޒަތްތެރިނުވެ ނުދޭ”.\nރުސްތުމް ބުންޏެވެ: “އެއީ ކޮން ދީނެއް؟”\nއަލް-މުޣީރަ ބްނު ޝުޢްބާ ވިދާޅުވިއެވެ: “ފަހެ އެދީނަކީ، “ﷲ މެނުވީ ޙައްޤުގޮތުގައި އަޅުކަންވެވޭ އެހެން އިލާހަކު ނުވާ ކަމަށާއި މުޙައްމަދުގެފާނީ އެކަލާނގެ ރަސޫލާކަމަށް ހެކިވެ، އަދި އެކަލޭގެފާނު ﷲ ގެ ޙަޟްރަތުން ގެންނެވި އެންމެހާ ކަމަކަށް އިޤްރާރުވުން” ، މިކަންކަން ނުލައި އެހެން އެއްވެސް ކަމެއް ޤަބޫލުވެވިގެން ނުވާދީން. ފަހެ އެއީ އެދީނުގެ ތަނބު”.\nރުސްތުމް ބުންޏެވެ: “ވަރަށް ފުރިހަމަ! ދެން ކޮން ކަމެއް؟”\nއަލް-މުޣީރަ ބްނު ޝުޢްބާ ވިދާޅުވިއެވެ: “ދެން އަޅުންގެ އަޅުވެތިކަމުން ﷲ ގެ އަޅުވެތިކަމަށް އަޅުތަކުން ނެރުން”.\nއަލް-މުޣީރަ ބްނު ޝުޢްބާ ވިދާޅުވިއެވެ: “އެންމެހާ މީސްތަކުންނަކީ އާދަމުގެފާނުގެ ދަރިން. ފަހެ އެބައިމީހުންނަކީ އެއްބަނޑުއެއްބަފާ އަޚުން”.\nރުސްތުމް ބުންޏެވެ: “ވަރަށް ފުރިހަމަ! އަހަރެމެން ތިޔަ ދީނަށް ވަދެއްޖެނަމަ އަހަރެމެންގެ ޤައުމުން ތިޔަބައިމީހުން އެނބުރި ދާނަންތަ؟”\nއަލް-މުޣީރަ ބްނު ޝުޢްބާ ވިދާޅުވިއެވެ: “އާނ! ﷲ ގަންދީ ބުނަން. ވިޔަފާރި ދަތުރެއްގައި ނުވަތަ ހާޖަތެއް ޖެހިގެން ނޫނީ ތިޔަބައިމީހުންގެ ޤައުމާ ކައިރިވެސް ނުވާނަން”.\nރުސްތުމް ބުންޏެވެ: “ވަރަށް ފުރިހަމަ!”\nކަންމިހެންވުމުން، މުސްލިމުންގެ މުޖާހިދުންގެ ލަޝްކަރާއި ފާރިސީންގެ ލަޝްކަރާ ދެމެދުގައި ވަރުގަދަވެގެންވާ ބޮޑު ހަނގުރާމަ ކުރެވުނެވެ. މިހަނގުރާމަ ތިން ދުވަހަށް ދެމިގެން ދިޔައެވެ. އަދި މުސްލިމުންގެ ތެރެއިން ވަރަށް ގިނަ މުޖާހިދުންނަށް ފާރިސީންގެ އެތްތަކުގެ ސަބަބުން ބޮޑެތި އަނިޔާތައް ލިބުނެވެ. ނަމަވެސް މުސްލިމުން ﷲ ގެ މަގުގައި ކެތްތެރިވެ ނަމާދުން ހިތްވަރު ހޯއްދެވިއެވެ. އަދި ﷲ ގެ ދީނަށް ނަޞްރު ލިބެންދެން ހަނގުރާމަ ކުރެއްވިއެވެ. އެންމެ ފަހުން ހަތަރުވަނައަށްވީ ދުވަހު ކާފިރުންގެ މައްޗަށް ﷲ ތަޢާލާ ބާރުގަދަ ވައެއް ފޮނުއްވެވިއެވެ. އޭގެ ސަބަބުން ފަރިސީންގެ ލަޝްކަރަށް ލޮޅުން އަރައިގެން ދިޔައެވެ. އަދި އެބައިމީހުންގެ ފޭލިގެތަކާއި އެހެނިހެން ސާމާނާއި ތަކެއްޗަށް ބޮޑެތި ގެއްލުންތައް ލިބިގެންދިޔައެވެ. އެންމެ ފަހުން ހަނގުރާމަ ނިމުނު އިރު، މުސްލިމުންގެ ތެރެއިން ދެހާސް ފަސް ސަތޭކައެއްހާ މުޖާހިދުން ޝަހީދުވިއެވެ. ނަމަވެސް އޭގެ ބަދަލުގައި މުސްލިމުންގެ އަތުން ދިހަ ހާހެއްހާ ކާފިރުން ޤަތުލުވިއެވެ. އަދި އެންމެފަހުން މުސްލިމުންނަށް ގަދަކީރިވަންތަ ﷲ ތަޢާލާ ނަޞްރު ދެއްވެވިއެވެ. الله أكبر!